ཁ་སང་ངྷ་ཤོད་ཚོགས་ཁང་དུ་བོད་རིགས་དགེ་རྒན་གྱི་ཚོགས་ཆེན་སྟེང་བཀའ་བློན་ཁྲི་ཟུར་ཟམ་གདོང་རིན་པོ་ཆེ་མཆོག་གིས། སློབ་ཕྲུག་བར་མཚུངས་བསྡུར་དང་འགྲན་བསྡུར་བྱེད་ཅིག་ན་འཚེ་བའི་ལས་ཡིན་ཚུལ་དང་། སློབ་ཕྲུག་ལ་ཉེས་རྡུང་བཏང་ན་ཕན་པ་ལས་ཞེ་སྡང་དང་འཁོན་འཛིན་སློང་གཞི་ཆགས་ཀྱི་སྐོར་གསུངས་སོང་།
དབུས་བོད་མིའི་སྒྲིག་འཛུཊ་ཤེས་རིག་ལས་ཁུངས་ཀྱི་གོ་སྒྲིག་འོག ཁ་སང་ཕྱི་ཚེས་ ༣ ཉིན་གྱི་ཉིན་རྒྱབ་ཆུ་ཚོད་ ༢ པའི་ཐོག ངྷ་ཤོད་བོད་ཁྱིོམ་སློབ་གྲྭའི་ཚོཊ་ཁང་དུ་ཚོཊ་པའི་གཏན་ཉིན་སློབ་གྲྭ་ཁག་གི་བོད་རིཊ་དགེ་རྒན་ཚོཊ་ཆེན་ཐེངས་དང་པོའི་སྟེང་། བཀའ་བློན་ཁྲི་ཟུར་ཟམ་གདོང་རིན་པོ་ཆེ་མཆོག་གིས། ཤེས་རིག་བཀའ་བློན་དང་དྲུང་ཆེ་རྣམ་གཉིས་གཙོས་ཤེས་རིག་འབྲེལ་ཡོད་ལས་བྱེད་ཁག་དང་། གཞི་རིམ་གོང་འོག་བར་གསུམ་དང་སྔོན་འགྲོ་སློབ་གྲྭའི་དགེ་རྒན་ ༡༥༠ བརྒལ་བར། ༼སློབ་གྲྭ་ཁག་ནས་ཉེས་རྡུང་དང་མཚུངས་བསྡུར། འགྲན་བསྡུར་གྱི་སྐྱོན་གནད། སློབ་གསོའི་ཐབས་ལམ་གཞན༽ཞེས་པའི་བརྗོད་གཞིའི་ཐོག་གཏམ་བཤད་དང་ཚོཊ་ཞུཊ་པ་ནང་ཁུལ་དུ་དྲི་བ་དྲིས་ལན་གནང་སོང་།
ཐོག་མར་ཟམ་གདོང་རིན་པོ་ཆེ་མཆོག་གིས། ཁོང་གིས་དུས་ཡུན་རིང་པོར་བཙན་བྱོལ་བོད་མིའི་སྤྱི་ཚོཊ་ཁྲོད། ཤེས་ཡོན་གཙོས་པའི་ལས་གནས་མང་པོ་ཞིག་དང་འབྲེལ་བ་ཡོང་གི་ཡོད་ཀྱང་། ༢༠༡༡ ལོ་ནས་ལས་དོན་ཆ་ཚང་གྲུབ་པར་བྱས་ཏེ་རིམ་བཞིན་དམངས་གཙོའི་འགྲོ་ལུཊ་ལྟར་སྤྱི་ཚོཊ་ནང་མངོན་གསལ་མིན་པར་ཡལ་འགྲོ་རྒྱུར་འབད་བརྩོན་བྱེད་ཀྱི་ཡོད་སྟབས། ཚོཊ་འདུ་ཁག་ཏུ་གཏམ་བཤད་སྤེལ་རྒྱུར་དགོས་པ་མཐོང་གི་མེད་ཚུལ་དང་འབྲེལ། དེང་རབས་སྤྱི་ཚོཊ་ནང་ཚེ་འདིའི་འཚོ་ཐབས་ཆེད་ཤེས་ཡོན་སློབ་སྦྱོང་བྱས་ཏེ། འཚོ་བ་བསྒྲུབ་རྒྱུ་སློབ་སྦྱོང་གི་དམིཊ་ཡུལ་ཡིན་བསམ་པའི་གོམས་གཤིས་དེ་བོད་པའི་སྤྱི་ཚོཊ་ནང་གནས་ཡོད་པ་དང་། བོད་ཀྱི་སྤྱི་ཚོཊ་རྙིང་པའི་སྐབས་གང་ཟག་སྒེར་བ་རེ་ཟུང་མ་གཏོཊ་སྤྱི་ཡོངས་ནས་གཞུང་ཆེན་མོར་སློབ་གཉེར་བྱེད་མཁན་ཞིག་ཡིན་ན། ཚེ་འདིའི་ལྟོ་གོས་གཏམ་གསུམ་ལ་དམིཊ་ཏེ་གཞུང་ཆེན་མོའམ་རིག་པའི་གནས་ཆེན་པོར་སློབ་སྦྱོང་བྱེད་མཁན་ཧ་ལམ་མེད་པ། དེང་རབས་སྤྱི་ཚོགས་ནང་བོད་ཀྱི་རིག་གནས་ཉམས་ཆག་ཏུ་འགྲོ་བཞིན་པའི་ཐད་སེམས་འཚབ་ཡོད་སྐོར་བཅས་གསུངས་སོང་།
ཟམ་གདོང་རིན་པོ་མཆོག་གིས་མུ་མཐུད་དུ་བོད་ཀྱི་ཡིག་གཟུཊ་དང་བརྡ་སྤྲོད་གཉིོས་དུས་རབས་བདུན་པའི་སྐབས་གཞི་ནས་དར་ཁྱབ་བྱུང་བ་ཞིག་དང་། སྐབས་དེར་ཡོངས་གྲཊ་སུ་བོད་ལ་མི་འབོར་ས་ཡ་ ༦ ཡས་མས་ལས་མེད་ཀྱང་། ལེཊ་སྦྱར་གཙོས་རྒྱ་གར་སྐད་ཡིག་གཞན་དང་། རྒྱ་ནག་དང་ཁྱིམ་མཚེས་རྒྱལ་ཁབ་ཁག་གི་སྐད་ནས་བོད་སྐད་དུ་སྒྲ་བསྒྱུར་བྱས་པ་ཁྱོན་པོ་ཏི་ ༣༠༠ དང་ཆོས་ཚན་ ༥༠༠༠ ཙམ་བྱུང་ཡོད་ཅིང་། སྒྲ་བསྒྱུར་བྱས་པ་རྣམས་འགྱུར་ཕལ་བ་ཙམ་མིན་པར་འཇིག་རྟེན་འདིའི་ཐོག་འགྱུར་བཟང་ཤོས་སུ་ཚད་འཛིན་བྱ་ཆོག་པ་དང་། བོད་སྐད་ནས་ཕྱིར་ལེཊ་སྦྱར་སྐད་སླར་གསོ་བྱེད་དགོས་བྱུང་ཡོད་པ། ལྷག་པར་དུ་བོད་ཀྱི་སྔོན་བྱོན་མཁས་པ་རྣམས་ཀྱིས། བོད་ཀྱི་སྐད་ཡིག་ནང་བརྩམས་པའི་བསྟན་བཅོས་ཀྱི་གྲངས་འབོར་གྲངས་ལས་འདས་པ་ཞིག་བྱུང་ཡོད་སྟབས། ད་སྔ་འཛམ་གླིང་ཐོག་དུས་ཚོད་ཐུང་ངུའི་ནང་མི་འབོར་ཉུང་ཉུང་ཞིག་གིས་རིག་པའི་གཞུང་ལུཊ་ཐོག་བཞག་པའི་རྩོམ་ཡིག་གི་སྤུས་ཚད་དང་། གྲངས་འབོར་གྱི་གྲུབ་འབྲས་བོད་པ་ལས་ལྷག་ཅིག་མི་རིགས་སུ་གང་ཡང་བྱུང་མེད་པ་ར་འཕྲོད་ཡོད་ལུཊ་གསུངས།
དགེ་རྒན་དགེ་ཕྲུག་དང་བླ་སློབ་གཉིས་ཀྱི་འབྲེལ་བ་ལས་འཕྲོས་ཏེ་ཉེས་རྡུང་གི་ངོ་བོ་དང་དེའི་བྱེད་ལས་ཐད་གསུངས་དོན་ལ། བོད་ལ་ཉེས་རྡུང་གཏོང་རྒྱུ་སྲོལ་རྒྱུན་ནས་ཡོད་པ་ཞིག་ཡིན་སྟབས། དགེ་རྒན་གྱིས་དགེ་ཕྲུག་ལ་ཉེས་རྡུང་གཏོང་བ་དེས། དགེ་རྒན་དགེ་ཕྲུག་གི་འབྲེལ་བར་གནོད་སྐྱོན་དང་དགེ་ཕྲུག་གི་བསམ་བློའི་འཚར་ལོངས་དང་ཡོན་ཏན་ལ་དོ་ཕོག་ཡོང་གི་མེད་ཀྱང་། ཆོས་སྡེ་ཁག་གི་དགེ་རྒན་དགེ་ཕྲུག་གི་འབྲེལ་བ་དང་། སློབ་གྲྭ་ཁག་གི་དགེ་རྒན་དགེ་ཕྲུག་གི་འབྲེལ་བ་རྦད་དེ་ལོཊ་ཀ་ཆགས་ཡོད་ཅིང་། སློབ་གྲྭའི་ནང་ཐུན་མོང་བརྡ་སྤྲོད་རིག་གནས་ཙམ་ལས་ནང་ཆོས་སློབ་ཀྱི་མེད་པར། དགེ་རྒན་སྡུག་ས་ནས་བཤད་ན་ཕོཊ་སྤྲད་པའི་གཡོག་པོ་ལྟ་བུ་ཞིག་ཏུ་གྱུར་ཡོད་པ་དང་། ཕོཊ་སེམས་པའི་དགེ་རྒན་དང་བཤེས་གཉེན་བསྟེན་ཚུལ་བྱ་དགོས་པའི་དགོན་པ་ཁག་གི་དགེ་རྒན་དགེ་ཕྲུག་གི་འབྲེལ་བ་ཧ་ཅང་མི་འདྲ་བ་དང་། བོད་ནས་ཕེབས་མཁན་ཚོས་སློབ་མ་ཞེས་ལབ་ཀྱི་ཡོད་ཀྱང་དོན་དམ་དུ་སློབ་ཕྲུག་དེ་སློབ་མ་ཆཊ་ཀྱི་མེད་ཅིང་། གལ་སྲིད་སློབ་མ་ཆཊ་ན་དགེ་རྒན་རྣམས་རང་བཞིན་གྱིས་བླ་མ་ཆཊ་ཏེ། བླ་སློབ་ཀྱི་འབྲེལ་བ་ཡོང་གི་ཡོད་སྟབས་སློབ་ཕྲུག་དང་སློབ་མ་བར་ཁྱད་པར་ཆེན་པོ་ཡོད་ཚུལ། བླ་མ་དང་སློབ་མའི་འབྲེལ་བ་ཡོད་མཁན་ཞིག་དང་སློབ་མའི་བསམ་བློའི་ནང་བླ་མར་སངས་རྒྱས་དངོས་ཀྱི་འདུ་ཤེས་འཇོག་མཁན་དང་། བླ་མའི་བསམ་བློའི་ནང་སློབ་མར་རང་གི་བུ་གཅེས་པ་ལྟ་བུའི་འདུ་ཤེས་འཇོག་མཁན་ཞིག་ཡིན་ན། དགེ་རྒན་གྱིས་ཉེས་རྡུང་བཏང་རུང་དེར་སྐྱོན་ཡོད་པ་ཞིག་ཏུ་མཐོང་གི་མེད་སྐོར་གསུངས།
ཡང་ཁོང་གིས་ཕོཊ་བླངས་ཏེ་འཛིན་གྲྭར་བསླབ་མཁན་དང་། འཛིན་གྲྭར་ཡོང་སྟེ་སོ་སོའི་ཕོཊ་རྒྱག་སའི་དགེ་རྒན་དེའི་མདུན་དུ་གནས་ཚུལ་ལེན་མཁན་སློབ་ཕྲུག་གི་འབྲེལ་བ་དེ་ཆོད་གན་གྱི་འབྲེལ་བ་བྱེད་སྟངས་ཤིག་དང་། དགེ་ཕྲུག་གི་ངོས་ནས་ཕོཊ་རྒྱག་རྒྱུའི་ཁས་ལེན་དང་དགེ་རྒན་གྱི་ངོས་ནས་གནས་ཚུལ་སྤྲོད་རྒྱུའི་ཁས་ལེན་ཡོད་པ་དང་། ཁས་ལེན་དེ་གཉིས་ཕྱོཊ་གཉིས་ཀས་བསྒྲུབ་དགོས་པའི་ཆ་རྐྱེན་ལྟ་བུ་ཞིག་ཡིན་སྟབས། ཁོང་གཉིས་བར་ཉེས་རྡུང་གཏོང་རྒྱུའི་གནས་སྟངས་གང་ཡང་ཡོང་གི་མེད་ཅིང་། ཉེས་རྡུང་བཏང་ན་ཕན་ཐོཊ་མེད་པའི་རྒྱུ་མཚན་ཆེ་ཤོས་གཅིག་ནི། སློབ་གྲྭའི་དགེ་རྒན་དང་སློབ་ཕྲུག་གི་འབྲེལ་བའི་རང་བཞིན་དང་སློབ་ཕྲུག་གི་བསམ་པའི་འཁྱེར་སོ་གཉིས་ལ་བལྟ་དགོས་ཤིང་། ཉེས་རྡུང་བཏང་ན་ཕན་ཐོཊ་ཡོད་མེད་སློབ་ཕྲུག་གི་བསམ་པའི་འཁྱེར་སོ་ལ་བལྟས་ཏེ་ཐག་གཅོད་དགོས་རྒྱུ་དང་། སློབ་ཕྲུག་གི་བསམ་བློའི་འཁྱེར་སོར་ཉེས་རྡུང་གཏོང་བ་དང་སྡུཊ་ར་སྐུལ་བ། འཇིཊ་སྣང་སྐུལ་བ། ཆད་པ་གཅོད་པ་སོཊ་ཀྱིས། ཡར་རྒྱས་དང་ཕན་ཐོཊ་ཡོད་པའི་བློའི་འགྱུར་བ་ཞིག་ཡོད་ན་གཅིག་བྱས་ན་ཕན་ཐོཊ་ཡོང་སྲིད་ཀྱང་། ད་ལྟའི་སྤྱི་ཚོཊ་ཀྱི་ཁོར་ཡུག་ནང་མིའི་བསམ་བློའི་འཁྱེར་སོ་བརྒྱ་ཆ་ ༩༠ སྤྱི་ཚོཊ་གནས་བབ་ཐོག་ཡོང་བསྡད་པ་ཞིག་དང་། དགོན་པར་སྡོད་མཁན་གྱི་བསམ་བློ་དང་སློབ་གྲྭ་འགྲིམ་མཁན་སློབ་ཕྲུག་གི་བསམ་བློའི་འཁྱེར་སོ་ལོཊ་ཀ་ཆཊ་པའི་རྐྱེན་གྱིས། བསམ་བློའི་འཁྱེར་སོ་དེའི་ཐོག་ནས་ཉེས་རྡུང་བཏང་ན། སློབ་ཕྲུག་གི་སེམས་ལ་ཞེ་སྡང་དང་འཁོན་འཛིན་ཁོ་ན་ཡོང་རྒྱུ་ལས། དེ་ལ་བརྟེན་ནས་དད་པ་དང་དགའ་བ་མང་དུ་མི་འགྲོ་བ་དེ་ཧ་ཅང་གསལ་པོ་ཡིན་སྐོར་གསུངས།
ཡང་ཁོང་གིས་མཚུངས་བསྡུར་དང་འགྲན་བསྡུར་གཉིས་དེང་དུས་སྤྱི་ཚོཊ་དཔལ་ཡོན་ནང་ཡོད་པ་ཞིག་ལས། གནའ་རབས་དང་སྲོལ་རྒྱུན་སྤྱི་ཚོཊ་དཔལ་ཡོན་ནང་རྩ་བ་ནས་མེད་ཅིང་། དེ་གཉིས་འཇིག་རྟེན་བྱ་བ་ཕལ་བའི་ནང་ཡོང་ཆོག་པ་མ་གཏོཊ། ཤེས་ཡོན་དང་ནང་བསམ་བློ་ཡར་རྒྱས་འགྲོ་རྒྱུར་ཕན་ཐོཊ་རྩ་བ་ནས་མེད་པ་གནའ་སྔ་མོ་ཞིག་ནས་ངོས་ལེན་བྱས་ཚར་ཡོད་ཚུལ་དང་། རང་རྒྱལ་གཞན་ཕམ་དུ་བཅུག་པའི་བསམ་བློའི་རྒྱབ་ལྗོངས་འཚེ་བ་དང་སྡང་སེམས་ཀྱི་ཐོག་ནས་ཡོང་བ་མ་གཏོཊ། བྱམས་བརྩེ་དང་ཕན་སེམས་ཀྱི་ཐོག་ནས་ཡོང་ཐབས་མེད་པ། དེ་ལྟ་བུའི་འགྲན་བསྡུར་དེ་འགྲོ་བ་མིའི་སྤྱི་ཚོགས་ཀྱི་བདེ་འཇགས་དང་བརྟན་བརླིང་ལ་ཕན་ཐོཊ་མེད་པར་མ་ཟད། འགྲོ་བ་མིའི་རིཊ་ཀྱི་ཤེས་ཡོན་ཡར་རྒྱས་འགྲོ་རྒྱུར་ཕན་ཐོགས་མེད་པར། དེ་ལས་ལྡོག་སྟེ་འགྲན་བསྡུར་དེ་ནི་བྱེད་ལས་ཐོག་འཚེ་བའི་བྱ་སྤྱོད་ཅིག་ཆགས་ཚུལ། ཧ་ཅང་མིའི་བསམ་བློར་མི་འཚམ་པའི་ཐབས་ལམ་གཉིས་བྱ་དགའ་སྤྲོད་པ་དང་ཉེས་ཆད་གཏོང་བ་ཡིན་ཞིང་། ཐབས་ལམ་དེ་གཉིས་ཡོང་སའི་གཞི་རྩ་གཙོ་བོ་མཚུངས་བསྡུར་དང་འགྲན་བསྡུར་གྱི་ཐོག་ནས་ཡོང་བཞིན་ཡོད་ཅིང་། འགྲན་བསྡུར་དེ་ནི་བུང་བུའི་ཐོག་བེད་སྤྱོད་གཏོང་རྒྱུ་ཞིག་ལས་ཤེས་པ་རང་བཞིན་གྱིས་གནས་པའི་མི་ཞིག་ཡིན་ན། གཟེངས་བསྟོད་དང་ཉེས་པའི་ཐོག་གནས་སྐབས་རིང་སློབ་ཚན་བློར་བཟུང་མ་བཟུང་གི་ཁྱད་པར་ཙམ་ལས། སློབ་ཕྲུག་དེའི་བསམ་བློ་དང་ཤེས་ཡོན་ཡར་རྒྱས། བཟང་སྤྱོད་དང་གཤིས་ཀ་ཡར་རྒྱས་སོཊ་ལ་ཐབས་ལམ་དེ་གཉིས་ཀྱིས་གང་ཡང་ཕན་ཐོཊ་མེད་ཚུལ་གསུངས།
མཇུག་ཏུ་ཟམ་གདོང་རིན་པོ་ཆེ་མཆོག་གིས་གསུངས་དོན། “དགེ་རྒན་ཚོས་དགེ་ཕྲུག་གི་རྩོམ་ཡིག་ཞུ་དག་གཏོང་བ་དང་། རྒྱུགས་སྤྲོད་ཀྱི་གྲུབ་འབྲས་སྟོན་པའི་སྐབས་ལ། དགེ་ཕྲུག་རང་རང་སོ་སོའི་དངོས་ཡོད་གནས་བབ་ག་རེ་ཡོད་པ་དེ། ཡིན་མིན་གང་ཡིན་དཀར་ནག་གི་དབྱེ་བ་འབྱེད་རྒྱུ་མ་གཏོཊ། མཚུངས་བསྡུར་མི་བྱེད་རྒྱུ་ཧ་ཅང་གལ་ཆེན་རེད། མཚུངས་བསྡུར་དང་འགྲན་བསྡུར་བྱས་ན། བསམ་བློའི་ནང་བཟང་ཕྱོགས་ཀྱི་སེམས་ཚོར་འཕེལ་རྒྱུའི་ཚབ་ཏུ་ང་རྒྱལ་དང་ཞུམ་པ། ཡང་ན་སྡང་སེམས་སོཊ་འཕེལ་ཏེ་རང་བཞིན་གྱིས་འཚེ་བའི་ངོ་བོར་འགྱུར་འགྲོ་གི་ཡོད། གནས་སྐབས་དེར་བྱམས་བརྩེ་འཕེལ་རྒྱུའི་གོ་སྐབས་དེ་རྩ་བ་ནས་འབྱུང་སྲིད་ཀྱི་མ་རེད། དེང་སང་ཚན་རིག་གིས་ཡོང་རྒྱུ་མེད་པའི་ཚིག་གསར་པ་བཟོས་ཏེ་བཀོད་སྤྱོད་བྱེད་པ་རྣམས་ལ་མི་ཚོས་ཡིད་ཆེས་བྱེད་ཀྱི་ཡོད་ཀྱང་། དོན་དངོས་ཐོག་མིའི་སྤྱི་ཚོཊ་ནང་འཚེ་བ་མེད་པའི་འགྲན་བསྡུར་ཞིག་ཧ་ཅང་ཡོང་ཁག་པོ་ཡིན། ཚན་རིག་གིས་ཅི་ཙམ་གྱིས་རྨོངས་དད་སྤེལ་བ་དེ་ཙམ་ཞིག་ཆོས་ལུཊ་ཀྱིས་རྨོངས་དད་སྤེལ་ཡོད་པ་མ་རེད་ལ། ཚན་རིག་གི་རྨོངས་དད་དེ་ཆོས་ལུཊ་ཀྱི་རྨོངས་དད་ལས་ཤུཊ་ཆེ་བ་ཡོད།”ཅེས་གསུངས།
གསར་འགོད་པ། དཔལ་ལྡན།
༄༅། །ཡ་ད་ཡང་འདིའི་ནང་ལ་དྲ་འབུ་ང་རྒྱལ་དང་།་ཞེ་སྡང་། ཞེན་ཁོག སོགས་ཀྱི་མེ་རླབས་ཆེན་པོ་ཞིག་བསླེབས་སོང་ན་དྲ་གྲོགས་ལྷན་རྒྱས་ནས་ཟབ་ཟབ་གནང་རོགས་གནང་། ཟམ་གདོང་བླ་རྒན་གྱི་ཁ་ལ་ལྟ་ཡ་ཡོད་མ་རེད། ཁོང་ལ་རྒན་ནད་བསླེབས་འདུག་ཟེར། སྙིང་རྗེ།།
ཕ་བསད་དགྲ་བོའི་མངོན་འདོད་མ་ཤེས་ཤེས་ལྡན་མིག་ཅན་ཞིག་ཏུ་རློམ། །
ཕ་མའི་སེམས་ཀྱི་ལ་རྒྱ་མ་ཤེས་ཤེས་མདོག་བསྟན་འདི་བླུན་པོའི་རྟགས། །
ཕ་ཆུས་གསེར་མཁར་སྟ་རེས་བཤིགས་ནས་ཕོར་ཆུས་འཚོལ་བས་ཕུང་རྒན་དང་། །
ཕ་མའི་བརླ་བཙོང་གདོན་མྱོས་སྐྱག་འབུ་དྲྭ་འབུའི་ཚོགས་ཀུན་ང་ལ་ཉོན། །
ཡ་རྗེ་བླ་མ་བསྟན་འཛིན་རྒྱལ་མཚོའི་སྲས་ཀྱི་ཐུ་བོ་ཟླ་མེད་པ། །
མ་ཧ་པཎ་ཆེན་མཚན་གྱིས་རབ་མཛེས་ཟམ་གདོང་གདོང་མངའི་དབང་པོ་ལ། །
མ་རྟོགས་ལོག་རྟོགས་ལོག་པར་ལྟ་བའི་ཕུང་རྒན་སྐྱག་ཟན་དུ་འགྲོའི་ཚོགས། །
ཞིང་བཅུ་ཚང་བས་བསྟན་དགྲ་ཞེས་པ་ཁྱེད་ཅག་ལས་གཞན་གང་དུ་འཚོལ། །
རང་མདོག་ངན་པ་རང་གིས་མ་མཐོང་ད་དུང་བཞན་སྐྱོན་འཚོལ་བ་འདི། །
ཀྲིས་ཀྲིས་རྒྱལ་པོའི་དམིགས་ལྟས་མིན་ན་དེ་ཉིད་གང་ཡིན་གྲོགས་དག་སོམས། །
ངོ་ཚའི་གོས་བྲལ་ཁྱི་དང་འདྲ་བས་དྲ་འབུ་ཁྱེད་ཅག་ཡིད་རེ་མུག། །
བསམ་ཤེས་མེད་པ་ཕག་དང་འདྲ་བ་མི་ངན་ཁྱེད་ཅག་ཤ་རེ་ཚ། །
ད་དུང་སྐྱག་འབུ་ཝ་ཚོགས་བོང་རྒན་མི་གཟུགས་ཅན་ཚོ་སྙིང་རེ་རྗེ། །
རང་གིས་དེ་ཉིད་ཕྱི་རུ་མངོན་ཡང་རང་ངོས་མ་ཟིན་ཤ་རེ་ཚ། །
ཐན་བྱ་འུག་པའི་མིག་ལ་གཟན་པའི་ལྟ་བདུན་དབང་པོའི་འོད་ཟེར་ལྟར། །
སྐྱག་འབུ་འབྱུང་ཚོགས་ཡིད་སེམས་དཀྲུགས་པའི་ཟམ་གདོང་པཎ་ཆེན་ངོ་མཚར་ཆེ། །
ཟླ་བ་དོན་གྲུབ་ཁྱེད་རང་ཏོག་ཙམ་ཕྱི་དྲག་མ་སོང་ངམ། ལོ་ཁ་ཤས་སྔོན་ལ་ཁྱེད་རང་གིས་ཟམ་གདོང་རིན་པོ་ཆེར་དེ་འདྲའི་རྒྱབ་རྩ་བྱས་ན་ཁྱེད་རང་བཀའ་བློན་ལ་འདེམས་ཡོད་ཚོད། ད་ཆོ་ཡོད་མ་རེད།
སྤྱིར་དོལ་འདྲེའི་ཚོགས་ཁག་དང་རྒྱ་དམར་གྱིས་རྒྱུག་ཁྱི་སུ་ཡིན་རུང་། ༧གོང་ས་མཆོག་དང་ཟམ་གདོང་རིན་པོ་ཆེ་རྣམ་གཉིས་ལ་ངན་སྨྲས་གང་བྱས་རུང་སོ་སོའི་ལས་འགན་ཡིན་པས་དེར་བཀག་དགོས་ཆེར་མ་མཐོང་། ཡིན་ཡང་མི་ངན་གསེར་འབྲུག་མིང་ཅན་དང་། ནག་ཐར་སྐྱིད་ དེ་བཞིན་མངའ་རིག་འཕྲིན་ལས་དང་མིག་མི་འཛིན་ཅན་སོགས་ལོག་སྤྱོད་ཤོག་ཁག་འདི་ཚོས་ཁ་བརྡ་དྲ་བ་དང་དུས་བབ་དྲ་བ་སོགས་བེད་ལོག་སྤྱད་ནས་བོད་རིགས་ནང་ཁུལ་མཐུན་འབྲེལ་གོང་བུར་གཏོར་འདོད་ཀྱིས་ངན་སེམས་འདིར་བསམ་ཡོད་བོད་མི་ཀུན་གྱི་ངེས་པར་དུ་མཁྱེན་དགོས། དེ་མིན་༧གོང་ས་མཆོག་དང་ཟམ་གདོང་རྣམ་གཉིས་ལ་ནི་དུག་སྦྲང་གྱིས་སོ་བཏབ་པའི་ན་ཟུག་ཙམ་ཡང་བཟོ་མི་ཐུབ་མོད། བོད་རིགས་བསམ་མེད་རེ་ཟུང་ཀྱི་གཡམ་རྒྱུག་མི་བཟོ་བས་ངེས་པ་མེད་པས་དྲན་བསྐུལ་ཙམ་ཡིན།
རྩོམ་སྒྲིག་པ་མཆོག་ལ། གལ་ཏེ་གོང་དུ་བཏང་ཟིན་པའི་མཆན་དེ་འདིར་ཡར་འཇུག་ཉིས་ལྡབ་བྱུང་ཡོད་ན། འཕར་མ་འདི་སེལ་བ་ཞུ། ཐུགས་རྗེ་ཆེ།
དྲི་བར་ལན་འབུལ་བ།
ཟླ་བ་དོན་གྲུབ།
༑ཉེ་ཆར་ཨ་རིའི་གྲོས་ཚོགས་ཀྱི་འཐུས་མིས་གང་བཤད་པ་དེའི་སྐོར་ངས་ཤེས་ཀྱི་མེད། དགོངས་དག །རིན་པོ་ཆེ་མཆོག་གི་སློབ་མའི་ཐ་ཤལ་དུའང་མ་ཚུད་པ་ང་འདྲ་བས་ཁོང་གི་སྐོར་ང་ལ་རྒྱུས་མངའ་ཆེན་པོ་མེད། ལོ་ངོ་༢༥ལྷག་བྱེས་ནས་བྱེས་སུ་ནུབ་གླིང་དུ་གྱར་བ་ང་འདྲ་བར་དེ་ལྟའི་རྒྱུས་མངའ་འོང་བའི་སྐལ་བ་དང་བྲལ། འོན་ཀྱང་། ཇི་སྐད་དུ། དགོས་པའི་དེ་ཉིད་མཐོང་བའི་ཕྱིར།། ཞེས་གསུངས་པ་བཞིན། ང་རང་ལ་བླང་དོར་གྱི་དགོས་པའི་དེ་ཉིད་བསྟན་མཛད་པའི་ཕན་པར་མཐོང་ཏེ་ཁོང་གི་མཛད་པ་འཕྲིན་ལས་ལ་དོ་སྣང་ཡོད།
༧སྐྱབས་རྗེ་ཞེས་པ་ནི། སྐྱབས་ཀྱི་མཆོག་གི་དོན། སྒྲ་བཤད་ལྟར་ན། སྐྱབས་ནི་སྲུང་བ་དང་ཐར་བར་བྱེད་པའི་བྱེད་ལས་ཅན། སྐད་དོད་དུ་ཤརན། དང་། རྗེ་ནི་གཙོ་བོ་དང་མགོན་སོགས་འཇུག་ཡུལ་སྣ་ཚོགས་ཡོད་ཀྱང་། སྐད་དོད་དུ་སྭཱམཱི།ཞེས་རྗོད་མོད་ཀྱང་། རྗེ་བཙུན་ཞེས་པའི་སྐབས་བྷཌྜཱརཀ །ཞེས་པའི་སྐབས་ལྟར་བོད་སྐད་དུ་སྒྲ་ཕྲལ་བ་མིན་པར་སྒྲ་གཏིང་ཚུགས་པའི་གོ་དོན་སྐྱབས་ཀྱི་མཆོག་གམ་སྐྱབས་ཀྱི་དམ་པའི་དོན་ཅན་དང་། སྐྱབས་ཀྱི་དམ་པ་དེ་ལ་གཅིག་ཉིད་ཡིན་པའི་རྣམ་བཅད་ཀྱི་དོན་མིན་པར། རང་གིས་ཚུལ་བཞིན་བསྟེན་ཐུབ་ན་སྐྱབས་ཡུལ་དམ་པ་དུ་མའང་ཡོད་ཆོག །འདི་ནི་རང་གི་འོབ་ཚོད་ཀྱིས་བཤད་པ་བྱེད་པ་ནོངས་ན་བཟོད་གསོལ་ཞུ།
ཝཱཎ་མཐོ་སློབ་ཏུ་རིས་སུ་མ་ཆད་པའི་མཁན་པོ་སློབ་དཔོན་དང་སློབ་མ་བཅས་ལ་ལོ་མང་རིང་ནས་རིན་པོ་ཆེ་མཆོག་གིས་ཆོས་ཀྱི་དཔེ་ཁྲིད་གསུང་ཆོས་བསྩལ་བ་ནི་དུ་མ་བྱུང་ཡོད་པ་དང་། ལོ་ལྟར་དཔྱིད་ཆོས། དབྱར་ཆོས། དགུན་ཆོས་ཞེས་མཐོ་སློབ་ཀྱི་དམིགས་བསལ་ཆོས་ཀྱི་ཁྲིད་ལུང་ལས་རིམ་ཁོངས་གནས་ཆེན་རྣམས་སུ་ཆོས་ཐོག་འཚོགས་པ་དེ་རྣམས་སུ་བསྩལ་བའི་དམ་པའི་ཆོས་ཀྱི་ལམ་སྟོན་གསུང་ཆོས་ཇི་སྙེད་ཀྱི་སྒྲ་སྡེར་རྣམས་ཀྱང་ཞི་འཚོ་དཔེ་མཛོད་ཁང་ནང་ཡོད་ཅིང་། ཕྱི་ལོ་ཉི་སྟོང་ཚུན་གསུང་ཆོས་བསྩལ་བ་རྣམས་ཀྱི་སྒྲ་སྡེར་བརྙན་སྡེར་སོགས་ཀྱི་སྐོར་འོག་ཏུ་གསལ། ཝཱཎ་གནས་ཆེན་དེ་གར་ཁས་ས་དེ་རིང་༧གོང་ས་མཆོག་གིས་སྤྱོད་འཇུག་ཁྲིད་སྩལ་བཞིན་ཡོད།
དེ་བཞིན་དུ། རྒྱུད་གྲྭ་གཉིས་དང་གདན་ས་རྣམས་སུ་གདན་ཞུས་གསུང་ཆོས་དང་དབང་ལུང་ཁྲིད་མན་ངག་བཀྲིན་བསྩལ་བ་རྣམས་ནི་གདན་ས་སོ་སོའི་དཔེ་མཛོད་དང་དཔེ་དེབ་དང་སྒྲ་སྡེར་བརྙན་སྡེར་བླུ་ཡོན་ཁང་རྣམས་སུ་ཡོད་པའི་དཀར་ཆག་རྣམས་སུ་གསལ་བ་ཀུན་གྱི་མཐོང་ཆོས་སུ་ཡོད། དེ་ཙམ་དུ་མ་ཟད། ཉེ་ཆར་ཟླ་ཤས་སྔོན་དུ་དབུ་མའི་ལྟ་བའི་སྐོར་གསུངས་པ་སོགས་ཡུཊུབ་དྲྭ་རྒྱའི་བརྙན་མཛོད་དུ་མཇལ་དུ་ཡོད་པ་དང་། འདིར་ནུབ་ཕྱོགས་ཡུལ་རྣམས་སུ་བོད་པའི་སྤྱི་ཚོགས་དང་ཆོས་ཚོགས་རྣམས་སུ་གདན་ཞུས་སྐབས་དམ་པའི་ཆོས་ཀྱི་ལམ་སྟོན་བསྩལ་བ་རྣམས་འཆད་ཀྱི་མེད་ལ། རྒྱ་གར་གྱི་ཕྱི་ནང་ཆོས་ཚོགས་རྣམས་སུ་གདན་ཞུས་གསུང་ཆོས་ཇི་སྙེད་བསྩལ་བ་རྣམས་ཀྱང་འཆད་ཀྱི་མེད།
འདི་ག་ཕྲན་རང་གིས་དོ་སྣང་བྱས་པ་ལས་ལོ་མང་ནས་མཁོ་སྒྲུབ་སློབ་གཉེར་བྱས་པའི་རིན་པོ་ཆེ་མཆོག་གི་ཆོས་ཀྱི་གསུང་ཆོས་ལམ་སྟོན་བསྩལ་བའི་སྒྲ་སྡེར་བརྙན་སྡེར་རྣམས་ལས་དཔེ་མཚོན་གྱི་དཀར་ཆག་འདི་ལྟ་སྟེ།
༑ཚད་མ་རིག་འཇུག་གི་ཁྲིད། ༡༩༩༡ཟླ་༣ཚེས་༡དང་༢། ༑ཏིང་ངེ་འཛིན་གྱི་བསླབ་པའི་ཁྲིད། ༡༩༩༡ཟླ་༡ཚེས་༢དང་༣། ༑སྡེ་སྣོད་གསུམ་གྱི་ཁྲིད། ༡༩༩༠ཟླ་༢ཚེས་༣། ༑སྐྱབས་འགྲོའི་ཁྲིད། ༡༩༩༠ཟླ་༢ཚེས་༥། ༑བསླབ་པ་གསུམ། རྟེན་འབྲེལ། རྒྱུད་སྡེ་བཞི། བདེན་བཞི། ཐེག་གསུམ། ཞི་ལྷག །བདེན་གཉིས། དབུ་སེམས་གཉིས་ཀྱི་ལྟ་གྲུབ། རྣམས་ཀྱི་ཁྲིད། རྒྱལ་པོའི་ཁབ་ཏུ། ༡༩༩༠ཟླ་༢ཚེས་༣ནས་ཚེས་༡༣བར། ༑ཉམས་ལེན་བྱ་ཚུལ། གདན་ས་དགའ་ལྡན་འདུས་མང་ཡོངས་ལ། ༡༩༩༤ཟླ་༣ཚེས་༢༢། འབྲས་བློ་གླིང་དཔེ་མཛོད། ༑རྡོ་རྗེ་གདན་དུ་མདོ་སྟོད་མི་མང་གིས་༧གོང་ས་མཆོག་ལ་བརྟན་བཞུགས་འབུལ་སྐབས་མཎྜལ་བཤད་པ། ༡༩༨༥ཟླ་༢ཚེས༡། ༑ཡན་ལག་བདུན་པའི་ཆོ་ག་གསོལ་འདེབས། ༡༩༩༩ཟླ་༡ཚེས་༢༣། དེ་རྣམས་ནི་དཔེ་མཚོན་ཙམ་དང་། ཕྱི་ལོ་༢༠༠༠ནས་བཟུང་གསུང་ཆོས་ཇི་སྙེད་བསྩལ་བ་རྣམས་ནི་གདན་སའི་དཔེ་མཛོད་དཀར་ཆག་སོགས་ནས་ཀྱང་ཤེས། ༑རིན་པོ་ཆེ་མཆོག་གི་གསུང་དཔེ་དེབ་ཐོག་ཡོད་པ་ནི། ཕྱི་ལོ་༡༩༩༦ལོའི་བྱམས་བརྩེའི་པོད་ཕྲེང་། ༡༩༩༩ལོའི་གཟེངས་བསྟོད་པོད་ཕྲེང་གསུམ་ཅན་། ༑བོད་ཀྱི་དུས་བབ། ཀྱིས་༡༩༩༧ལོར་དཔར་འགྲེམས་ཞུས་པའི་གསུང་དེབ་དང་། དེང་སྐབས་རིག་བདག་བསྟན་དོན་ལགས་ཀྱིས་དཔར་བསྐྲུན་ཞུས་པའི་པོད་ཕྲེང་རྣམས་མཐོང་ཆོས་སུ་བཞུགས། ༑རིན་པོ་མཆོག་གིས་ཆོས་གསུང་བའི་སྐབས་ལྡེ་མིག་ལྟ་བུ་གསུང་གི་གནད་གཅིག་གིས་གོ་རྟོགས་ཀྱི་སྒོ་བརྒྱ་འབྱེད་པ་འོང་བ་ང་རང་སྒེར་གྱི་ཉམས་མྱོང་ཡོད་པས་ཅིས་ཀྱང་༧སྐྱབས་རྗེ་ཞེས་མཚན་གསོལ་བའི་རྒྱུ་མཚན་དེ་ཡིན།
མཆན་འགོད་པ་པོ་ཁྱེད་ཀྱིས། “ཆོས་ཚིག་གཅིག་གི་ཞལ་ལུང་ཙམ་ཡང་བཤད་མྱོང་བ་བོད་ཀྱི་སྤྱི་ཚོགས་ནང་ཕལ་ཆེར་ཡོད་ཚོད་མི་འདུག” །ཅེས་གསུང་བའི་ཕལ་ཆེར་ཞེས་པ་དེ་སྨྲ་བ་བདེན་པར་མངོན། གང་ལག་ཞུ་ན། ཁྱེད་ཀྱིས་དེ་ལྟར་ཡིན་པ་ཐག་བཅད་མི་འདུག །གོང་གི་དཀར་ཆག་གི་དཔེ་མཚོན་དང་དེང་སང་མཐོང་ཆོས་སུ་ཡོད་པའི་གདན་གསུམ་དཔེ་དེབ་བླུ་ཡོན་ཁང་གི་དཀར་ཆག་རྣམས་ལས་ཀྱང་རིན་པོ་ཆེ་མཆོག་གིས་དམ་པའི་ཆོས་ཀྱི་ལམ་སྟོན་མཛད་མེད་པའི་དོགས་པ་དེ་སེལ་ངེས། ༑གཅིག་རེ་གཉིས་རེ་བཞིན་ལན་འབྲི་བྱ་འདོད་མེད་ཅིང་། དྲི་བ་འདོན་པར་གང་ཐུབ་ཀྱིས་ལན་ཞུ་བའི་ངལ་བ་བྱས་པ་ཐུགས་ལ་འབབ་པའི་རེ་བ་ཡོད། བཀྲིས་བདེ་ལེགས།
ཁྱོད་ཀྱིས་རྡོ་ཆག་བཙན་སྒྲིག་གི་ལྷན་པ་ག་ཚོད་རྒྱབ་ན་ཡང་གོ་ཆོད་པ་མི་འདུག
༧སྐྱབས་རྗེ་ཞེས་ན་ག་རེ་ཡིན་མིན་ཤེས་ཀྱི་མེད་པ་འདྲ་ཟམ་གདོང་གི་ད་བར་ཆབ་སྲིད་ཀྱི་ལམ་སྟོན་རྫུན་མ་རྐྱང་ལས་ཆོས་ཚིག་གཅིག་གི་ཞལ་ལུང་ཙམ་ཡང་བཤད་མྱོང་བ་བོད་ཀྱི་སྤྱི་ཚོགས་ནང་ཕལ་ཆར་ཡོད་ཚོད་མི་འདུག ཁྱོད་ལ་ཟམ་གདོང་སྐོར་གསལ་ཆ་ཆེ་བས་ངེས་བར་དུ་ཉེ་ཆར་ཨ་རི་གྲོས་ཚོགས་མཐུས་མིས་སྐྱོན་བརྗོད་དེ་ལ་གསལ་བྱེད་ཐུབ་ན་ཡག་པོ་འདུག
དག་སེལ་ཅུང་ཟད་རྗོད་པ།
ཟླ་བ་དོན་གྲུབ།
ཨོ་སི་ཊོ་ལི་ཨའི་གྲོང་ཁྱེར་སི་ཌི་ཎི་ནས།
༄༅། །༧སྐྱབས་རྗེ་ཟམ་གདོང་རིན་པོ་ཆེ་མཆོག་གི་བཀའ་སློབ་དེ་སོ་སོ་སྒེར་ལ་ཕོག་པའི་དོན་དུ་འགྲེལ་བ་ལས་སྔ་རྒོལ་གྱི་ནམ་མ་ལངས་པར་དགག་པའི་ཉི་མ་ཤར་བ་ཇི་སྙེད་ཅིག་འདིར་སྣང་། རིན་པོ་ཆེ་མཆོག་གིས་དགེ་རྒན་གླ་ཕོགས་ལེན་མཁན་དུ་གྱུར་ཡོད་པ་དང་དགེ་ཕྲུག་ཕོག་རྒྱག་མཁན་དུ་གྱུར་ཡོད་པ་གསུང་བ་འདི་ནི་དངོས་ཡོད་གནས་ཚུལ་དེང་སྐབས་ཀྱི་རྒྱ་གར་སྤྱིའི་སློབ་གྲྭ་ཁག་དང་ལྷག་པར་དུ་ནུབ་ཕྱོགས་པའི་སློབ་གྲྭ་རྣམས་ཀྱི་གནས་སྟངས་བཞིན། ང་ཚོ་བོད་པའི་སློབ་གྲྭ་རྣམས་སུའང་གནས་སྟངས་འདི་འདྲ་ཆགས་ཡོང་གི་ཡོད་ཅེས་པ་ལས། དགེ་རྒན་ཚང་མ་དེ་འདྲ་ཡིན་པ་དང་སློབ་ཕྲུག་ཚང་མ་འདི་འདྲ་ཡིན་པ་གསུངས་མི་འདུག །དངོས་ཡོད་གནས་སྟངས་འདི་གསུངས་ཡུལ་རྣམས་ཀྱང་བཀུར་འོས་དགེ་རྒན་གྱི་ཚོགས་ལ་གསུངས་འདུག །རྒྱ་གར་བ་གཅིག་གི་མདུན་ལ་རྒྱ་གར་བ་རྣམས་ལག་པས་ཟས་ཟ་གི་རེད་ཅེས་དངོས་ཡོད་གནས་ཚུལ་ལབ་པ་ཡིན་ན། མི་དེ་སྒེར་ལ་ཕོག་དགོས་མེད། གསེར་གྱི་ཐུར་མས་ཟས་ཟ་མཁན་གྱི་རྒྱ་གར་བ་རྣམས་ལ་སྨྲ་བ་དེས་ཕོག་དགོས་དོན་མེད། རིན་པོ་ཆེ་མཆོག་གིས་བོད་པའི་དགེ་རྒན་རྣམས་ལ་རྩི་མཐོང་ཆེན་པོ་ཡོད་པ་ནི་སྨོས་མི་དགོས་པ་རེད།
རིན་པོ་ཆེ་མཆོག་གིས་རྒྱ་གར་རྒྱལ་ཡོངས་ཀྱི་མཐོ་སློབ་ཚང་མའི་གཙོ་འཛིན་འཛོམས་པའི་ཚོགས་འདུར་ཡང་དངོས་ཡོད་གནས་སྟངས་འདི་འདྲ་མཛུབ་སྟོན་མཛད་ཡོད་པ་འདི་ལྟར། རྒྱ་གར་རྒྱལ་ཡོངས་ཀྱི་མཐོ་རིམ་སློབ་གྲྭ་ཚང་མའི་གཙོ་འཛིན་(གོ་གནས་གྱི་མིང་དངོས་ནི། ཉེ་བའི་རིག་བདག་ཅེས་པ་སྟེ། དབྱིན་སྐད་དུ་ཝཡིསི་ཅན་སི་ལར་ཞེས་རྗོད།)གྱི་ཚོགས་པའི་ཚོགས་གཙོར་༧སྐྱབས་རྗེ་ཟམ་གདོང་རིན་པོ་ཆེ་མཆོག་བསྐོ་བཞག་འོས་འདེམས་བྱུང་སྐབས་ཕྱི་ལོ་༡༩༩༨ལོར་རྒྱ་གར་རྒྱལ་ཡོངས་མཐོ་སློབ་ཚང་མའི་དབུ་འཛིན་ཚང་འཛོམས་ཀྱི་ཚོགས་འདུར་ཚོགས་གཙོའི་གསུང་བཤད་དུ་རིན་པོ་ཆེ་མཆོག་གིས་གསུང་དོན་ཞིག་ནི། “དེང་སྐབས་ང་ཚོའི་མཐོ་སློབ་རྣམས་གང་དུ་གནས་འདུག་གམ། ཕྱོགས་གཅིག་ནས་ཤ་མོ་(སྐྱེ་བ་)བཞིན་མཐོ་རིམ་སློབ་གྲྭ་ཉིན་རེར་གསར་པ་དོན་ཡོང་གི་ཡོད། འོན་ཀྱང་སློབ་ཕྲུག་མང་པོ་ཞིག་གིས་སོ་སོས་འདོད་མོས་ཡོད་པའི་སློབ་ཚན་ནང་གཞུག་རྒྱུར་ཧ་ཅང་དཀའ་བ་སྟེ། གནས་དོན་མངོན་གསལ་ཞུ་བ་ཡིན་ན། མི་འབོར་འཕེལ་རིམ་དང་དུས་མཉམ་དུ་མཐོ་རིམ་སློབ་གཉེར་གྱི་བསྟི་གནས་གྲངས་འཕེལ་མི་མཚུངས་པ་ཡིན། ཕྱོགས་གཞན་ཞིག་ནས་ད་ལྟ་ཡོད་བཞིན་པའི་མཐོ་སློབ་རྣམས་ནི་ཉེས་པའི་ཚོགས་ཀྱིས་བསླད་པ་འདི་ལྟར། འདོད་མོས་ཡོད་པ་དང་རྣམ་ཀུན་ལྷིང་འཇགས་ཅན་གྱི་ཤེས་ཡོན་གྱི་ཁོར་ཡུག་ཡེ་ནས་མེད་པ། སློབ་ཁྲིད་དང་ཉམས་ཞིབ་ཀྱི་ཚད་ཇེ་ཉམས་སུ་འགྲོ་བཞིན་པ། དགེ་རྒན་ཡག་པོ་དང་ལྷག་བསམ་ཅན་ཇེ་ཉུང་དུ་འགྲོ་བ། སློབ་གཉེར་བསྟི་གནས་འཛིན་སྐྱོང་བྱེད་དུ་མེད་པའི་(སློབ་ཕྲུག་)གྲངས་ཚོགས་ཆེ་ཞིང་སྒྲིག་ཁྲིམས་མི་ལྡན་པ་ཁྲིམས་མེད་ལུང་མེད་དུ་འགྱུར་ཉེ་བ་ཅན། བཅུན་དུ་མེད་པའི་དཔལ་འབྱོར་གྱི་དཀའ་ངལ་དང་དཔལ་འབྱོར་ལྟ་སྐྱོང་ལོག་སྤྱོད། ཡིག་རྒྱུགས་ཀྱི་བརྒྱུད་སྲོལ་ལྟ་སྐྱོང་བྱེད་དུ་མེད་པ་གང་གིས་དཔེ་ལྟ་རྒྱུ་དང་མི་དྲང་བ་བྱ་རྒྱུའི་རྒྱུ་རྐྱེན་བྱེད་པ། ཆབ་སྲིད་ཀྱི་ཐེ་བྱུས་འཛེམ་མེད་བྱེད་པ། མཐོ་སློབ་ཀྱི་རང་སྐྱོང་རང་དབང་བརྡལ་བཤིག་ཉིལ་ཟད་འགྲོ་བ་དང་། ལ་སོགས་པ་དང་ལ་སོགས་པ།” ༡ ཞེས་གསུངས་ཡོད། དེ་ནི་བོད་མི་སྐྱབས་བཅོལ་བ་ཞིག་རྒྱ་གར་རང་དབང་ཅན་གྱི་རྒྱལ་ཁབ་ཀྱི་མཐོ་སློབ་ཡོངས་རྫོགས་ཀྱི་གཙོ་འཛིན་ཚང་མའི་ཚོགས་གཙོར་བསྐོ་བཞག་འོས་འདེམས་བྱུང་བའི་གནས་ཚུལ་ངོ་མཚར་ཅན་མ་ཟད། སྐབས་དེ་དུས་ནས་ཀྱང་རང་དབང་ཅན་གྱི་ལུང་པའི་མཁས་པའི་ཚོགས་སུ་རིན་པོ་ཆེ་མཆོག་གིས་སེང་གེའི་ང་རོས་བདེན་པའི་ཚིག་སྨྲས་མཛད་འདུག །
སློབ་མ་དང་སློབ་ཕྲུག་སྐོར་གསུང་བཤད་གསལ་ཁ་ཟབ་པ་དེའང་ཚིག་གི་གླེང་གཞི་མིན་པ་དོན་གྱི་གོ་དོན་གྱི་ཁྱད་པར་ལ་དགོངས་པ་སྟེ། དགོན་པ་གྲྭ་ཚང་གདན་ས་སོགས་སུ་སློབ་མས་དགེ་བའི་བཤེས་གཉེན་བསྟེན་ཚུལ་གྱི་བླ་སློབ་འབྲེལ་བ་དེ་དང་། དེང་སྐབས་ཐ་སྙད་རིག་པ་གཙོ་བོར་གྱུར་པའི་སློབ་གྲྭ་རྣམས་སུ་སློབ་ཕྲུག་གི་ངོས་ནས་བཤེས་གཉེན་བསྟེན་ཚུལ་ཚུལ་བཞིན་མི་འདུག་ཅེས་པའི་དོན་གང་དངོས་ཡོད་གནས་ཚུལ་ཡིན་པ་ང་ཚོས་སློབ་གྲྭ་རྣམས་ལ་བལྟས་པས་ཤེས། དེའི་དོན་ནི་སློབ་གྲྭ་དེ་རྣམས་ཀྱི་ནང་དགེ་བའི་བཤེས་གཉེན་ཚུལ་བཞིན་བསྟེན་མཁན་སློབ་ཕྲུག་ཡེ་ནས་མི་འདུག་ཅེས་པ་ག་ལ་ཡིན། ཀ་ཁ་སློབ་པའི་དགེ་རྒན་ཡང་དགེ་ཕྲུག་སོ་སོའི་ངོས་ནས་བླ་མར་རྩི་བཞིན་ཚོགས་ཞིང་གི་གྲལ་དུ་གསལ་བཏབ་གསོལ་འདེབས་བྱེད་པ་ཅིས་ཀྱང་མི་རུང་བ་ག་ལ་ཡིན་ལ། དེ་ལྟར་བྱེད་མཁན་གྱི་སློབ་ཕྲུག་སློབ་གྲྭ་རྣམས་ཀྱི་ནང་རྩ་བ་ནས་མི་འདུག་ཅེས་པའང་གསུང་གི་དོན་རེད་མི་འདུག །
རིན་པོ་ཆེ་མཆོག་གི་ཚན་རིག་གི་མཁྱེན་པའི་སྐོར་གོང་དུ་མཆན་ཞིག་ནང་བྲིས་འདུག །དེ་ལ་གསལ་བཤད་ཞུ་བྱ་འདི་ཡོད་དེ། ཕྱི་ལོ་༡༩༨༢ལོར་གནས་ཆེན་ཝཱརཱཎསཱིར་༧གོང་ས་མཆོག་དབུར་བཞུགས་སྐྱེ་བ་སྔ་ཕྱིའི་སྐོར་མཁས་པའི་བགྲོ་གླེང་ཚོགས་འདུ་གང་དུ་ཆོས་བརྒྱུད་སོ་སོའི་དབུ་བླ་དང་མཁན་ཟུར་མཁན་པོ་ལྷན་རྒྱས་དང་། ཕྱི་ནང་མཁས་པ་ཚོགས་ཞུགས་སུ་རིན་པོ་ཆེ་མཆོག་གི་གསུང་བཤད་ནང་། དེ་སྐབས་ནུབ་ཕྱོགས་ཡུལ་གྲུ་རྣམས་སུའང་སྐྱེ་བོ་མང་པོས་ཐོས་མ་མྱོང་བའི་ཁོནྚཾ་དངོས་ཁམས་རིག་པ་ཚན་རིག་པ་མཁས་པ་ །ཕིར་ཇོབ་ཁེབ་ར། དེས་བརྩམས་པའི་དེབ་ །དྷ་ཊར་ནིང་པོཡིནྚི། བགྲོད་པ་ལྡོག་པའི་མཚམས། ཞེས་པའི་དེབ་དེ་ནས་ལུང་དྲངས་མཛད་སོང་། དེབ་དེ་ནི་དེ་སྐབས་ནུབ་ཡུལ་ནས་དཔར་འགྲེམས་བྱུང་ནས་ཟླ་ཤས་ཀྱང་མི་འགྲོ་བ་རྒྱ་གར་ནང་མཐོང་དུ་མེད་པ་རིན་པོ་ཆེ་མཆོག་གིས་དེ་དུས་ནས་བཀླགས་ཟིན་འདུག །ལོ་ལྔའི་རྗེས་ཕྱི་ལོ་༡༩༨༧ལོར་ནུབ་ཡུལ་ཞིག་ཏུ་ངས་ཤེས་ཡོན་ཅན་གྱི་མི་སྙན་གྲགས་ཅན་ཞིག་གི་སར་ཡོད་སྐབས་མི་དེས་གཞི་ནས་དེབ་དེ་ཀློག་གི་འདུག །
མཆན་འདི་ནི་རིན་པོ་ཆེ་མཆོག་གི་བོད་སྤྱི་པའི་དོན་དུ་མཛད་པ་རླབས་ཆེན་ལ་རྗེས་དྲན་ཞུ་བའི་ཀུན་སློང་ངང་མ་བསྐུལ་དང་བས་བྲིས་པ་ཡིན།
ཕྱི་ནང་དང་གནའ་དེང་རིག་གནས་ཡོངས་ལ་མཁྱེན་པ་འབྱམས་ཀླས་པ། བོད་ཀྱི་ལོ་རྒྱུས་ནང་ཆེས་བཀའ་དྲིན་ཅན་གྱི་མཁས་བཙུན་བཟང་གསུམ་མངའ་བའི་འཕགས་པའི་སྐྱེ་བོ་དམ་པ་༧སྐྱབས་རྗེ་ཟམ་གདོང་རིན་པོ་ཆེ་མཆོག་ལ་དྲིན་ལན་ལོག་འཇལ་དུ་མ་འགྲོ་བ་དང་ལས་འབྲས་སྤང་བླང་མ་འཇོལ་བ་བྱ་རྒྱུ་གལ་ཆེ། དོན་ལྡན་གྱི་མཆན་འབྲི་བ་ལས་ངག་འཁྱལ་ཚིག་རྩུབ་ཀྱི་ལས་ངན་གསོག་པའི་མཆན་མ་འབྲི་གོང་སོ་སོས་ལས་དེའི་རྣམ་སྨིན་ཐོག་ཏུ་འབབ་ན་བཟོད་ཐུབ་བམ་ཞེས་རང་རང་རྟོག་དཔྱོད་བྱ་རྒྱུ་གལ་ཆེ་བ་སེམས། ཐུགས་རྗེ་ཆེ།
མཆན།
༡ འདི་ནི་རིན་པོ་ཆེ་མཆོག་གི་གསུང་བཤད་དབྱིན་ཡིག་ཐོག་ཡོད་པ་ལས། ལུང་འདྲེན་ཆ་ཤས་འདི་ཕྲལ་མར་འདིར་བོད་ཡིག་ཏུ་བསྒྱུར་བ་ཡིན་ལགས། ཁུངས་དེབ་ཞིབ་ཕྲ་ནི། ཟམ་གདོང་རིན་པོ་ཆེའི་གསུང་རྩོམ་དང་གསུང་བཤད་ཕྱོགས་བསྡུས། བྱམས་བརྩེ་པོད་ཕྲེང་། དང་པོ། ཝཱཎ། ༡༩༩༩ ཤོག་གྲངས་༢༠༦ །ལུང་འདྲེན་ཆ་ཤས་འདི་ནི་དཔེ་མཚོན་ཙམ་ཡིན། རྒྱས་པ་གསུང་བཤད་དེ་ཉིད་ནང་གསལ།
ཧ་ཧ། ད་བྱས་ན་དགེ་རྒན་གྱིས་སློབ་མའི་འཇིང་ཉག་ལ་ཁ་ཆུ་ཞིག་བཏང་། སྐྱག་རྐུབ་ནང་ཡག་ཐག་གཅོད་གཅིག་བླུགས་ན་བླ་མའི་འདུ་ཤེས་འདྲ་ཨེ་ཡོད་བླར་རྒན་དབུ་དཀར་ལགས།
ངའི་རིག་པ་འདི་སྒང་ལ་མི་འགོད་པའི་རྒྱ་མཚན་གང་ཡན་ནམ།
བླ་མས་སློབ་མར་སེམས་ཤོར་ན། །
ལྷ་ནི་བདུད་དུ་བབས་པར་བཤད། །
དགེ་རྒན་དགེ་ཕྲུག་ལ་ཆགས་ན། །
དགེ་ཕྲུག་མི་ཚེ་གཡང་ར་སྐྱུར། །
སློབ་མཁན་ཕོགས་ཀྱི་ལེན་འགན་དང་། །
སློབ་དཔོན་མིང་གིས་ཆེ་བ་སྟོན། །
དེས་ན་མཁས་དབང་ཟམ་གདོང་གིས། །
གསུང་འདི་དུས་ཀྱི་ཆར་དང་མཚུངས། །
སྤྱིར་འཚེ་བ་ལ་རྣམ་པ་མང་པོ་ཞིག་ཡོད་པ་འདྲ་འོན་ཀྱང་དགེ་རྒན་གྱིས་སློབ་མ་ཉེས་རྡོང་བཏང་ན་དེ་འཚེ་བ་རེད་ཟེར་ན་འོ་ན་ཕ་མས་ཕྲུ་གུ་ལ་ཉེས་རྡོང་བཏང་ན་དེ་འཚེ་བ་ཡིན་རྒྱུ་རེད་གདན་ས་ཁག་ནས་དགེ་བསྐོ་ལགས་ཀྱིས་གྲྭ་བ་དག་རྟ་ལྕག་གིས་ཉེས་རྡོང་བཏང་བ་ཡང་འཚེ་བ་ཡིན་རྒྱུ་རེད་དེ་ཡིན་ན་གདན་སའི་དགེ་བསྐོ་ལགས་ཀྱིས་འཚེ་བ་རྐྱང་རྐྱང་བྱེད་ནས་སྡད་ཡོད་པ་འདྲ་་་་་ཉེ་བ་ཆེན་པོ་རེད་ཡ་་་་་སྔོན་བླ་མ་བླ་ཆེན་དག་གི་ཡོངས་འཛིན་རྣམས་པས་ཀྱང་བླ་མ་དག་ཉེས་རྡོང་བཏང་རབ་བཤད་ཡ་མང་པོ་ཡོད་མོད་་་ཕལ་ཆེར་ཁྱེད་རང་ཡང་ཉེས་རྡོང་བཏང་ཡོད་རྒྱུ་རེད་དེ་དག་འཚེ་བ་རེད་ཟེར་ན་ཅུང་ཐལ་དྲག་པ་མ་རེད་བེ།
ཚན་རིག་ལ་རྨོངས་དད་ཆེ་བ་ཡོད་རེད་ཟེར་དུས་ད། ཁོ་ཡང་ཚན་རིག་སྐོར་ལ་ཤེས་རྒྱ་ག་འདྲ་ཡོད་མེད་ཚོད་དཔོག་ཐུབ་པ་ཞིག་རེད། མཁས་མདོག་སྟོན་བཞིན་པ་མ་གཏོགས་ཚན་རིག་སྐོར་ལ་ཀླད་ཀོར་ཡིན་པ་འདྲ།ཧཧ
དགེ་རྒན་རྣམས་ལ་ཕོགས་སློབ་མས་སྤྲོད་ཀྱི་མེད་ལ། སློབ་མའི་སེམས་ལ་དགེ་རྒན་ནི་ཕོགས་ཆེད་དུ་ལས་ཀ་བྱེད་བཞིན་པའི་གཡོག་པོ་ཞིག་ཏུ་མཐོང་དུས་ད་ཚར་རེད། དགེ་རྒན་ཕོ་མོ་རྣམས་ཀྱི་ཕོགས་ཆེད་དུ་ལས་བྱེད་བཞིན་པའང་སྐྱོན་མི་འདུག
ཁོ་ཚོ་ལ་ནང་མི་བུ་ཕྲུག་གསོ་རྒྱུ་ཡོད་རེད། དེང་སང་བླ་མ་དང་མཁན་པོ་ཁ་ཤས་ཞིག་ཀྱང་ཕོགས་ཡོད་སར་ཕོགས་ལ་བརྟེན་ནས་ལས་ཀ་བྱེད་ཀྱི་འདུག་ག གསལ་བོ་ཞུ་ན་ད་བར་ཁྱེད་ནས་ཀྱང་ཕོགས་མ་བླང་ས་ཞིག་ང་ཚོའི་གོ་མ་སོང་། སྐུ་མཁྱེན་བདེན་པ་ག་རེ་ཡོད་ན་ཡང་སློབ་མའི་མདུན་ནས་དགེ་རྒན་ལ་མཐོང་ཆུང་མ་གཏོང་རོགས།
ཟམ་གདོང་བླ་མས་འཚེ་བ་དང་འཚེ་མེད་ཟེར་བ་འདི་གུན་ཁྲན་ཏང་གི་མཉམ་དུ་བཤད་བསྡད་པ་རེད། དེང་སང་དགེ་རྒན་དང་དགེ་ཕྲུག་བར་ལ་འཚེ་བ་དང་འཚེ་མེད་གསུངས་པ་ནི་བཤད་ཀྱི་ཟད་པའི་སྐད་ཆ་རེད།
ཚན་རིག་པས་ཆོས་ལུགས་ཁོ་རང་ལས་མང་བ་རྨོངས་དད་སྤེལ་ཡོད་ཟེར་བ་ནི་ཆོས་ལུགས་དང་ཚན་རིག་བར་དུ་དཀྲུགས་ཤིང་རེད་འདོད་ཀི
ངེས་པ་དོན་གྱི་མཁས་དབང་སྐྱབས་རྗེ་ཟམ་གདོང་བླ་མ་བློ་བཟང་བསྟན་འཛིན་མཆོག་ནི་འོ་ཅག་བོད་མི་རིགས་ཀྱི་གཟི་བརྗིད་ཡིན་པར་ཐེ་ཚོམ་མེད། ཁོང་གི་ཞལ་ནས་ཐོན་པའི་ཚིག་འབྲུ་རེ་རེ་གསེར་ལས་ཀྱང་རིན་ཐང་ཆེ་བ་རང་བཞིན་གྱི་ཆགས་བསྡད་ཡོད། དཔེར་ན། “ཚན་རིག་གི་རྨོངས་དད་དེ་ཆོས་ལུཊ་ཀྱི་རྨོངས་དད་ལས་ཤུཊ་ཆེ་བ་ཡོད།” ལ་སོགས་པའི་གསུང་དེ་ཚོའི་་རིན་ཐང་ཤེས་རབ་བཀྲ་བ་རྣམས་ཀྱི་མ་གཏོགས་དཔོགས་ཐུབ་ཀྱི་མེད་པ་གསལ་པོ་རེད།
ཐོག་མར་ཟམ་གདོང་བླ་མས་ཨ་རིས་བོད་ལ་བཏང་བའི་རོགས་དངུལ་ཐད་གསལ་བཤད་གནང་དགོས་ཀྱི་འདུག དེ་མིན་བླ་མ་ཞིག་གི་མཚན་ཉིད་ལྡན་མིན་དང་རྩ་བའི་བླ་མའི་བཀའ་རྗེས་སུ་འབྲངས་ཡོད་མེད་ཧ་གོ་ཐུབ་ཀྱི་མི་འདུག དེ་ནས་སློབ་གསོ་འཆད་སར་ཆོས་བཤད་པ་དང་། སློབ་མའི་མ་འོངས་མདུན་ལམ་ཐད་བསམ་བློ་ཏོག་ཙམ་ཡང་མི་གཏོང་བར་དཀྲུགས་གང་ཐུབ་བྱེད་ཀྱིན་པ་ནི་རང་ཉིད་ཀྱི་འཆར་གཞི་ལག་ལེན་ནང་འདེབས་མ་ཐུབ་པར་རྒོལ་ལན་རེད། དེ་བས། སྔར་མདོ་སྟོད་སྤྱི་ཟུར་བསོད་ནམས་སྟོབས་རྒྱལ་མཆོག་གིས་ཟམ་གདོང་རིན་པོ་ཆེ་ཡི་རྐང་པ་ཡ་གཅིག་ཨ་སྒོར་ནང་ཟུག་འདུག་ཅེས་པ་ནི་བསྡོམས་ཚིག་ཅིག་ཡིན་པས། ཚང་མས་མི་བརྗེད་པ་གནང་རོགས། དེ་མིན་བོད་ཀྱི་བླ་ན་མེད་པའི་སྲིད་སྐྱོང་ལ་གཞོགས་འདེགས་མི་གནང་བ་དང་། དབུ་ཁྲིད་ཟུར་བ་གོང་ས་མཆོག་གི་དགོངས་པར་མི་བསྟུན་དོན་ཅི་ཡིན་ནམ།
བོད་གངས་ཅན་ལྗོངས་ཀྱི་ལས་དབང་རྒྱ་འོག་ཏུ་ཤོར། བླ་ན་མེད་པའི་དབུ་ཁྲིད་དུ་ས་མཐར་གྱར་དགོས་བྱུང། ཡིན་ནའང། ས་མཐའ་ནས་བོད་ཀྱི་ཆོས་རིག་བརྒྱུད་འཛིན་བྱས་པའི་སྐལ་བ་ལྡན་ཡང། ལས་ངན་པ་ཞིག་ལ་བོད་ཀྱི་ལོ་རྒྱུས་གསར་པ་ཞིག་སྟེ་སྲིད་དབང་རྩིས་སྤྲད་རྗེས་སྲིད་སྐྱོང་བོད་ཀྱི་རིག་གནས་དང་བཅས་པ་ལ་ཡིག་རྨོངས་ཞིག་ཐོན་ནས། བོད་ཀྱི་ཁ་སྟབས་དང་ཤེས་རིག་གི་མདུན་ལམ་ད་དུང་མུན་ནག་ནང་འགྲོ་རྒྱུ་ཉག་ཅིག་ཡིན་ཡང། དེ་རིང་སྟབས་ཡག་ནས་སློབ་དཔོན་དཔའ་བོ་ཟམ་གདོང་རིན་པོ་ཆེ་མཆོག་གིས་ཟབ་གསལ་བཀའ་སློབ་གནད་འདྲོངས་ཐོན་པ་ཞིག་སྩལ་འདུག་སྟབས། སྲིད་སྐྱོང་ཡིག་རྨོངས་པ་གཙོས་སློབ་གྲྭ་རེ་ཤས་ཀྱི་རུལ་སུངས་རུ་ཁག་ནས་གཟབ་ནན་ཉམས་ལེན་མ་བྱས་ན། བོད་ཀྱི་ཤེས་རིག་ལོ་རྒྱུས་ནང་ནག་ཉེས་གནམ་ལ་མི་ཤོང་པ་ཞིག་སྔ་ཕྱི་མ་གཏོགས་འབབ་རྒྱུ་ཉག་ཅིག་ཡིན་སྟབས། གཟབ་པར་འཚལ་ལོ། ལམ་ནོར་ལྡོག་ཤེས་བྱེད་གལ། སྲིད་སྐྱོང་གིས་ཀྱང་དུས་ཚོད་ནམ་ཡོད་ལ་བོད་ཡིག་ཡག་པོ་སྦྱོངས།།།
ཟམ་གདོང་གིས་རྨོངས་བཤད་འདི་ལ། ང་ནི་སྔར་ནས་ཡིད་ཐང་ཆད་སྡད་ཡོད།
ཁོང་རང་ཉིད་ཀྱིས་རང་ཚང་སྟོན་གནང་གི་འདུག།
ད་གཡུག་ཤོག རང་མཐོང་ང་རྒྱལ་ཆེ་བའི་ཀླད་རྙིང་འཁྲེགས་འཛིན་ཅན་འདི་ཚོ་ལ་བཤད་ན་འབྲས་བུ་ཐོན་རྒྱུ་ཞིག་མེད།།
ཤེས་རིག་ཀྱི་མཚོན་པས་ཡིག་ནོར་མང་པོ་ཤོར་འདུག་པའི་གཟིགས་པ་པོ་ཚོས་དེ་བཞིན་ནོར་བཅོས་གནང་རོགས། དགོངས་སེལ་ཞུ།།
ཆེས་མཆོག་དུ་གུས་བཀུར་འོས་པའི་མ་ཧྰ་པཎ་ཌི་ཏྰ་ཆེན་པོ། གནས་དེང་ཤེས་རིས་ཀྱིས་ཡོངས་སུ་ཕྱུག་པའི་སྨྲ་བས་དབང་ཕྱུག་ཆེན་པོ། ༧གོང་ས་ཡིད་བཞིན་ནོར་བུའི་ཐུགས་སྲས་གཅིག་པུ། བོད་མི་མང་ལ་བཀའ་དྲིན་ཆེ་བས་ཕོད་པ་གསུམ་ལྡན་གྱི་དཔའ་བོ་ཆེན་པོ། ཁྱེད་ནི་དྲང་བདེན་ཅན་དང་བསམ་ཡོད་བོད་མི་ཀུན་གྱིས་དུས་ནམ་ཡང་སེམས་ཁོངས་ནས་ཡལ་མི་སྲིད་པས་བཀའ་དྲིན་ཅན་གྱི་རབ་བྱུང་བ་ཞིག །ཁྱེ་ནི་རྣག་ཐོག་གཙག་འཁེལ་གནང་མཁན་གྱི་ལྷག་བསམ་འདྲེན་ཟླ་མེད་པའི་གཞི་བྱེས་བོད་མི་སྐྱབས་མགོན་གཉིས་པ་ཞིག །ཁྱེད་ཀྱིས་རྣམ་པར་ཐར་པ་ནི་གསེར་གྱི་ཡིག་འབྲུ་ཐོག་བཀོད་འོས་པའི་བགྲང་ཡས་ལས་འདས་པའི་མཛད་རྗེས་ཅན་གྱི་བོད་མིའི་ཡབ་མེས་བཀའ་དྲིན་ཅན་ཞིག །ཁྱེད་ནི་ལོག་སྨྲ་འབྱུང་པོ་ལས་ངན་ཀུན་གྱི་མིག་ནང་དུ་ཚེ་མར་བཞིན་གནས་པའི་གངས་ཅན་ཁ་བ་རི་བའི་མིའི་རྣ་དཔྱོད་དང་དྲང་ཚུགས་མཚོན་བྱེད་ངོ་མ་ཞིག །ཁྱེད་ནི་དྲང་བདེན་ཅན་དང་ཤེས་ཡོན་པ་དག་གིས་ལམ་སྟོན་དུ་བཀུར་བས་མང་པོས་བཀུར་བའི་སྐྱེས་ཆེན་དངོས་གནས་ཤིག །ཁྱེད་ནི་༧གོང་ས་ཡིད་བཞིན་ནོར་བུའི་ཕྱག་ལག་གཡས་པ་ཞིག། ཁྱེད་ཀྱིས་གསུང་ཟུར་རེ་ཡང་བློ་ཡུལ་དུ་ཤོང་མི་ཐུབ་མཁན་གྱིས་ལོག་ལྟ་མཁན་ཚོར་སྙིང་རླུང་ཇི་ཙམ་ལྡང་ཡང་ངས་དེ་ཙམ་གྱི་ཁྱེད་ལ་བཀའ་དྲིན་ཆེ་ཞེས་ཞུ་རྒྱུ་ཡིན། རྒྱུ་མཚན་ཡང་ཡོད་སྟེ། དེ་ནི་ཁོང་ཚོའི་འདོད་ཐོག་རྟ་ཡི་མ་རྫིས་པར་ཡིན་པས་སོ། །
ཟམ་གདོང་བླ་མ་ཝརྞའི་སློབ་སྤྱི་དང་། སློབ་དགེ་གནང་རིང་ལ། མི་རིགས་ལ་ཕན་པའི་གཏམ་དང་བྱས་རྗེས་ཡོད་པ་དངོས་ཡོད་རེད་པས། དེ་འདོད་རུང་མ་འདོད་རུང་ཁས་མ་བླངས་རང་བླང་རེད། དེ་ནས་གྲོས་ཚོགས་ཀྱི་ཚོགས་གཙོར་མི་ལོ་བཅུ་ལ་བྱས་པ་དང་། བཀའ་ཁྲི་མི་ལོ་བཅུ་ལ་བྱས་པའི་རིང་ལ། བོད་ཕན་གྱི་བྱ་བཞག་དང་གཏམ་བཤད་ཁག་མཇུག་རྫོགས་པ་རེད། ད་དུང་ཡང་། སྨིན་དྲུག་རྔ་མའི་ཐལ་འཚུབ་ལྟ་བུའི་མི་རིགས་དང་རིང་གཞུང་ལ་མི་ཕན་པའི་དགོས་མེད་ཀྱི་ཚིག་ཚོགས་འདི་ལྟར་བཀྱེ་བ་ནི། ལྷ་བདུད་དུ་བབ་པ་ཟེར་བ་དེ་རང་ཆགས་པ་རེད། ཚོགས་ཐོག་འདིར་བཤད་པའི་སྐད་ཆ་ཡན་པ་དེ་རིགས་ནི། བཤད་དགོས་པ་ཞིག་དང་བཤད་འོས་པ་ཞིག་གང་ཡང་མཐོང་མ་སོང་། ལྷག་པར་དུ་དགེ་རྒན་རྣམ་པ། གླ་ཆ་ལ་ལྟ་བའི་གཡོག་པོ་རེད་ཟེར་བ་འདི་དགེ་རྒན་གྱི་མཐོང་བཅག་པ་རེད། ད་ལྟ་དགེ་རྒན་ལ་མཐོང་མེད་རྐྱེན་བཙན་བྱོལ་དུ་དགེ་རྒན་ཚད་ལྡན་རག་དཀའ་བ་དང་། བཙན་བྱོལ་སློབ་གྲྭ་ཁག་ལ་དགེ་རྒན་ཚད་ལྡན་མ་རག་རྐྱེན་བཙན་བྱོལ་དུ་ཤེས་ཡོན་ཉམས་གུད་སོང་བ་མ་རེད་པས། དེར་རྟེན་ད་ལྟའི་སྐབས་སུ་དགེ་རྒན་ལ་མཐོང་ཆེན་གནང་ནས་དགེ་རྒན་ཚད་ལྡན་མང་པོ་གསོ་སྐྱོང་དགོས་པ་ལས། དགེ་རྒན་གཡོག་པོར་བརྩིས་ནས་མཐོང་ཆུང་སྤྲོད་ཞོར་ཤེས་ཡོན་ཉམས་དམས་སུ་གཏོང་བའི་དུས་ཤིག་གཏན་ནས་ཡིན་ཚོད་མི་འདུག་བསམ། སློབ་མའི་ཁམས་དབང་དང་འཚམས་པའི་འཇམ་རྩུབ་རན་པ་དགོས་པ་ལས་རལ་གྲི་གནམ་གཡུག་དང་གཡག་ཞར་རྩྭ་ཟ་ལྟ་བུའི་བཀའ་སློབ་འདིར་རིན་ཐང་ཟེར་བ་ཞིག་ཕར་ཞོག སྨྱོན་པའི་ལབ་རྡོལ་དང་རྒད་པོས་དཀྱུས་གཏམ་ཞིག་ལས་མ་མཐོང་།
མཁས་དབང་བཀའ་ཟུར་བཀའ་དྲིན་ཅན་ཟམ་གདོང་རིན་པོ་ཆེས་བཀའ་སློབ་གི་ཚིག་འབྲུ་རེ་རེ་བཞིན་དུ་དེ་དེ་བཞིན་ནོ་ཞེས་དགའ་བསུ་དང་། དུས་སུ་སྨིན་པའི་ཆར་པ་ལྟ་བུར་མཐོང་ལགས། བཀའ་དྲིན་ཆེའོ་རིན་པོ་ཆེ་ལགས།
ཅུང་མ་འདྲ་བ་བཤད་རྒྱུ་དགའ་དྲག་པ་རེད། ཀ་ཁ་སློབ་མཁན་གྱི་དགེ་རྒན་ནི་བླ་བརྒྱུད་གསོལ་འདེབས་ནང་ཨང་དང་པོར་འཇོག་དགོས་པ་ནང་པའི་ཆོས་ཀྱི་གཞི་རྩ་རེད། བརྡ་སྤྲོད་རིག་གནས་ལ་མ་བརྟེན་པར་བོད་ལ་ནང་ཆོས་ག་བ་ནས་དར་བ་རེད་དམ། ནང་ཆོས་ག་འདྲ་བྱས་ནས་སྦྱོང་དགོས་རེད། ཅིག་གསུངས་དང་། དེང་རབས་སྤྱི་ཚོགས་ནང་བོད་ཀྱི་རིག་གནས་ཉམས་རྒུད་དུ་འགྲོ་བར་སེམས་འཚབ་ཡོད་ཅེས་བཤད་འདུག དེ་ཉམས་རྒུད་དུ་གཏོང་མཁན་བཙན་བྱོལ་ནང་ཤེས་ཡོན་སྲིད་ཅུ་འགྱུར་བ་བཏང་བ་ནས་བྱུང་བ་རེད། དེ་ཁྱོད་རང་གི་སྐྱོན་གནད་དུ་ལོ་རྒྱུས་ཀྱི་རྡོ་རིང་ལ་བསྐོས་ཡོད།
བོད་ཀྱི་སློབ་ཕྲུག་ཚོར་དགེ་རྒན་གྱིས་ཉེས་རྡུང་གཏོང་མི་ཆོག་པའི་ཁྲིམས་བཟོས་ན་ལེགས་ཉེས་ཅི་འབྱུང་དེང་སང་གི་རྡ་སྟེང་བོད་ཁྱིམ་གྱི་སློབ་མ་ཚོར་ལྟོས་ཤིག ཟམ་གདོང་གི་སྐད་ཆ་འདི་འདྲ་སློབ་མ་ཚོའི་རྣ་ལམ་དུ་བཞག་ན་ཧ་ཅང་ཉེན་ཁ་ཅན་ཞིག་རེད། སློབ་མ་མང་པོ་ཞིག་ལ་མཚོན་ན་སྐད་ཆ་འདི་འདྲེ་ཡི་སེམས་ལ་མ་དྲན་གོང་ལ་ནད་པའི་སེམས་ལ་དྲན་པའི་དཔེ་རང་རེད། འདི་སྤྱོད་ངན་ལམ་སྟོན་དང་བྱ་ངན་སྒོ་འབྱེད་གྱི་ལྡེ་མིག་ཅིག་ཏུ་འགྱུར་ཉེན་འདུག་གོ།
བོད་ཀྱི་རིག་གནས་ཤེས་དང་མ་ཤེས་ཀྱིས་ཁྱད་པར་ཆེན་པོ་འབྱེད་པའི་སྲིད་སྐྱོང་ལས་ཟུར་རྣམ་པ་གཉིས་ཀྱི་བཀའ་སློབ་ཅིག་ཀློག་ན། བོད་ལ་གང་དགོས་པ་དང། བོད་སུས་སྐྱོབ་ཐུབ་མིན་ཐད་གསལ་བཤད་གང་ཡང་དགོས་ཀྱི་མི་འདུག།
རིན་པོ་ཆེ་འདི་བ་ཚང་གིས་ནམ་རྒྱུན་བཀའ་མོལ་མ་འདྲ་བ་གནང་ཐབས་ལ་འབད་བརྩོན་གནང་མཁན་ཞིག་ཡིན། ཡུལ་དུས་གནས་བབ་ཀྱི་ཐོག་ནས་འོས་འཚམ་ཡིན་མིན་ལ་གཟིགས་གི་མ་རེད།
དེང་སྐབས་ཀྱི་སློབ་ཕྲུག་སློབ་ཕྲུག་ཡིན་པ་ལས་སློབ་མ་མ་རེད་གསུངས་པ་དེར་རྒྱུ་མཚན་ཆེན་པོ་མཐོང་མ་སོང་། སློབ་མ་ཟེར་བའི་མ་དེ་བདག་སྒྲ་རེད་མ་གཏོགས། རྗེས་གྲུབ་ཀྱིས་ཐོགས་པའི་མིང་གི་ཆ་ཤས་ཤིག་མ་རེད། སློབ་མ། བཟོ་པ། ཇ་མ། འདི་དག་གི་བདག་སྒྲའི་དོན་དག་ཀྱང་ད་ཆར་འགྱུར་སོང་བ་རེད་དམ།
་་་་་་ཆོས་སྡེ་ཁག་གི་དགེ་རྒན་དགེ་ཕྲུག་གི་འབྲེལ་བ་དང་། སློབ་གྲྭ་ཁག་གི་དགེ་རྒན་དགེ་ཕྲུག་གི་འབྲེལ་བ་རྦད་དེ་ལོཊ་ཀ་ཆགས་ཡོད་ཅིང་། སློབ་གྲྭའི་ནང་ཐུན་མོང་བརྡ་སྤྲོད་རིག་གནས་ཙམ་ལས་ནང་ཆོས་སློབ་ཀྱི་མེད་པར།
དགེ་རྒན་སྡུག་ས་ནས་བཤད་ན་ཕོཊ་སྤྲད་པའི་གཡོག་པོ་ལྟ་བུ་ཞིག་ཏུ་གྱུར་ཡོད་པ་དང་། ཕོཊ་སེམས་པའི་དགེ་རྒན་དང་བཤེས་གཉེན་བསྟེན་ཚུལ་བྱ་དགོས་པའི་དགོན་པ་ཁག་གི་དགེ་རྒན་དགེ་ཕྲུག་གི་འབྲེལ་བ་ཧ་ཅང་མི་འདྲ་་་་་་་་ཟེར།
་་་་་ སྐབས་དེར་ཡོངས་གྲཊ་སུ་བོད་ལ་མི་འབོར་ས་ཡ་ ༦ ཡས་མས་ལས་མེད་ཀྱང་། ལེཊ་སྦྱར་གཙོས་རྒྱ་གར་སྐད་ཡིག་གཞན་དང་། རྒྱ་ནག་དང་ཁྱིམ་མཚེས་རྒྱལ་ཁབ་ཁག་གི་སྐད་ནས་བོད་སྐད་དུ་སྒྲ་བསྒྱུར་བྱས་པ་ཁྱོན་པོ་ཏི་ ༣༠༠ དང་ཆོས་ཚན་ ༥༠༠༠ ཙམ་བྱུང་ཡོད་ཅིང་། ་་་་་་ཟེར།


༢༠༡༩ལོའི་ཟླ་༣་ཚེས་༡༦ཉིན་སྤེལ། བཞུགས་སྒར་དུ་ཡོད་པའི་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་གནས་ཚུལ་སྤེལ་བར་ལྟར་ན། བོད་ཀྱི་རང་དབང་དང་ཞི་བདེ་འཐབ་བརྩོད་པ་བཙུན་ཟུར་སོག་མཁར་བློ་གྲོས་རྒྱ་མཚོ་ལགས་ལ་སླར་ཡང་ལོ་༡༨་དང་། ཁོང་གི་བཟའ་ཟླ་དགའ་སྐྱིད་ལགས་ལ་ལོ་༢་ཀྱི་ཁྲིམསཐག་གསང་བའི་ཐོག་བཅད་ཡོད་འདུག
༢༠༡༩ལོའི་ཟླ་༣་ཚེས་༦ཉིན། བོད་རང་སྐྱོང་ལྗོངས་ཀྱི་འཐུས་མི་ཚོགས་འདུ་སྐབས། ཚོགས་འདུ་གཙོ་སྐྱོང་བ་བོད་རང་སྐྱོང་ལྗོངས་ཀྱི་དམར་ཤོག་ཚོགས་པའི་དྲུང་ཆེ་ཝུ་ཡིན་ཇིེ་ (Wu Yingjie)་ཡིས་བོད་ལ་ཡར་རྒྱས་གཏོང་ཡོད་ཚུལ་དང་བོད་མི་རྣམས་རྒྱ་གཞུང་ལ་བཀའ་དྲིན་ཆེན་པོ་ཡིན་པ་ཚོར་དགོས་པ་ལས་ཏཱ་ལའི་བླ་མར་དད་གུས་བྱེད་པ་ནི་ལོག་ཤེས་ཡིན་པ་སྐྱོན་བརྗོད་བྱས་འདུག
ཉེ་དུས་བོད་མོད་སྨད་མགོ་ལོག་གཅིག་སྒྲིལ་རྫོང་ལྕམ་མདའ་དགོན་པའི་ཁྲི་པ་ཟུར་པ་བསམ་གཏན་འོད་ཟེར་ལགས་ཀྱིས་རྒྱ་ནག་གཞུང་དང་ལྷན་དུ་བོད་རྒྱ་ཞི་མོལ་ཆེད་དབུས་བོད་མིའི་སྒྲིག་འཛུགས་ཀྱི་སྐུ་ཚབ་མངགས་གཏོང་ཡོང་བ་དང་བོད་མི་མང་སྤྱི་འཐུས་ལྷན་ཚོགས་སུ་ཇོ་ནང་ཆོས་བརྒྱུད་ཀྱི་སྤྱི་འཐུས་འདེམས་བསྐོ་ཡོང་བར་རྒྱབ་སྐྱོར་གནང་རོགས་ཞེས་འབོད་སྐུལ་ཞུས་འདུག
༢༠༡༨ལོ་ཟླ་༡༢ཚེས་༢༨ཉིན། ཀུན་གཟིགས་༸པན་ཆེན་སྐུ་ཕྲེང་བཅུ་པ་མཆོག་དགོངས་པ་ཆོས་དབྱིངས་སུ་འཐིམས་ནས་ལོ་ངོ་༣༠འཁོར་བའི་རྗེས་དྲན་ཉིན་མོར་བོད་གཞིས་བྱེས་གཉིས་ཀྱི་བོད་མི་རྣམས་ཀྱིས་རང་གི་སྐད་འཕྲིན་དང་ཚོགས་པ། དེ་བཞིན་ངོ་དེབ་བཅས་སུ་༸པན་ཆེན་སྐུ་ཕྲེང་བཅུ་པ་མཆོག་གི་གསུང་འཕྲིན་འགྲེམས་སྤེལ་དང་རྗེས་དྲན་སྙན་ཚིག་བྲིས་ནས་སྤེལ་བ་སོགས་ཀྱིས་རྗེས་དྲན་ཉིན་མོ་སྲུང་བརྩི་ཞུ་བཞིན་འདུག


བོད་མིའི་སྒྲིག་འཛུགས་ཀྱི་སྲིད་སྐྱོང་་བློ་བཟང་སེངྒེ་མཆོག་ལ་ཨ་རིའི་ཕོ་བྲང་དཀར་པོར་གཞུང་འབྲེལ་ཐོག་མགྲོན་འབོད་ཆེས་ཐོག་མ་གནང་འདུག དེའང་ཟླ་བ་འདིའི་ཕྱི་ཚེས་ ༢༠ ཉིན་གྱི་ཕྱི་དྲོར་ཨ་རི་གཞུང་གིས་བོད་མིའི་སྒྲིག་འཛུགས་ཀྱི་སྲིད་སྐྱོང་་བློ་བཟང་སེངྒེ་མཆོག་ལ་ཨ་རིའི་ཕོ་བྲང་དཀར་པོར་གཞུང་འབྲེལ་ཐོག་མགྲོན་འབོད་གནང་དོན་ལྟར་ཆེད་ཕེབས་གནང་ཡོད་པ་རེད།
བོད་མིའི་སྒྲིག་འཛུགས་ཀྱི་ཨིན་ཡིག་དྲྭ་རྒྱར་དེ་འབྲེལ་གནས་ཚུལ་སྤེལ་བར་གཞིགས་ན། སྲིད་སྐྱོང་མཆོག་གིས་སྐབས་དེར་ཨ་རིའི་སྲིད་འཛིན་དང་སྲིད་འཛིན་གཞོན་པའི་ལས་ཁུངས་ཀྱི་སྐུ་ཚབ་རྣམ་པས་དབུས་པའི་ཨེ་ཤ་ཡ་དང་རྒྱ་ནག་ཐོག་ཕྱག་ལས་གནང་མཁན་གཙོ་བོགྱུར་ཨ་རིའི་ཕོ་བྲང་དཀར་པོའི་གནད་ཡོད་མི་སྣ་ཁག་ཅིག་དང་ལྷན་མཇལ་འཕྲད་གནང་སྟེ་བོད་ནང་གི་ད་ལྟའི་ཆེས་ཛ་དྲག་གནས་སྟངས་སྤྱི་དང་སྒོས་བོད་མིའི་སྒྲིག་འཛུགས་ཀྱི་ཆབ་སྲིད་ཀྱི་བཞེངས་ཕྱོགས་བོད་རྒྱ་གཉིས་ཀར་སྨན་པའི་དབུ་མའི་ལམ་གྱི་སྲིད་བྱུས་གཞི་བཟུང་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཐོབ་ཐབས་སྐོར་སྙན་སེང་ཞིབ་རྒྱས་ཞུས་འདུག རྩ་བའི་སྲིད་སྐྱོང་མཆོག་ཟླ་བ་སྔོན་མའི་ནང་ཨ་རིའི་ཕྱིད་སྲིད་ལས་ཁུངས་ནང་དུའང་ཐེངས་དང་པོ་ཆེད་ཕེབས་ཀྱིས་བོད་དོན་དམིགས་གསལ་འབྲེལ་མཐུད་པ་དང་ལྟན་དུ་མཇལ་མོལ་གནང་ཡོད་པ་དང་། བོད་མིའི་སྒྲིག་འཛུགས་ཀྱི་དྲ་གནས་ཐོག་འདས་པའི་མི་ལོ་ ༦༠ ལྷག་གི་ལོ་རྒྱུས་ནང་བྱུང་མྱོང་མེད་པ་དང་ད་རེས་བོད་མིའི་སྒྲིག་འཛུགས་ཀྱི་ཆབ་སྲིད་དབུ་ཁྲིད་ཞིག་ཨ་རིའི་ཕོ་བྲང་དཀར་པོ་དང་ཨ་རིའི་ཕྱི་སྲིད་ལྷན་ཁང་དུ་མགྲོན་འབོད་གནང་བ་དེ་ནི་གཙོ་བོ་ཨ་རིའི་གཞུང་གི་ངོས་ནས་བཙན་བྱོལ་བོད་མིའི་མང་གཙོའི་སྒྲིག་འཛུགས་དང་དེའི་དབུ་ཁྲིད་ལ་ངོས་འཛིན་གནང་བའི་བརྡ་ལན་མངོན་གསལ་ཞིག་ཆགས་ཡོད་སྐོར་གསུངས་འདུག
སྤྱིར་ཕྱི་ལོ་ ༢༠༡༡ ལོར་མང་ཚོགས་ཀྱིས་སྲིད་སྐྱོང་བློ་བཟང་སེངྒེ་མཆོག་བོད་མིའི་སྒྲིག་འཛུགས་ཀྱི་སྲིད་སྐྱོང་ལ་བདམས་ཐོན་གནང་བ་ནས་བཟུང་ད་བར་སྲིད་སྐྱོང་མཆོག་གིས་འདས་པའི་ལོ་ངོ་བཅུ་ཕྲག་གཅིག་གི་ནང་ཨ་རིའི་ཕོ་བྲང་དཀར་པོའི་གནད་ཡོད་མི་སྣ་ཁག་དང་ལྷན་གསང་བའི་ཐོག་ནས་ས་གནས་འདྲ་མིན་ཁག་ཏུ་མཇལ་འཕྲད་ཐེངས་ ༡༢ ལྷག་གནང་མྱོང་ཡོད་པ་དང་། ད་རེས་སྲིད་སྐྱོང་མཆོག་གཞུང་འབྲེལ་ཐོག་ནས་ཐེངས་དང་པོ་ཕོ་བྲང་དཀར་པོར་མགྲོན་འབོད་གནང་བ་དེའི་རྗེས་སུ་བོད་མིའི་སྒྲིག་འཛུགས་ནས་ཨ་རི་གཞུང་གི་སྲི་ཞུའི་མི་སྣ་དང་ལྷན་ཞུགས་གནང་ཐུབ་པའི་ལམ་ཁ་སྟབས་བདེ་ཞིག་བསྐྲུན་ངེས་ཡིན་པར་གསུངས་འདུག
སྲིད་སྐྱོང་མཆོག་གིས་ཁ་སང་བོད་མིའི་སྒྲིག་འཛུགས་ཀྱི་བོད་ཀྱི་བརྙན་འཕྲིན་གྱི་བཅར་དྲིའི་ལས་རིམ་ཐོག་ད་ལན་སྲིད་སྐྱོང་མཆོག་ཕོ་བྲང་དཀར་པོར་མགྲོན་འབོད་གནང་བ་འདིས་བཙན་བྱོལ་བོད་མིའི་སྒྲིག་འཛུགས་དང་དེའི་དབུ་ཁྲིད་ལ་ངོས་འཛིན་གནང་བའི་ཆབ་སྲིད་ཀྱི་ཐོག་ནས་གལ་འགངས་ཆེན་པོ་ཆགས་ཡོད་པ་གསུངས་འདུག སྲིད་སྐྱོང་བློ་བཟང་སེངྒེ་མཆོག་གིས་ད་དུང་ཁོང་ནས་ད་རེས་ཨ་རིའི་དཔོན་རིགས་ཚོ་དང་ལྷན་བོད་དང་འབྲེལ་བའི་བཀའ་མོལ་མང་དག་ཅིག་གནང་བ་དང་། ལྷག་དོན་བོད་མིའི་སྒྲིག་འཛུགས་ཀྱི་བཞེངས་ཕྱོགས་བོད་རྒྱ་གཉིས་ཀར་སྨན་པའི་དབུ་མའི་ལམ་གྱི་སྲིད་བྱུས་གཞི་བཟུང་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཐོབ་ཐབས་སྐོར་སྙན་སེང་ཞུས་ཡོད་སྐོར་གསུངས་འདུག
གཞི་རྩའི་ཟླ་ ༡༠ ཚེས་ ༡༥ ཉིན་ཨ་རིའི་ཕྱི་སྲིད་ལྷན་ཁང་གིས་གཞུང་འབྲེལ་ཐོག་ཐེངས་དང་པོ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེངྒེ་མཆོག་ཨ་རིའི་ཕྱི་སྲིད་ལྷན་ཁང་གི་སྤྱི་ཁྱབ་ལས་ཁུངས་ Harry S. Truman building ནང་མགྲོན་འབོད་གནང་བ་བཞིན་སྲིད་སྐྱོང་མཆོག་གིས་ཨ་རིའི་བོད་དོན་དམིགས་བསལ་འབྲེལ་མཐུད་པ་ Robert A. Destro མཆོག་དང་མཇལ་འཕྲད་ཀྱིས་བོད་མིའི་སྒྲིག་འཛུགས་དང་ཨ་རིའི་དབར་གྱི་འབྲེལ་ལམ་ཡར་རྒྱས་གོང་འཕེལ་གྱི་ཐད་གླེང་མོལ་གནང་ཡོད་པར་མ་ཟད་ད་དུང་གཟའ་འཁོར་འདིའི་ནང་དྲ་ལམ་ཐོག་ཨ་རིའི་གྲོས་ཚོགས་དང་འཛིན་སྐྱོང་གི་རྒྱ་ནག་ཐོག་གི་ཚོགས་ཆུང་གི་ཚོགས་གཙོ་དང་གྲོས་ཚོགས་གོང་མའི་ཕྱི་འབྲེལ་ལས་དོན་ཚོགས་ཆུང་གི་ལས་བྱེད་རྒན་གྲས་ཁག་ཅིག་དང་ལྷན་ Tibetan Policy and Support Act of 2019 ཞེས་པའི་ཨ་རིའི་བོད་དོན་ཁྲིམས་འཆར་དང་དེ་བཞིན་འབྲེལ་ཡོད་གནད་དོན་གཞན་ཁག་ཅིག་གི་ཐོག་བཀའ་བསྡུར་གནང་ཡོད་པ་རེད་འདུག


༄༅།། ཕྱི་ཟླ་༣་ཚེས་༡༨་ཉིན་རྒྱ་ནག་གཞུང་གིས་སྙན་ཐོ་ཞིག་བཏོན་ནས་རྒྱལ་སྤྱིའི་ཐོག་ཏུ་རྒྱ་ནག་གིས་ཞིན་ཅང་ཡུ་གུར་རང་སྐྱོང་ལྗོངས་ཀྱི་ས་གནས་གང་སར་ཡུ་གུར་བ་ས་ཡ་༡་ལྷག་བཀག་ཉར་བྱས་ཡོད་པ་དང་། རྒྱ་ནག་གཞུང་གིས་ཞིན་ཅང་ལ་གདུག་རྩུབ་ཆེ་བའི་སྲིད་ཇུས་ཤིག་ལག་ལེན་བསྟར་གྱི་ཡོད་པར་སྐྱོན་བརྗོད་ཕོག་གི་ཡོད་པར་དགག་པ་བརྒྱབ། རྒྱ་གཞུང་གི་སྙན་ཐོ་དེར་༢༠༡༤་ནས་བཟུང་སྟེ་རྒྱ་ནག་གཞུང་གིས་ཞིན་ཅང་གི་ཡུ་གུར་བ་འཇིགས་སྐུལ་རིང་ལུགས་པ་༡༣༠༠༠་ཙམ་འཛིན་བཟུང་བྱས་པ་དང་འཇིགས་སྐུལ་རིང་ལུགས་པའི་རུ་ཚོགས་བརྒྱ་ཕྲག་འགའ་ཞིག་རྩ་མེད་བཏང་བ་ཡིན། སྲིད་གཞུང་གིས་བྱ་ཐབས་སྣ་མང་ཞིག་ལག་ལེན་བསྟར་པའི་རྐྱེན་གྱིས་འཇིགས་སྐུལ་རིང་ལུགས་དང་ཁ་བྲལ་རིང་ལུགས། ཆོས་ལུགས་ཀྱི་ལྟ་བ་མཐའ་ལྷུང་རིང་ལུགས་རྣམས་མགོ་བོ་འབུར་བཅོམ་བྱེད་པར་ནུས་པ་ཐོན་ཡོད་ཅེས་བཀོད། འོན་ཀྱང་རྒྱ་ནག་གཞུང་གིས་ཕྱི་རྒྱལ་གྱི་གསར་འགོད་པ་རྣམས་ཞིན་ཅང་ལ་རྟོག་ཞིབ་བྱེད་དུ་ཡོང་མི་ཆོག་པའི་བཀག་སྡོམ་བྱེད་ཡོད་པ་དང་ཞིན་ཅང་གི་ཡུ་གུར་བ་ཚོར་གནོན་སྡོམ་བྱས་ནས་ཁྲིམས་འགལ་ཅི་ཙམ་བྱེད་ཀྱི་ཡོད་མེད་རྣམས་སྙན་ཐོ་དེར་ཚིག་གཅིག་བཀོད་མེད་ཅིང་། རྒྱ་གཞུང་གི་བཀག་ཉར་ཁང་དེ་དག་གི་ནང་དུ་ཚུད་མྱོང་བའི་མི་ཚོས་ཆབ་སྲིད་ཀྱི་བསམ་བློའི་སློབ་གསོ་ཟེར་པ་ནི་ཡུ་གུར་བའི་ཆོས་དང་རིག་གཞུང་། མི་རིགས་ཀྱི་ངོ་བོ་བཅས་པ་སྣུབ་ཐབས་ཤིག་རེད་ཅེས་ཐེར་འདོན་བྱས་འདུག
ཕྱི་རྒྱལ་ན་ཡོད་པའི་ཡུ་གུར་བའི་ཚོགས་པ་ཁག་དང་འགྲོ་བ་མིའི་ཐོབ་ཐང་ཚོགས་པ་ཁག མཉམ་འབྲེལ་རྒྱལ་ཚོགས་བཅས་ཀྱིས་རྒྱ་ནག་གཞུང་གིས་ཡུ་གུར་བ་གཙོས་ཧ་ས་ཁ་བ་དང་ཁ་ཆེ་གྲངས་ཉུང་མི་རིགས་ས་ཡ་༡་ཙམ་བཀག་ཉར་བྱས་ནས་ཡུ་གུར་བ་ཚོས་རྒྱ་ནག་གཞུང་ལ་དགའ་ཞེན་བྱ་དགོས་པ་དང་རྒྱ་ནག་དམར་ཤོག་ཚོགས་པའི་བཀའ་དྲིན་བསམ་ཤེས་བྱ་དགོས། རྒྱ་ནག་གི་སྲིད་འཛིན་ཞིས་ཅིན་ཕིང་ལ་བསྟོད་དབྱངས་ལེན་དགོས་པ་དང་ཞིན་ཅང་གི་ཡུ་གུར་བ་ཚོས་རང་ཉིད་རྒྱ་ནག་གི་སྤྱི་དམངས་ཡིན་པའི་འདུ་ཤེས་འཛིན་དགོས། ཡུ་གུར་བའི་བུ་ཕྲུག་ཚོས་རྒྱ་ཡིག་རྒྱ་སྐད་སློབ་སྦྱོང་དང་རྒྱ་ནག་གི་སྲོལ་རྒྱུན་རིག་གཞུང་ལ་སློབ་སྦྱོང་བྱ་དགོས། ཞིན་ཅང་གི་སྐྱེས་པ་ཚོས་རྒྱ་དང་ཁ་སྤུ་འཇོག་མི་ཆོག་པ་དང་བུད་མེད་ཚོས་མགོ་རས་དཀྲིས་ནས་གདོང་འཁེབ་གཡོགས་མི་ཆོག་པ། རྒྱ་ནག་གཞུང་གིས་ཞིན་ཅང་གི་ཡུ་གུར་བའི་ཁ་པར་ལ་ལྐོག་ཉན་དང་ཁྱིམ་ཚང་ཁག་ལ་རྒྱ་རིགས་ལས་བྱེད་པ་མངགས་སྡོད་བྱེད་དུ་བཅུག་པ། ཞིན་ཅང་གི་ས་གནས་ཡོངས་སུ་དམག་དང་དྲག་ཆས་ཉེན་རྟོག་པ་བཀྲམ་པ་དང་པར་ཆས་བཙུགས་ནས་ཉིན་མཚན་དུས་དྲུག་ལ་ལྟ་རྟོག་ནན་པོ་བྱེད་ཀྱི་ཡོད་ཅིང་། ད་དུང་ཞིན་ཅང་གི་ཡུ་གུར་བའི་མིག་གི་ཁ་མདོག་པར་བརྒྱབ་པ་དང་ཁྲག་གི་དཔེ་མཚོན་བླངས་ནས་མིའི་རྒྱུད་རྒྱུ་རྣམས་གཞུང་གི་ཉེན་རྟོག་ལས་ཁང་ཁག་གིས་ཉར་འཛིན་བྱེད་ཀྱི་ཡོད་པ་རེད།།
རྒྱ་གཞུང་གི་སྙན་ཐོ་གསར་པ་དེར་ཞིན་ཅང་ལ་ཆོས་ལུགས་ཀྱི་ལྟ་བ་མཐའ་ལྷུང་རིང་ལུགས་ཤིག་དར་ཁྱབ་འགྲོ་བཞིན་ཡོད། ལག་ཤེས་སློབ་གྲྭ་དེ་རྣམས་དྲག་ཐལ་ཅན་དུ་གྱུར་པའི་ཡུ་གུར་བ་རྣམས་ལེགས་ལམ་དུ་འགོད་ཐབས་ཤིག་ཡིན། ༢༠༡༤་ལོར་འཇིགས་སྐུལ་རུ་ཚོགས་༡༥༨༨་རྩ་མེད་བཏང་བ་དང་འཇིགས་སྐུལ་རིང་ལུགས་པ་༡༢༩༩༥་འཛིན་བཟུང་བྱས་པ་ཡིན། འདས་པའི་ལོ་ངོ་དེ་དག་གི་རིང་ལ་འབར་མདེལ་༢༠༥༢་དང་ཁྲིམས་འགལ་གྱི་ཆོས་ལུགས་དཔེ་དེབ་༣༤༥༢༢༩་གཞུང་བཞེས་བྱས་པ་ཡིན། མི་༣༠༠༠༠་ལྷག་ཁྲིམས་འགལ་གྱི་ཆོས་ལུགས་བྱེད་སྒོ་ཁག་༥༠༠༠་ལྷག་ལ་མཉམ་ཞུགས་བྱས་པར་ཁྲིམས་གཅོད་བྱས་པ་ཡིན་ཞེས་བཀོད། རྒྱ་ནག་གཞུང་གིས་ཞིན་ཅང་གི་ཡུ་གུར་བ་རྣམས་ཕྱི་རྒྱལ་གྱི་འཇིགས་སྐུལ་རིང་ལུགས་པའི་ཚོགས་པ་ཁག་ལ་འབྲེལ་བ་འདུག་ཅེས་ནག་ཉེས་བཙུགས་ཀྱང་རྒྱ་ནག་གཞུང་གིས་ཁུངས་སྐྱེལ་ར་སྤྲོད་ཅི་ཡང་བྱས་མེད་ཅིང་། ཞིན་ཅང་གི་ཡུ་གུར་བ་རྣམས་མི་རིགས་དང་ཆོས་ལུགས། སྐད་ཡིག་དང་ཡུལ་སྲོལ་གོམས་གཤིས་སོགས་ཕྱོགས་གང་ཐད་དུ་རྒྱ་ནག་དང་རྒྱ་མི་རིགས་ལས་ཐ་དད་ཅིག་ཡིན་རུང་རྒྱ་ནག་གཞུང་གིས་ཞིན་ཅང་ནི་གནའ་སྔ་མོ་ནས་རྒྱ་ནག་གི་མངའ་ཁོངས་ཡིན་ཟེར། ཉམས་ཞིབ་པ་ཚོས་རྒྱ་ནག་གཞུང་གིས་ཞིན་ཅང་ལ་བཀག་ཉར་ཁང་མང་པོ་ཞིག་འཛུགས་སྐྲུན་བྱས་ཡོད་པའི་དགོས་པ་གཙོ་བོ་ནི་ཡུ་གུར་བ་ཚོར་རང་གི་ཐུན་མོང་མ་ཡིན་པའི་ཆོས་དང་རིག་གཞུང་། སྐད་ཡིག་དང་མི་རིགས་ཀྱི་ངོ་བོ་ཞིག་ཡོད་པ་རྣམས་སྣུབ་ཐབས་ཡིན་པ་དང་། དཔེར་ན་རྒྱ་ནག་གཞུང་གིས་བཏོན་པའི་སྙན་ཐོ་དེར་ཞིན་ཅང་ལ་ཁ་ཆེའི་ཆོས་ལུགས་ཀྱི་ཤུགས་རྐྱེན་ཐེབས་ཡོད་པ་བདེན། ཡིན་ནའང་ཞིན་ཅང་ལ་རྒྱ་ནག་གི་རིག་གཞུང་དང་རྒྱ་ནག་གི་སྲོལ་རྒྱུན་སོགས་ཀྱི་རྣམ་པ་ལྡན་པའང་བསྙོན་ཐབས་མེད། ཁ་ཆེའི་ཆོས་ལུགས་ནི་ཞིན་ཅང་གི་ཡུ་གུར་བ་གཅིག་པུས་དད་མོས་བྱེད་ཀྱི་ཡོད་པའི་ཆོས་ལུགས་ཤིག་མིན། ཆོས་ལུགས་དེ་རྒྱ་ནག་གི་ཁ་ཆེ་གྲངས་ཉུང་མི་རིགས་དང་ཞིན་ཅང་གི་ཡུ་གུར་བ་སོགས་ཀྱིས་དད་མོས་བྱེད་པའི་སྤྱི་ཡོངས་ཀྱི་ཆོས་ལུགས་ཤིག་རེད་ཅེས་ཞིན་ཅང་གི་ཡུ་གུར་བ་ཚོར་མི་རིགས་དང་ཆོས་ལུགས། རིག་གཞུང་ཐ་དད་ཅིག་ཡོད་པར་དགག་པ་བརྒྱབ་འདུག
རྒྱལ་སྤྱིའི་ཉེས་ཡངས་ཚོགས་པའི་ཉམས་ཞིབ་པ་ཕེ་ཊི་རིཀ་ཕུན་གྱིས་རྒྱ་ནག་གི་སྙན་ཐོ་དེར་འཇིགས་སྐུལ་རིང་ལུགས་དང་ཁ་བྲལ་རིང་ལུགས། མཐའ་ལྷུང་རིང་ལུགས་རྣམས་ཁ་ལ་འཁྱེར་ནས་ཞིན་ཅང་གི་ཡུ་གུར་བ་ཚོ་རང་སྣང་གང་དྲན་གྱིས་འཛིན་བཟུང་དང་བཙོན་འཇུག ཁོ་ཚོ་སྡེབ་ཚོགས་བཀག་ཉར་བྱེད་པ་དང་ཡུ་གུར་བ་ཚོས་ཆོས་དད་རང་དབང་དང་སྐད་ཡིག་གི་ཐོབ་ཐང་། ལས་ཀ་དང་ཚོང་ལས། སློབ་སྦྱོང་སོགས་ཀྱི་གོ་སྐབས་རྩོད་ལེན་བྱས་ཀྱང་རྒྱ་ནག་གཞུང་གིས་འཐབ་རྩོད་དེ་རྣམས་ཁ་བྲལ་རིང་ལུགས་དང་འཇིགས་སྐུལ་རིང་ལུགས། ཆོས་ལུགས་ཀྱི་ལྟ་བ་མཐའ་ལྷུང་རིང་ལུགས་ལ་བསྒྱུར་ནས་དྲག་གནོན་བྱེད་ཀྱིན་འདུག གལ་སྲིད་རྒྱ་ནག་གཞུང་གིས་བཀག་ཉར་ཁང་དེ་རྣམས་ལག་ཤེས་སློབ་གྲྭ་ཡིན་ཟེར་པ་བདེན་པ་ཡིན་ཚེ། ཞིན་ཅང་གི་ཡུ་གུར་བ་ཁྲི་ཚོ་མང་པོས་རང་གི་ཕ་མ་བུ་ཕྲུག་དང་བཟའ་ཟླ། གཉེན་ཚན་རྣམས་གར་སོང་ཆ་མེད་དུ་གྱུར་ནས་རྩད་གཅོད་ཐུབ་ཀྱི་མེད་པ་ཁྱད་མཚར་ཞིག་མིན་ནམ་ཞེས་གླེང་། རྒྱ་ནག་གཞུང་གིས་འགྲོ་བ་མིའི་ཐོབ་ཐང་ཚོགས་པ་ཁག་དང་ནུབ་ཕྱོགས་རྒྱལ་ཁབ་ཁག་གིས་བཀག་ཉར་ཁང་རེད་ཟེར་པ་དེ་རྣམས་ལག་ཤེས་སློབ་གྲྭ་ཡིན། འཇིགས་སྐུལ་རིང་ལུགས་དང་ཁ་བྲལ་རིང་ལུགས། ཆོས་ལུགས་ཀྱི་ལྟ་བ་མཐའ་ལྷུང་རིང་ལུགས་བཅས་ཀྱི་ཤན་ཞུགས་ངན་པ་ཐེབས་པའི་ཡུ་གུར་བ་ཚོར་ལག་ཤེས་དང་སྐད་ཡིག་སློབ་སྦྱོང་སྤྲད་ནས་བསྐྱར་དུ་སྤྱི་ཚོགས་ཀྱི་གྲས་སུ་ཚུད་པ་དང་ཁོ་ཚོས་འཚོ་བ་ཡག་པོ་ཞིག་རོལ་ཐུབ་པའི་ལམ་སྟོན་བྱེད་ཀྱི་ཡོད་ཅེས་བཀྲལ།།
བདུན་ཕྲག་སྔོན་མར་ནེའུ་ཛི་ལན་ཌིའི་ཁ་ཆེ་ལྷ་ཁང་གཉིས་ལ་འཇིགས་སྐུལ་རིང་ལུགས་པ་ཞིག་གིས་གཏོར་རྒོལ་བྱས་ནས་བསྒྲགས་གཏམ་ཞིག་སྤེལ་ཡོད་པ་དེར་རྒྱ་ནག་ནི་ངའི་ཆབ་སྲིད་ཀྱི་ལྟ་བ་དང་སྤྱི་ཚོགས་ཀྱི་རིན་ཐང་ལ་འཛིན་པའི་ལྟ་བ་དེར་ཕྱོགས་མཐུན་པ་ཧ་ཅང་ཡག་པོ་ཞིག་རེད་ཅེས་བཀོད། ཨོ་གླིང་བ་འཇིགས་སྐུལ་རིང་ལུགས་པ་དེས་མི་རིགས་དཀར་པོ་མཆོག་འཛིན་དང་ཕྱི་མི་གཞིས་ཆགས་པར་སྡང་ཟུག ལྷག་པར་དུ་ཁ་ཆེ་ཚོར་སྡང་ཟུག་དང་ཡེ་ཤུའི་ཆོས་ལུགས་རྩ་འཛིན་བྱེད་ཀྱི་ཡོད་པ་དང་། རྒྱ་ནག་གཞུང་གིས་ཞིན་ཅང་གི་ཡུ་གུར་གྲངས་ཉུང་མི་རིགས་དང་ཁ་ཆེ་ལ་སྡང་ཟུག རྒྱ་མི་རིགས་མཆོག་འཛིན་དང་རྒྱ་ནག་གི་རིག་གཞུང་རྩ་འཛིན་བྱེད་ཀྱི་ཡོད་པ་གཉིས་བསྒྲགས་གཏམ་དེར་མཚུངས་དཔེ་རུ་བཀོད་འདུག འཛམ་གླིང་ཡུ་གུར་རྒྱལ་ཡོངས་ཚོགས་པའི་མགྲིན་ཚབ་པ་ར་ཤི་ཐེས་རྒྱ་ནག་གིས་འཇིགས་སྐུལ་རིང་ལུགས་ཁ་ལ་འཁྱེར་ནས་རྒྱལ་སྤྱིའི་ཐོག་ཏུ་ཞིན་ཅང་གི་ཡུ་གུར་བའི་བདེ་སྡུག་ལ་དོ་སྣང་དང་ཡུ་གུར་མི་རིགས་ཀྱི་རང་དབང་འཐབ་རྩོད་ལ་རྒྱབ་སྐྱོར་འཐོབ་རྒྱུ་འགོག་ཐབས་བྱེད་ཀྱིན་འདུག ད་ཐེངས་ཀྱི་སྙན་ཐོ་འདིའི་དགོས་པ་གཙོ་བོ་ནི་རྒྱ་ནག་གི་གདུག་རྩུབ་ཆེ་བའི་སྲིད་ཇུས་ཞིན་ཅང་ལ་ལག་ལེན་བསྟར་གྱི་ཡོད་པ་འོས་མཐུན་དང་སྲིད་ཇུས་དེར་རྒྱལ་སྤྱིའི་ཐོག་ཏུ་རྒྱབ་སྐྱོར་འཐོབ་ཐབས་ཤིག་རེད་ཅེས་བཤད།།


ཨ་རིའི་རྒྱལ་སྲུང་དྲུང་ཆེ་ཇེམ་མེ་ཐི་སི་ཡིས་ཕྱི་ལོ་ ༢༠༡༩ ཟླ་ ༢ པའི་ནང་ལས་མཚམས་འཇོག་འཆར་ཡོད་པས་སྲིད་འཛིན་ཊོམ་ཕུ་ལགས་ཀྱིས་རྒྱལ་སྲུང་དྲུང་ཆེ་གསར་པ་ཞིག་བསྐོ་བཞག་གནང་རྒྱུ་ཡིན་སྐོར་གསུངས་འདུག
དེ་རིང་རྒྱལ་སྤྱིའི་གསར་ལམ་ཁག་གིས་གནས་ཚུལ་སྤེལ་བ་ལྟར་ན། ཁ་སང་ཨ་རིའི་རྒྱལ་སྲུང་དྲུང་ཆེ་ཇེམ་མེ་ཐི་སི་(Jim Mattis)ལགས་ཀྱིས་རྩ་དགོངས་ཞུ་ཡིག་ཕུལ་ཡོད་པ་དང་། སྲིད་འཛིན་ཊོམ་ཕུ་ལགས་ནས་མེ་ཐི་སི་ལགས་ཀྱིས་ཁོང་ལ་རྒྱལ་སྲུང་ཐད་ཕྱག་རོགས་ཆེན་པོ་ཞུས་ཡོད་སྐོར་གསུངས་ཡོད་པ་དང་འབྲེལ། གང་མགྱོགས་རྒྱལ་སྲུང་དྲུང་ཆེ་གསར་པ་ཞིག་བསྐོ་བཞག་གནང་རྒྱུ་ཡིན་སྐོར་གསུངས་ཡོད་འདུག
སྐུ་ཞབས་ཇེམ་མི་ཐི་སི་ཡི་རྩ་དགོངས་ཞུ་ཡིག་ནང་དུ། སྲིད་འཛིན་ཁྱེད་ལ་གནད་དོན་འདི་དང་གཞན་གྱི་ཐོག་ལ་རང་གི་དགོངས་ཚུལ་དང་མཐུན་པའི་རྒྱལ་སྲུང་དྲུང་ཆེ་ཞིག་བསྐོ་བཞག་གནང་རྒྱུའི་ཐོབ་ཐང་ཡོད་པས། ངས་རྒྱལ་སྲུང་དྲུང་ཆེའི་ལས་གནས་ནས་རྩ་དགོངས་ཞུ་རྒྱུ་འོས་འཚམ་རེད་བསམ་གྱི་འདུག ཅེས་དང་། ཨ་རི་ནི་རང་དབང་ལྡན་པའི་འཛམ་གླིང་ནང་མེད་དུ་མི་རུང་བའི་རྒྱལ་ཁབ་ཅིག་ཡིན་པའི་ཆ་ནས་ང་ཚོས་རང་གི་མཐུན་གྲོགས་རྒྱལ་ཁབ་ཁག་ལ་འབྲེལ་ལམ་དང་བརྩི་མཐོང་རྒྱུན་འཛིན་མ་བྱས་ཚེ། རང་ཉིད་ཀྱི་མངོན་འདོད་དང་གནས་བབ་དེ་སྲུང་སྐྱོབ་བྱེད་ཐབས་མེད། ཅེས་བརྗོད་འདུག
སྲིད་འཛིན་ཊོམ་ཕུ་ལགས་ཀྱིས་སྒེར་གྱི་ཊི་ཊིར་སྤྱི་ཚོགས་དྲ་ལམ་ཐོག་གནད་དོན་དེའི་ཐད་སྤེལ་བའི་ནང་། ཇེམ་མེ་ཐི་སི་ཡིས་ང་ལ་མཐུན་གྲོགས་རྒྱལ་ཁབ་འཚོལ་ཐབས་དང་། རྒྱལ་ཁབ་གཞན་གྱིས་སྤྱི་པའི་དམག་དོན་ཆེད་དུ་ནུས་པ་སྤུང་རྒྱུར་རོགས་འདེགས་ཆེན་པོ་བྱས་ཡོད། ཅེས་དང་། ད་ལན་མེ་ཐི་སི་ལགས་ཀྱིས་རྒས་ཡོལ་ཞུས་ཡོད་འདུག ཅེས་བརྗོད་འདུག
ཇེམ་མེ་ཐི་སི་ཡིས་རྩ་དགོངས་ཞུས་པའི་གནས་ཚུལ་ཕྱིར་བསྒྲགས་བྱས་རྗེས། གྲོས་ཚོགས་གོང་མའི་སྤྱི་མཐུན་ཚོགས་པའི་འཐུས་མི་ལིན་ཌེ་སེ་གྷ་ར་ཧམ་(Lindsay Graham) ལགས་ཀྱིས། དམག་དཔོན་མེ་ཐི་སི་ཡིས་སྲིད་འཛིན་ཊོམ་ཕུ་ལགས་དང་ང་ཚོའི་རྒྱལ་ཁབ་ལ་སྲི་ཞུ་བསྒྲུབས་པ་དེར་དགའ་སྤོབས་སྐྱེས་ཆོག་པ་ཞིག་ཡིན་ཞེས་བརྗོད་འདུག་པ་དང་། ཡང་གྲོས་ཚོགས་གོང་མའི་དམངས་གཙོ་ཚོགས་པའི་འཐུས་མི་མག་ཝར་ནར་(Mark Warner) ལགས་ཀྱིས་སྐུ་ཞབས་ཇེམ་མེ་ཐི་སི་ནི་ཊོམ་ཕུ་འཛིན་སྐྱོང་གི་ཟིང་འཁྲུག་ཁྲོད་བརྟན་བརླིང་བཟོ་མཁན་དེ་ཡིན་ཚུལ་བརྗོད་ཡོད་པ་རེད།
བྷི་བྷི་སི་གསར་ཁང་གི་དབྱེ་ཞིབ་པ་ཨེན་ཐོ་ནི་ཛུར་ཁར་(Anthony Zurcher)ཞེས་པ་ཞིག་གིས། སྐུ་ཞབས་མེ་ཐི་སི་ཡིས་རྩ་དགོངས་ཡི་གེ་དེ་ནི་སྲིད་འཛིན་ཊོམ་ཕུའི་འཛིན་སྐྱོང་ལ་ངོ་རྒོལ་བྱས་པའི་རྣམ་པ་ཞིག་ཡིན་ཚུལ་དང་། ཊོམ་ཕུ་ལགས་ཀྱིས་སི་རི་ཡའི་ནང་གི་ཨ་རིའི་དམག་མི་རྣམས་ཕྱིར་འཐེན་བྱ་རྒྱུ་ཡིན་པའི་གསལ་བསྒྲགས་གནང་སྟེ་ཉིན་གཅིག་རྗེས། མེ་ཐི་སི་ཡིས་རྒྱལ་སྲུང་དྲུང་ཆེའི་ལས་གནས་ནས་རྩ་དགོངས་ཞུས་པ་དེས་ཁོང་གཉིས་བར་གྱི་འགལ་ཟླའི་རང་བཞིན་དེ་མངོན་ཡོད་ལུགས་སོགས་བརྗོད་འདུག་པ་དང་། ཡང་དབྱེ་ཞིབ་པ་མང་པོས་ཊོམ་ཕུ་ལགས་དང་མེ་ཐི་སི་བར་ལ་དཀྱིལ་ཤར་ཡུལ་གྲུ་ནས་ཨ་རིའི་དམག་མི་ཕྱིར་འཐེན་བྱེད་རྒྱུ་དང་། མཐུན་གྲོགས་རྒྱལ་ཁབ་སོགས་ཀྱི་གནད་དོན་སྐོར་ལ་བསམ་ཚུལ་དང་ལྟ་ཕྱོགས་མི་གཅིག་པ་ཡོད་པར་བརྟེན། དུས་རྒྱུན་དུ་པེན་ཊེ་གྷོན་(Pentagon) རྒྱལ་སྲུང་ལྷན་ཁང་ནང་རྩོད་རྙོག་མི་ཉུང་བ་ཞིག་འབྱུང་གི་ཡོད་རྐྱེན་ཁོང་གིས་རྩ་དགོངས་ཞུས་པ་ལས་རྒས་ཡོལ་དུ་ཕེབས་པ་མིན་སྐོར་བརྗོད་ཀྱི་འདུག
བརྒྱུད་ལམ་གྱི་གནས་ཚུལ་ལྟར་ན། ཟླ་འདིའི་ཕྱི་ཚེས་ ༡༩ ཉིན་སྲིད་འཛིན་ཊོམ་ཕུ་ལགས་ཀྱིས་པེན་ཊེ་གྷོན་གྱི་བསམ་ཚུལ་ལ་ལྟོས་མེད་ཀྱིས་སི་རི་ཡའི་ནང་གི་ཨ་རིའི་དམག་མི་ཚང་མ་ཕྱིར་འཐེན་གསལ་བསྒྲགས་གནང་བ་དང་བསྟུན། དེ་རིང་ཡང་ཨབ་གྷ་ནི་སི་ཐན་དུ་ཡོད་པའི་ཨ་རིའི་དམག་མི་ ༧༠༠༠ ལྷག་ཕྱིར་འཐེན་གནང་འཆར་ཡོད་པའི་གནས་ཚུལ་ཐོན་ཡོད་པ་དང་། གནས་ཚུལ་དེ་ཡང་མེ་ཐི་སི་དང་ཊོམ་ཕུ་ལགས་བར་གྱི་རྩོད་གཞི་ཆེན་པོ་ཞིག་ཡིན་སྐོར་བརྗོད་ཀྱི་འདུག
དགུང་ལོ་ ༦༨ ཡིན་པའི་སྐུ་ཞབས་མེ་ཐེ་སི་ལགས་ཀྱིས་ཨ་རིའི་དམག་དོན་ཚན་པའི་ནང་ལོ་ངོ་ ༤༤ རིང་སྲི་ཞུ་བསྒྲུབས་ཡོད་པ་དང་། ཨི་རག་(Iraq)དང་ཨབ་གྷན་གྱི་དམག་འཁྲུག་ནང་ཤུགས་རྐྱེན་ཆེན་པོ་སྦྱིན་མཁན་གྱི་མི་སྣ་ཞིག་ཡིན་པ་མ་ཟད། ཎེ་ཊོ་མནའ་འབྲེལ་ཚོགས་པའི་(NATO)དམག་སྤྱི་ཡང་བྱས་མྱོང་ཡོད་འདུག མི་མང་པོས་ཁོང་ནི་ལྟ་བ་མཁྲེགས་བཟུང་ཅན་དང་། སོ་སོའི་འདོད་ཐོག་ལ་ཤར་སྐྱོད་བྱེད་མཁན་ཞིག་ཡིན་པའི་ངོས་འཛིན་བྱེད་ཀྱི་ཡོད་འདུག ཕྱི་ལོ་ ༢༠༡༧ ལོའི་ཟླ་ ༡ ནང་ཊོམ་ཕུ་ལགས་ཀྱིས་ཨ་རིའི་རྒྱལ་སྲུང་དྲུང་ཆེར་བསྐོ་བཞག་གནང་སྐབས། ཁོང་ལ་ཁྱི་སྨྱོན་མེ་ཐི་སི་ཞེས་པའི་མིང་འདོགས་བྱས་ཏེ་སྐྱོན་བརྗོད་དྲག་པོ་བྱས་ཡོད་ཀྱང་། འདས་པའི་ལོ་གཉིས་ཙམ་རིང་ལ་ཨ་རིའི་མཐུན་གྲོགས་རྒྱལ་ཁབ་ཀྱི་འབྲེལ་ལམ་དང་སྟོབས་ཤུགས་གོང་འཕེལ་ཐད་འབད་བརྩོན་ཆེན་པོ་བྱས་ཡོད་སྟབས། ཊོམ་ཕུ་འཛིན་སྐྱོང་གི་རྙོང་ཟིང་ཁྲོད་ཁོང་ལ་བཟང་ཕྱོགས་ཀྱི་ངོས་འཛིན་དང་བསྟོད་བསྔགས་ཐོབ་ཡོད་འདུག
ཨལ་ཇེ་ཛི་ར་གསར་ཁང་གིས་སྤེལ་བའི་གནས་ཚུལ་ལྟར་ན། ཊོམ་ཕུ་ལགས་ཀྱི་སྲིད་འཛིན་གྱི་དུས་ཡུན་ལོ་གཉིས་རིང་ཇེམ་མེ་ཐི་སི་ཚུད་པའི་ཨ་རིའི་ཆེས་མཐོའི་དཔོན་རིགས་ ༣༥ ཡིས་རྩ་དགོངས་སམ་ཕྱིར་འཕུད། རྒྱུན་ལྡན་མིན་པའི་གནས་སྤོས་བཅས་བཏང་ཡོད་འདུག སྐུ་ཞབས་མེ་ཐི་སི་ལགས་ཀྱིས་ཕྱི་ལོ་ ༢༠༡༩ ཟླ་ ༢ པའི་ནང་དངོས་སུ་རྒྱལ་སྲུང་དྲུང་ཆེའི་ལས་མཚམས་འཇོག་རྒྱུ་ཡིན་འདུག
གསར་འགོད་པ། པ་སངས་ཚེ་རིང་།


བོད་ཀྱི་འུར་རྡོའི་རིག་གནས་སྐོར་བཤད་པ།
སོག་རུ་མགོན་པོ་རྡོ་རྗེ།(སོག་ཟུར་དྲུག)
འུར་རྡོའི་བཟོ་རྩལ་འདི་ནི་བོད་རིགས་རང་གིས་གསར་གཏོད་བྱས་པས་རང་སྲུང་གི་མཚོན་ཆ།སྲོག་ཆགས་སོགས་འགུགས་འདུལ་བྱེད་པས་ལག་ཆ་སྟེ། སྟོད་མངའ་རིས་ནས་སྨད་ཨ་མདོ་བར་བོད་ཀྱི་ས་གནས་ཡོངས་ལ་ཁྱབ་པ་མ་ཟད་། འུར་རྡོའི་བཟོ་རྩལ་ལག་རྒྱུན་ནི་ལོ་ངོ་སྟོང་ཕྲག་དང་ཁྲི་ཕྲག་བརྒྱུད་ནས་ད་བར་བོད་མིའི་ཁོར་ཡུག་དུ་གནས་ཡོད་ན་ཡང་། དེང་དུས་སྤྱི་ཚོགས་ཡར་རྒྱས་འགྲོ་བཞིན་པའི་འུར་རྡོ་བཟོ་བའི་ལག་རྒྱུན་འདི་ཡང་ཉིན་རེ་བཞིན་ཉམས་འགྲོ་བའི་བཟོ་ཤེས་པའི་རྒན་རབས་རེ་ཟུང་ལས་མེད།
ལོ་རྒྱུས་ཀྱི་འབྱུང་ཁུངས།
འུར་རྡོ་ཞེས་པའི་ཁྱད་དུ་འཕགས་པའི་རིན་བྲལ་གྱི་ནོར་བུ་འདི་ཡི་གསར་གཏོད་མཁན་འདི་དང་ལོ་རབས་འདི་སོགས་བཤད་པར་ཧ་ཅང་དཀའ་མོད་རྒན་རབས་ཤེས་པ་ཅན་གྱི་ངག་རྒྱུན་ལྟར་ན། ཡ་ཐོག་དམུ་བཙན་གྱི་དབང་བསྒྱུར་སྐབས་འུར་རྡོ་འདི་དམུ་བཙན་གྱི་གོ་མཚོན་བཅུ་གཉིས་ཡ་གྱལ་ཞིག་ཡིན་པར་གྲགས། དེ་བཞིན་མ་སངས་སྤུན་དགུའི་དུས་ལ་མ་སངས་ཡ་རུ་ཁྲ་ཡི་ལག་ཆ་ཡིན་པར་གྲགས། རྒྱལ་ཕྲན་སིལ་མ་བཅུ་གཉིས་དང་བཞི་བཅུ་སྐབས་གཙོ་བོ་སྲོག་ཆགས་འགུགས་འདུལ་ལ་སྤྱོད་པར་གྲགས། སྤུར་རྒྱལ་བཙན་པོའི་སྐབས་སུ་བློན་ཆེན་པོ་རྣམས་ཀྱི་སྐེད་པར་བཏགས་ནས་རང་སྲུང་མཚོན་ཆར་བརྩི། བོད་སིལ་བུའི་སྐབས་དམག་འཛིང་སོགས་ལ་བེད་སྤྱོད་བྱེད་པ་ཙམ་མ་ཟད་སོག་པོ་དང་དབྱིན་འགོག་སྐབས་དམག་འཛིང་གི་མཚོན་ཆར་སྤྱོད་པར་གྲགས། ཕྱིས་སུ་བོད་ཁུལ་ཡོངས་རྫོགས་ལ་སྲོག་ཆགས་འགུགས་འདུལ་དང་ལུས་ཀྱི་རྒྱན་ཆ། རྒྱུན་སྤྱོད་ཀྱི་ལག་ཆ་སོགས་བེད་སྤྱོད་བཞིན་ཡོད།
མིང་འདོག་ཚུལ་དང་བཤད་པ།
འུར་རྡོའི་མིང་གི་གྲུབ་ཚུལ་ལ་འདོད་རྒྱལ། རྗེས་གྲུབ་སོགས་མང་པོ་ཡོད་པ་དཔེར་ན། གྲངས་ཀ་ཡི་དབང་དུ་བྱས་ནས་བཏགས་མིང་ལ་དགུ་རྡོ། བེད་སྤྱོད་སྐབས་སྒྲ་ཡི་དབང་དུ་བྱས་ནས་བཏགས་མིང་འུར་རྡོ། དེ་མིན་འུར་ཐག འུ་རྡོ། རྒུ་ཐོག་བཅས་མིང་མང་པོ་ཡོད་ངེས་ཀྱང་བྱང་འབྲོག་གི་ས་ཆ་གཙོ་བོ་དེ་ལྟར་འབོད་པ་ཡིན།
དེ་བཞིན་བྱང་འབྲོག་ཁུལ་དུ་རྡེའུ་འམ་ཁེད་སོགས་རྩེད་མོ་ལས་མིང་འབོད་སྲོལ་ནི།
༡ རྡོ་ཡར་ལ་ཟ་ཞིང་མར་ལ་སྐྱུག ཀླད་ལ་སྐོར་ན་འུར་སྒྲ་ཅན། རྒྱང་ལ་འཕེན་ན་ཐག་སྒྲ་ཅན། ཞེས་དང་།
༢ དཀར་ནག་འདྲེས་མ་སྦྲུལ་ཀྱི་ལུས། རྔ་མ་དཀར་པོ་དུང་གི་ལྕེ། མགོ་བོ་མི་ཡིས་ལག་པར་བཅངས་། སྐྱུག་པ་སྐྱུག་དུས་འུར་སྒྲ་ཅན།
༣ ①ཚང་དུ་ཉལ་ན་ཞེ་སྡང་སྦྲུལ་དང་འདྲ། ཕྱི་རུ་ཐོན་ན་བར་སྣང་འབྲུག་དང་འདྲ། དྲག་དུ་ཁྲོས་ན་རྡོ་ཡི་ཐོག་མདའ་འཕེན། རྐན་སྒྲ་བརྡབ་ན་གློག་དམར་འཁྱུག་དང་མཚུངས།
༤ ②མགོ་བོ་དཔའ་ལུང་རྡོ་རྗེ་མདུད། སྐེད་པ་གཡུང་དྲུང་པ་ཏྲའི་རིས། རྔ་མ་དཀར་པོ་དུང་གི་མདོག མགོ་ལུས་ཚང་མ་མིག་གིས་གང་། ཁ་རེ་གདངས་ན་རྡོ་རེ་ཟ། བསྡད་ན་གློ་ཆས་ལུས་ཀྱི་རྒྱན། སོང་ན་གཡང་དཀར་ལུག་གི་རྫི། ཉག་ཕྲན་མིན་དེ་འདྲ་ལ་ཁད།
༥ ③རྒྱུད་ཀྱི་མ་བཀུག་གཉེན་མོའི་གཞུ། སྒྲོ་ཡི་མ་རྒྱན་སྲ་མོའི་མདའ། འཕང་ན་ལག་པ་ཅིག་གིས་མཆོག ཕོག་ན་མགོ་སྟོང་ཀླད་རྒྱ་གཏོར།
༦ ④ཕ་མགར་བའི་ལག་གིས་མ་བརྡུང་བས། བོའུ་ཕྲ་རིང་དུང་གི་རྣ་ཅོག་ཅན། རྫས་མདེའུ་མི་དགོས་ཐང་ནས་སྒྲུག མེ་སྦི་ཏི་མི་དགོས་རང་འབར་རྒྱག
༧ ཤིང་དང་ལྕགས་ལས་མ་གྲུབ་མདའ་གཞུ་ཡིན། རྫས་དང་སྦི་ཏི་མི་དགོས་རང་འབར་འདི། དགྲ་བོ་ཀླད་རྒྱ་གཏོར་བའི་ཁྲ་རིང་མདའ། ནོར་ལུག་ལྷས་ལ་བཙུད་པའི་རྫི་རོགས་ཡིན།
གཞན་ཡང་མང་ཚོགས་ཁ་རྒྱུན་ལས་མཆེད་པའི་བཤད་པ་རྒྱག་སྲོལ་དུ་མ་ཡོད་པ་ལས་དཔེ་མཚོན་འགའ་རེ་བཀོད་ན།
༨ དཀར་པོ་དུང་དང་འདྲ་ལེ། ཁྲ་བོ་གཟི་དང་འདྲ་ལེ། ནག་པོ་སྐྲ་དང་འདྲ་ལེ།
༩ འུར་ཡ་མཆོག་ཡར་ངོ་ཚེས་གསུམ་བསླས། མཛུབ་ལུང་ཚེས་གསུམ་གུག་འདྲ་ཡོད། མ་མཆོག་ཉི་ཤུ་དགུ་ལ་བསླས། དཔའ་ལུང་མུན་པ་རུབ་འདྲ་ཡོད། འུར་མཐིལ་སྨིན་དྲུག་སྐར་ལ་གྲུབ། མཐིལ་ཁྲ་སྐར་ཚོགས་བཤམས་འདྲ་ཡོད། རྡོ་འགྲིམས་བྲག་དཀར་གཏོར་ཉིན་བསླས། ཨོལ་ཀྲོང་རྡོ་ཆེན་སྒྲིག་འདྲ་ཡོད། ལྗགས་རྩེ་བླ་མ་མཇལ་ཉིན་བསླས། ལྗགས་ལུང་དར་དཀར་མདུད་འདྲ་ཡོད། ཁ་མཚར་དཔའ་དར་བཏགས་ཉིན་བསླས། འུར་ཁྲ་རིང་དཔའ་དར་བཏགས་འདྲ་ཡོད།
༡༠ ར་རྩིད་འུར་རྡོ་སྔོ་སྐྱ་དེ། ར་ཁམ་པའི་རྐང་པ་བཅོག་བྱེད་ཡིན།
༡༡ སྡང་དགྲ་འཇོམས་པའི་མཚོན་ཆ་ཡིན། དགྲ་ལྷ་འཁོར་བའི་སྲུང་མདུད་ཡིན། རི་སྤྱང་གཏོར་བའི་ཐོག་མདའ་ཡིན་སོགས་བཤད་པ་མང་པོ་ཞིག་བརྒྱག་སྲོལ་ཡོད།
རྩ་བའི་ཁྱད་ཆོས།
འུར་རྡོ་ནི་བོད་མི་རང་གིས་གསར་གཏོད་བྱས་པ་ཞིག་ཡིན་པས། མི་རིགས་ཀྱི་ཁྱད་ཆོས། རིག་གནས་ཀྱི་རིན་ཐང་། ལོ་རྒྱུས་ཀྱི་དཔང་པོ། ལྷ་སྲུང་གི་ཕྱག་མཚན། གནོད་འགོག་གི་སྲུང་མདུད། ཕ་མེས་ཀྱི་ཤུལ་བཞག ཁྱིམ་རྒྱུད་ཀྱི་ནོར་བུ། དགྲ་ལྷ་འཁོར་བའི་རྟེན། རང་ལུས་སྲུང་བའི་གོ་ཆ། ཕལ་རྒོལ་འཇོམས་པའི་མཚོན་ཆ། རྒྱུན་མཁོའི་ལག་ཆ། རྫི་བོ་ཡི་དཔུང་རོགས། སྟག་ཤར་ཀྱི་དཔའ་ཆས། མཛེས་མའི་ལུས་རྒྱན། བརྩེ་རོགས་ཀྱི་སེམས་རྟེན། བྱིས་པའི་རྩེད་ཆས་སོགས་ཀྱི་ཁྱད་ཆོས་དུ་མ་ལྡན་ཡོད།
གཙོ་བོ་རིན་ཐང་དང་བེད་སྤྱོད།
འུར་རྡོ་ཞེས་པ་ནི་ཞིང་འབྲོག་མངས་ཚོགས་ཀྱི་འཚོ་བའི་ཁྲོད་དུ་མེད་དུ་མིང་རུང་བས་སྤྱོད་སྒོ་ཆེ་བའི་དངོས་པོ་ཞིག་ཡིན། མ་གནས་ཆུང་ལ་སྤྱོད་སྒོ་ཆེ་བ། བེད་སྤྱོད་བྱེད་རྒྱུ་མང་བ། ལུས་ལ་བཅངས་ན་ཡང་ཞིང་མཛེས་པ། མདོར་ན་དངོས་པོ་ཆུང་ཆུང་ཞིག་ཞིང་འབྲོག་མང་ཚོགས་ཀྱི་ཚེ་སྲོག་དང་རྒྱུ་ནོར་ལ་བདེ་འཇགས་འགན་ལེན་ཐུབ་པ། ཐོན་སྐྱེད་ཀྱི་ཡོ་ཆས། མཐའ་མཚམས་སྲུང་སྐྱོབ་སོགས་ཀྱི་རིན་ཐང་ལྡན་ཡོད།བེད་སྤྱོད་ནི་འུར་མཐིལ་དུ་རྡོ་སོགས་བཏུམས་ནས་ཀླད་ལ་བསྐོར་བསྐོར་ལན་འགའ་བྱས་ནས་དམིགས་འབེན་ལ་རྡིག་ནས་འཕེན་སྲོལ་ཡོད། འུར་རྡོ་བརྒྱག་མཁས་པ་དག་གིས་ག་ལེར་བསྐོར་ནས་འཕེན་དུས་འབེན་ལ་འཁེལ་བ། རྡོ་ཤུགས་ཆེ་བ། སྐད་སྒྲ་ཚ་བ་སོགས་ཀྱི་ཁྱད་ཆོས་དུ་མ་མངའ་ལ། དེ་བཞིན་ཁལ་﹙གཡག﹚དང་ནོར་ཆེ་བ། གཅན་གཟན། ཇག་རྐུན། དགྲ་ཁ་གཏད། འཕར་སྤྱང་སོགས་ལ་རྡོ་བེད་སྤྱོད་པ་དང་། ར་ལུག བེའུ། ལུ་གུ་སོགས་ལ་སྟོང་བརྒྱག་བྱེད་པ། འུར་རྡོའི་ཕྱེད་ཀ་ལག་ནང་དུ་བཅངས་ནས་འུར་རྡེབ་ཞེས་ལྗགས་རྩེ་སྟོང་རྡེབ་བྱེད་པ། ཡང་ན་ལྕི་བ། སྤོ་ཐོ་སྐམ་པོ། ས་རྡོག་སོགས་བཏུམ་ནས་སྲོག་ཆགས་འགུག་འདུལ་བྱེད་ཀྱིན་ཡོད།
འུར་རྡོའི་དབྱེ་བ།
གཙོ་བོ་དབྱེ་བ། རྩིད་པའི་འུར་རྡོ་ནག་པོ། བལ་གྱི་འུར་རྡོ་དཀར་པོ། ར་རྩིད་འུར་རྡོ་སྔོན་པོ། མཛེས་པའི་འུར་རྡོ་ཁྲ་བོ། རྒྱུན་བུའི་འུར་རྡོ་ཁམ་སྐྱ། ཧེལ་ཀེའི་འུར་རྡོ་ཞགས་རིང་། རྒྱུ་ཆ་ཡོངས་ཁུངས་ནི་ནོར། ལུག ར། གཙོད། འབྲོང་སོགས་ཀྱི་སྤུ་རིགས་ཏེ། གྲ ཁུལ། ཁ་ཇུ། བལ། རྩིད་པ། འུམ་བུ་སོགས་དང་། ཀོ་བ་རྙིང་པའི་ཨ་ཀྲད། ཀོ་བ་སྣ་ཚོགས་ཀྱི་རྒྱུན་བུ། ལྤགས་རིགས་སྣ་ཚོགས་ཀྱི་ཧེལ་ཀེ་སོགས་ལས་གྲུབ་པའི་རྒྱུ་ཆ་དུ་མ་ཡོད།
འུར་རྡོ་སྤྱི་ལ་ཚང་དགོས་པ།
དཔའ་ལུང་། ཨོལ་ཀྲོང་། ཁ་ཚར། ཡ་མཆོག མ་མཆོག འུར་མཐིལ། རྡོ་འགྲིམས། ལྗགས་ལུང་། ལྗགས་རྩེ་ཞེས་སྣེ་ཁ་དགུ་པོ་ནི་འུར་རྡོ་སྤྱི་ལ་ཚང་དགོས།
བྱེ་བྲག་དབྱེ་བ།
སུམ་ཅུའི་སོག་བསླས། ཁྲ་བོ་ཚིག་དགུ གཟི་རིལ་མིག་མང་། མདུད་པ་དགུ་སྦྲིལ། ང་བརྒྱད་དགུ་མདུད། བཞི་ཐིག་རིལ། དྲུག་ལྡན་དཀྱོག ཟིལ་མོ་སྒང་བསླས། ཤ་བོ་ལྟག་བསླས། གའུ་ཁ་སྦྱོར། བརྒྱད་བསླས། བཅུ་དྲུག་དགུ་སྦྲིལ། ཕྱེད་མིག་དགུ་མདུད། དཀར་ནག་མཉམ་སྦྲིལ། ཁྲ་རིང་། ཁྲ་ཐུང་། བརྒྱད་ཐིག་རིལ། བཅུ་གཉིས་ཐིག་རིལ། ཁྲ་ཆེན། ཁྲ་ཆུང་། བྱིས་མིག མིག་མ་ཁ་སྦྱོར། རྩ་བཞིའི་སོག་བསླས་སོགས་སྣེ་ཁ་མི་འདྲ་བ་དུ་མ་ཡོད་འདུག་ལ། དེ་དག་སོ་སོ་ཁྱད་ཆོས་ནི་ཕྲ་ལ་རིང་བ་རྒྱང་འགྲོ་བཟང་། སྦོམ་ལ་ཧྲག་པ་རྡོ་ཤུགས་ཆེ། ཐུང་ལ་གཉེན་པ་སྤྱོད་སྒོ་ཆེ། ལྗགས་སྣེ་རིང་བ་སྐད་སྒྲ་ཚ། དཀར་ནག་འདྲེས་པ་མིག་ལ་མཛེས། གྲུ་བཞི་ཤོ་འདྲ་སྟག་ཤར་རྒྱན། མིག་མང་ཁྲ་ཆུང་མཛེས་མའི་རྒྱན།
འུར་རྡོའི་བཟོ་སྟངས།
༡ དང་པོ་འུར་རྡོའི་སྤྱི་སྒྲོམ་ལ་བལ་གྱི་སྐུད་པ་ཚོས་གཞི་སྣ་ཚོགས་དང་། སྤུ་རིགས་དཀར་ནག ལྤགས་པ་མཉེད་མའི་རྒྱུན་བུ། ཧེལ་ཀེ་སོགས་ཀྱི་འུར་རྡོའི་སྤྱི་སྒྲོམ་བསླ་དགོས།
༢ ལྗགས་ལུང་ཞེས་ལྗགས་རྩེ་འདོགས་ས་རིལ་པོ་ཞིག་བསླ་དགོས།
༣ མ་མཆོག་ཞེས་འུར་རྡོའི་ཆ་གསུམ་ལ་དགོས་པའི་དུམ་བུ་གཅིག་བསླ་དགོས
༤ འུར་མཐིལ་ནི་སྐུད་པ་ཁག་གཉིས་ལ་དབྱེ་ནས་བསླ་དགོས་པ་དང་། ཆ་ཚད་ནི་མཛུབ་ལུང་ངམ་དཔའ་ལུང་གི་ཕྱེད་ཀ་ཡིན་དགོས། འུར་མཐིལ་ལ་སྣམ་བུ་དང་སྤུ་ཕྲུག་སོགས་ཀྱི་སྟེང་དུ་སྲོག་ཆགས་དང་དེ་མིན་རི་མོ་སྣ་ཚོགས་བཀོད་བཞིན་ཡོད། གཞན་ཡང་འུར་རྡོའི་སྐུད་པ་ལེབ་མོར་བཙེམས་ནས་བཟོས་པ་ལ་ཇག་པའི་འུར་མཐིལ་ཞེས་འབོད།
༥ རྡོ་འགྲིམས་ནི་འུར་རྡོའི་མཛེས་ཆོས་ཆེ་ཆུང་ཙམ་མ་ཏོག་ཚང་མ་ལེབ་མོ་ཞིག་སླ་དགོས། ཆ་ཚད་ནི་འུར་མཐིལ་གྱི་ཕྱེད་ཀ་ཡིན།
༦ཡ་མཆོག་ནི་འུར་རྡོའི་ཆ་གསུམ་གྱི་དུམ་བུ་གཅིག་ཡིན་པ་དང་། ཆ་ཚད་འཇལ་སྐབས་རྡོ་འགྲིམས་ནི་ཡ་མཆོག་གྱི་ཁོངས་སུ་འདུས།
༧ མཛུབ་ལུང་གི་རིང་ཐུང་ནི་འུར་རྡོ་དུམ་བུ་གསུམ་ལ་དགོས་པ་རུ་གཅིག་ཡིན། མཛུབ་ལུང་བསླས་ཚར་རྗེས་ཉིས་འགུགས་བསླ་དགོས།
༨ ཨོལ་ཀྲོང་ནི་མཛུབ་ལུང་དང་ཡ་མཆོག་གཉིས་ཀྱི་མཐུད་མཚམས་སུ་སོར་གང་ཙམ་ཞིག་བཏུམས་ནས་བསླེ་དགོས།
༩ ལྗགས་རྩེ་ནི་རྒྱུ་བལ་ལས་གྲུབ་པའི་སྐུད་པ་སུམ་སྒྲིལ་བཞིའམ་དྲུག་དང་བརྒྱད་སོགས་ལེབ་མོར་བཙེམ་དགོས།
༡༠ཁ་ཚར་མཛེས་ཆོས་ཆེད་དུ་སྐུད་པ་ཚོས་གཞི་སྣ་ཚོགས་ཀྱི་ཁ་ཚར་ཆུང་བུ་འགའ་རེ་སྦྱར་སྲོལ་ཡོད།
འུར་རྡོ་རེ་རེའི་བསླེ་སྟངས་དང་སྐུད་པའི་འགྲོ་སྟངས། སྐུད་པ་མང་ཉུང་། ཚོས་རྒྱག་སྟངས། སྐུད་པ་དག་ཡོག་ཚུལ། མདོག་ཕན་ཚུན་སྦྱར་སྟངས། རྒྱུན་བུ་བཟོ་སྟངས། ཨ་ཀྲད་བསྒོར་སྟངས། ཧེལ་ཀེ་གཏོང་ཚུལ་སོགས་མང་པོ་ཞིག་ཡིག་ཚོགས་ལ་འཇིག་ནས་འདིར་བཀོད་མེད།
འཇིགས་ཉེན་གྱི་རྣམ་པ།
བོད་སྔ་རབས་ཀྱི་དུས་སུ་འུར་རྡོ་འདི་སྤྱོད་སྒོ་ཆེ་ལ། བཟོ་རྩལ་གྱི་རྣམ་པ་ཡང་འདྲ་མིན་སྣ་ཚོགས་བྱུང་ཡོད། འོན་ཀྱང་དེང་དུས་དེ་དག་རིམ་བཞིན་མེད་པར་གྱུར་ནས་ཧ་ལམ་མིང་ཙམ་དུ་ཟད། འབྲོག་ཁུལ་ལུང་ཁུག་འགའ་ཤས་ལ་ད་ཆ་བསླ་ཤེས་པའི་མི་སྣ་རྒན་པོ་རེ་ཟུང་གི་ལག་རྒྱུན་དུ་གནས་པ་དག ཤོག་ཐོག་དུ་འབེབས་ཐུབ་པ། འབྲེལ་བཤད་བྱེད་ཤེས་པ། ལག་པའི་བསླ་ཤེས་པས་རྒྱུན་འཛིན་དང་མྱུར་སྐྱོབ་མ་བྱས་ན། རྒན་པོ་དག་ཚེ་ཡི་འདུ་བྱེད་སྟོང་ན་ངོ་མཚར་སྟོང་གི་རྒྱན་པས་བོད་ཀྱི་འུར་རྡོ་བཟོ་རྩལ་འདི་ཡང་གནའ་རྫས་འགྲེམ་སྟོན་ཁང་གི་ནང་དུ་འགྲོ་རྒྱུར་གོར་མ་ཆག་ལ་དེ་དུས་ལྗོངས་རྒྱུའི་བ་ཚོས་པར་ཆས་ལས་མངོན་པའི་འུར་རྡོའི་གཟུགས་རིས་དེ་འུར་རྡོ་ཡི་ཆེས་ཐ་མའི་ཚེ་སྲོག་ཡང་ཡིན་སྲིད་ལ། ཐ་ན་བོད་ཀྱི་སྲོལ་རྒྱུན་ལག་ཤེས་ཡོད་ཚད་ཀྱི་མཐའ་འཇུག་གི་དབུགས་རྒྱུན་རྟ་རྔ་ཙམ་དེ་ཡང་འུར་རྡོ་དང་འདྲ་བར་གནའ་རྫས་འགྲེམ་སྟོན་ཁང་ལ་རང་ལ་དབང་བའི་སྒྲོམ་སྟེགས་ཤིག་བཙལ་བར་འགྲོ་རྒྱུ་ནི་དུས་རབས་འདི་དང་མི་རིགས་འདིས་ཁྱེད་ཚོར་ཕུལ་བའི་ལེགས་སྐྱེས་ཞིག་ཀྱང་ཡིན་སྲིད།
①②③④ བཀྲ་ཤིས་འོད་ཟེར་ལགས་ཀྱིས་བརྩམས་པའི་<<བོད་རིགས་ཀྱི་དཔའ་ཆས།>>ལས་བླངས།
ཡོང་ཁུངས། གངས་ལྗོངས་རིག་གནས།


ཀྲུང་གོ་བོད་ཀྱི་དྲ་བའི་འཕྲིན། སྤྱི་ཟླ12པའི་ཚེས30ཉིན། 2015ལོའི་“གཙང་གསུམ་འབྱུང་ཡུལ་རྟགས་མ”འི་པར་ལེན་རྒྱུ་རྩལ་གཤམ་སྟོན་གྱི་དཔྱད་འབྲས་གསལ་བསྒྲགས་བྱས་པ་དང་ཆེད་མཁས་པས་གཟབ་ནན་གྱིས་དཔྱད་འདེམས་བྱས་པ་བརྒྱུད། བརྩམས་ཆོས་1400ཁྲོད་ནས་《དགའ་སྤྲོ་རབ་ཏུ་འཁོལ་བའི་རེབ་གོང》དང་། 《སྐྱིད་པའི་གཅེས་ཕྲུག》 《རྩྭ་ཐང་གི་ཐག་འཐེན་འགྲན་སྡུར》སོགས་བརྩམས་ཆོས145དམིགས་སུ་འདེམས་ནས་བྱ་དགའ་གནང་།
གཙང་གསུམ་འབྱུང་ཡུལ་གྱི་སྐྱེས་ཁམས་སྲུང་སྐྱོབ་དང་ཐེངས་གཉིས་པའི་ལས་གཞིའི་འབྲས་བུ་སྟོན་པ།མི་སྔར་ལས་མང་པོ་ཞིག་གཙང་གསུམ་འབྱུང་ཡུལ་གྱི་སྐྱེས་ཁམས་སྲུང་སྐྱོབ་འཛུགས་སྐྲུན་ལས་གཞིའི་ཁྲོད་ཞུགས་སུ་འཇུག་ཆེད། སྤྱི་ཟླ10པའི་ཚེས25ཉིན་ནས་བཟུང་། མཚོ་སྔོན་ཞིང་ཆེན་གཙང་གསུམ་འབྱུང་ཡུལ་གཞུང་ལས་ཁང་དང་། མཚོ་སྔོན་ཞིང་ཆེན་ཞིང་ཕྱུགས་ཐིན། མཚོ་སྔོན་ཞིང་ཆེན་ནགས་ལས་ཐིན། མཚོ་སྔོན་ཞིང་ཆེན་པར་ལེན་མཐུན་ཚོགས། མཚོ་སྔོན་ཞིང་ཆེན་ལོ་ལོན་པར་ལེན་མཐུན་ཚོགས་སོགས་ལས་ཁུངས་རྣམས་ཀྱི་མཉམ་ཏུ2015ལོའི་“གཙང་གསུམ་འབྱུང་ཡུལ་རྟགས་མ”འི་པར་ལེན་རྒྱུ་རྩལ་གཤམ་སྟོན་གྱི་བྱ་འགུལ་སྤེལ་ཞིང་།དམིགས་ཡུལ་ནི་གཙང་གསུམ་འབྱུང་ཡུལ་སྐྱེས་ཁམས་སྲུང་སྐྱོབ་གྱི་ཤུགས་རྐྱེན་ཇེ་ཆེར་གཏོང་བ་དང་། མཚོ་སྔོན་གྱི་སྐྱེས་ཁམས་པར་ལེན་རིག་གནས་དར་སྤེལ། གཙང་གསུམ་འབྱུང་ཡུལ་གྱི་སྐྱེས་ཁམས་རིག་གནས་ཡི་མིང་རྟགས་གྲགས་ཅན་བཟོ་རྒྱུ་བཅས་ཡིན། བྱ་འགུལ་གྱི་དུས་ཚོད་ནི་ཟླ་གཉིས་ཡིན་པ་དང་། མཚོ་སྔོན་ཞིང་ཆེན་གྱི་པར་ལེན་པར་དགའ་བའི་མི་རྣམས་ལ་ཁ་ཕྱོགས་ནས་གཙང་གསུམ་འབྱུང་ཡུལ་གྱི་སྐྱེས་ཁམས་སྲུང་སྐྱོབ་དང་འཛུགས་སྐྲུན་ལས་གཞིའི་སྐོར་མཚོན་པའི་བརྩམས་ཆོས་བསྡུས་ཤིང་བརྩམས་ཆོས་1400ལྷག་འདུས་པ་དང་། ནང་དོན་ཐད་ནས་གཙང་གསུམ་འབྱུང་ཡུལ་གྱི་རང་བྱུང་མཛེས་ལྗོངས་དང་། མིས་བཟོས་ཡུལ་ལྗོངས། གནའ་ཤུལ་གྲགས་ཅན། ཡུལ་སྲོལ་གོམས་འདྲིས། ལོ་རྒྱུས་རིག་གནས་སོགས་ཡོད་པ་དང་། བྱ་དགའ་ཐོབ་པའི་བརྩམས་ཆོས་ཐམས་ཅད་ཞིང་ཆེན་གཙང་གསུམ་འབྱུང་ཡུལ་གཞུང་སྒྲུབ་ཁང་ལ་ཕུལ་ནས་གཙང་གསུམ་འབྱུང་ཡུལ་སྐྱེས་ཁམས་སྲུང་སྐྱོབ་སྤྱི་ཕན་དྲིལ་བསྒྲགས་བྱེད་པར་བཀོལ།
རྩོམ་སྒྲིག་པ། ཁྲི་ཚེ་རྒྱམ།
རྩོམ་སྒྲིག་འགན་འཁུར་བ། རིག་འཛིན།


ཝང་དབྱང་གིས་རྒྱལ་ཡོངས་སྲིད་གྲོས་ཀྱི་ཀྲུའུ་ཞིའི་གྲོས་ཚོགས་ཐེངས་ཉི་ཤུ་རྩ་བདུན་པ་གཙོ་སྐྱོང་གནང་བ།
ཀྲུང་དབྱང་རླུང་འཕྲིན་ལས་ཁུངས་ནས་སྤེལ་བའི་གནས་ཚུལ། རྒྱལ་ཡོངས་སྲིད་གྲོས་ཀྱི་ཀྲུའུ་ཞིའི་གྲོས་ཚོགས་ཐེངས་ཉི་ཤུ་རྩ་བདུན་པ་སྤྱི་ཚེས་25ཉིན་པེ་ཅིང་དུ་སྐོང་འཚོགས་བྱས་ཡོད་པ་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན། རྒྱལ་ཡོངས་སྲིད་གྲོས་ཀྱི་ཀྲུའུ་ཞི་ཝང་དབྱང་གིས་གྲོས་ཚོགས་གཙོ་སྐྱོང་གནང་བ་མ་ཟད་གསུང་བཤད་ཀྱང་གནང་ཡོད་པ་རེད། ཀྲུའུ་ཞིའི་གྲོས་ཚོགས་ཀྱི་ཁོངས་མིས་ཀྲུང་དབྱང་སྲིད་གྲོས་ལས་དོན་གྲོས་ཚོགས་ཀྱི་དགོངས་དོན་དང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གལ་ཆེའི་གསུང་བཤད་སློབ་སྦྱོང་དང་དོན་འཁྱོལ་བྱ་རྒྱུའི་ཐད་སྤེལ་རེས་དང་གྲོས་བསྡུར་གནང་ཡོད་པ་རེད། ཚང་མས་མགྲིན་དབྱངས་གཅིག་གྱུར་ཐོག ཀྲུང་དབྱང་སྲིད་གྲོས་ལས་དོན་གྲོས་ཚོགས་སྐོང་འཚོགས་བྱས་པ་ནི་ཐོག་མའི་བསམ་འདུན་མ་བརྗེད་པ་དང་། ཐུན་མོང་ངོས་འཛིན་གཅིག་བསྡུས། ངེས་གཤིས་ནུས་གནང་། འགན་འཁྲི་ཁ་གསལ་བཅས་ཀྱི་ཚོགས་ཆེན་ཞིག་ཡིན་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གལ་ཆེའི་གསུང་བཤད་ནི་མི་དམངས་སྲིད་གྲོས་བྱ་གཞག་གོང་འཕེལ་ལ་མཛུབ་ཁྲིད་བྱེད་པའི་རྩ་འཛིན་རང་བཞིན་གྱི་ཡིག་ཆ་ཡིན་ཞིང་། མི་དམངས་སྲིད་གྲོས་ཀྱི་ལས་དོན་ལ་ཤུགས་སྣོན་དང་ལེགས་བཅོས་གཏོང་རྒྱུའི་ཐད་སྔར་ལས་ལྷག་པའི་ངང་ཁ་ཕྱོགས་གསལ་བཏོན་བྱས་ཡོད་པ་དང་གཞི་འཛིན་ས་མཁོ་འདོན་བྱས་ཡོད་པས། གྲོས་ཚོགས་ཀྱི་དགོངས་དོན་དོན་འཁྱོལ་ཏན་ཏིག་བྱེད་པ་དང་། དུས་དང་རྣམ་པ་ཀུན་ཏུ་དུས་རབས་གསར་པའི་མི་དམངས་སྲིད་གྲོས་ཀྱི་འགན་འཁྲི་དང་འོས་འགན་སེམས་སུ་བརྟན་པོར་ངེས་ནས། ལོ་རྒྱུས་ཀྱི་འགོ་འཛུགས་ས་གསར་པའི་ཐོག་མི་དམངས་སྲིད་གྲོས་བྱ་གཞག་མུ་མཐུད་མདུན་ཕྱོགས་སུ་གོང་འཕེལ་འགྲོ་རྒྱུར་སྐུལ་འདེད་གཏོང་དགོས་པའི་ངོས་འཛིན་གནང་ཡོད་པ་རེད།
ཝང་དབྱང་གིས། ཐེངས་འདིའི་ཀྲུང་དབྱང་སྲིད་གྲོས་ལས་དོན་གྲོས་ཚོགས་ནི་མི་དམངས་སྲིད་གྲོས་ལོ་རྒྱུས་ཐོག་གི་གྲོས་ཚོགས་གལ་ཆེན་ཞིག་ཡིན་པས། དོན་སྙིང་ཧ་ཅང་ཆེན་པོ་ལྡན་ཡོད། གྲོས་ཚོགས་ཀྱི་དགོངས་དོན་སློབ་སྦྱོང་དང་དོན་འཁྱོལ་བྱ་རྒྱུ་དེ་མིག་སྔ་དང་སླད་ཕྱིན་དུས་མཚམས་ཤིག་རིང་གི་རིམ་ཁག་སྲིད་གྲོས་སྒྲིག་འཛུགས་དང་། རྒྱ་ཆེའི་སྲིད་གྲོས་ཨུ་ཡོན། སྲིད་གྲོས་ལས་ཁུངས་ཀྱི་ལས་བྱེད་པ་བཅས་ཀྱི་ཆབ་སྲིད་ཀྱི་ལས་འགན་ཨང་དང་པོར་རྩིས་དགོས་ཞེས་ནན་སྟོན་གནང་ཡོད་པ་རེད།
གྲོས་ཚོགས་ཐོག སྲིད་གྲོས་སྐབས་བཅུ་གསུམ་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་གྲོས་ཚོགས་ཐེངས་དགུ་པའི་གྲོས་རིམ་འཆར་ཟིན་དང་ཉིན་རེའི་གྲོས་རིམ་ལ་གྲོས་ཞིབ་བྱས་ནས་གྲོས་འཆམ་བྱུང་ཡོད་པ་དང་། གྲོས་ཚོགས་སྤྱི་ཟླ་11པའི་ཟླ་སྟོད་དུ་པེ་ཅིང་དུ་སྐོང་འཚོགས་བྱ་རྒྱུའི་ཐག་བཅད་ཡོད་པ་རེད།
ཡོང་ཁུངས། ཀྲུང་དབྱང་རླུང་འཕྲིན་བརྙན་འཕྲིན་སྤྱི་ཁྱབ་ལས་ཁུངས།
ཡིག་སྒྱུར། སྐལ་བཟང་བདེ་སྐྱིད།


དེ་རིང་ཕྱི་དྲོ་བོད་ནང་གི་ཆུ་ཚོད་བཞི་བ་ལྔ་པ་ཙམ་ལ་རྔ་བ་ཀིརྟི་དགོན་གྱི་སྒོ་ཆེན་མདུན་དུ། བོད་མི་ཞིག་གིས་རྒྱ་གཞུང་གི་བཙན་གནོན་ལ་ངོ་རྒོལ་བྱས་ཏེ་རང་ལུས་མེར་བསྲེགས་གནང་འདུག གནས་ཚུལ་ཐོན་རིམ་གཉིས་པ། བོད་ནང་དུ་ཡོད་པའི་མི་ཞིག་གིས་འདི་གར་གནས་ཚུལ་མཁོ་སྤྲོད་གནང་བ་ལྟར་ན། རང་ལུས་མེར་སྲེག་གནང་མཁན་དེ་རྔ་བ་རྫོོོང་རྨེའུ་རུ་མ་ཡུལ་ཚོའིི་མི་སྐྱ་ཞིག་ཡིན་པ་དང་། བལྟས་ཚོད་ལ་རང་ལོ་ ༢༠ ལྷག་ཡིན་ཞིང་། མིང་ལ་དཀོན་པེ་ཞུ་ཡི་ཡོད་་་
རྒྱ་གཞུང་གིས་ལོ་ ༤ བཙོན་འཇུག་ཁྲིམས་ཐག་བཅད་པའི་གསེར་རྟ་རྫོང་ཕུ་གུ་དགོན་པའི་དགེ་འདུན་པ་ཆོས་ཀྱིས་ལགས་ཀྱི་ནད་རྙིང་འཕར་ཏེ་སྐུ་གཟུགས་གནས་སྟངས་ཛ་དྲག་ཆགས་བསྡད་ཡོད་ཀྱང་མུ་མཐུད་བཙོན་ཁང་དུ་ཡོད་འདུག་་་
འཛམ་གླིང་གི་རྒྱལ་ཁབ་ཁག་ ༡༩༣ གྱི་འཐུས་མི་ཚོས་འོས་ཤོག་བླུགས་ཏེ་ཨ་རིའི་ཇེ་རོ་སཱ་ལམ་གྲོང་ཁྱེར་གྱི་བདག་དབང་ཐག་གཅོད་ཕྱིར་འཐེན་དགོས་པའི་མང་མོས་བྱུང་འདུག་་་
༧ཞྭ་དཀར་བསྟན་པའི་གཙུག་རྒྱན་༧རྒྱལ་བ་སྨན་རི་བའི་ཁྲི་འཛིན་ ༣༤ པ་རྟགས་སྒྲིལ་ཆེད་བྱེས་ཀྱི་དགེ་བའི་བཤེས་གཉེན་ཆེན་མོ་ཡོངས་ཀྱི་མཚན་གཞུང་ཟན་བསྒྲིལ་ཞུས་ཏེ་དེ་རིང་ནས་སྒྲུབ་པ་དངོས་སུ་དབུ་འཛུགས་གནང་གི་ཡོད་འདུག་་་
སེར་སྨད་གྲྭ་ཚང་གི་ཆོས་ར་དབུ་འབྱེད་ཀྱི་མཛད་སྒོའི་ཐོག་༧གོང་ས་རྒྱལ་བ་རིན་པོ་ཆེ་མཆོག་ནས་ཆོས་ར་ཧ་ཅང་ཡག་པོ་བྱུང་འདུག་པས་གཟི་བརྗིད་ཁོག་སྟོང་གི་བཤད་ཚུལ་དུ་མི་འགྲོ་བར་བསླབ་པ་སློབ་གཉེར་ཐོག་འཐུས་མ་ཤོར་བ་ཞིག་གནང་གལ་ཆེ་སྐོར་བཀའ་སློབ་གནང་འདུག་་་
མཉམ་འབྲེལ་རྒྱལ་ཚོགས་ཀྱིས་ཛ་དྲག་ཚོགས་འདུ་བསྡུས་ཏེ་གྲོང་ཁྱེར་ཇེ་རོ་སཱ་ལམ་གྱི་བདག་དབང་རྩོད་རྙོག་མགྱོགས་མྱུར་སེལ་ཐབས་བྱེད་ཀྱིན་ཡོད་པ་རེད།དབྱིན་ཇིའི་རང་དབང་གསར་ཁང་གིས་གནས་ཚུལ་སྤེལ་བ་ལྟར་ན། ཟླ་འདིའི་ཕྱི་ཚེས་ ༡༩ ཉིན། མཉམ་འབྲེལ་རྒྱལ་ཚོགས་བདེ་སྲུང་ལྷན་ཚོགས་ཀྱི་ཚོགས་མི་རྒྱལ་ཁབ་ ༡༤ ཡིས། ཨ་རིའི་སྲིད་འཛིན་ཊོམ་ཕུས་ཇེ་རོ་སཱ་ལམ་གྲོང་ཁྱེར་ཨི་ཛི་རལ་གྱི་རྒྱལ་སར་ངོས་འཛིན་བྱས་པའི་ཐག་གཅོད་ཕྱིར་འཐེན་བྱ་དགོས་མིན་ཐད་འོས་བསྡུ་བྱས་སྐབས། རྒྱལ་ཁབ་ ༡༣ གྱིས་མང་མོས་ཐོག་ཊོམ་ཕུའི་་་
འཛམ་གླིང་དམག་ཆེན་དང་པོའི་སྐབས་བོར་བརླག་ཕྱིན་ཏེ་ལོ་ངོ་ ༡༠༣ སོང་བའི་ཨོ་སི་ཊོ་ལི་ཡའི་ཆུ་འཛུལ་དམག་གྲུ་ཐོག་མ་དེ་རྒྱ་མཚོའི་གཏིང་ཚད་མི་ཊར་ ༣༠༠ ཡི་འོག་ནས་རྙེད་སོན་བྱུང་འདུག་་་
ཧི་མ་ཅལ་གྱི་འོས་བསྡུའི་ཁྲོད་བྷི་ཇི་པེ་སྲིད་དོན་ཚོགས་པར་རྒྱལ་ཁ་ཐོབ་སྟེ་མངའ་སྡེ་འདིའི་གཞུང་འཛིན་ཚོགས་པ་བྷི་ཇི་པེ་ཆགས་ཡོད་པ་རེད།་་་


དུས་ཆེན་གྱི་བཤད་པ་ངོ་མཚར་དགའ་སྐྱེད་ཅེས་བྱ་བ་བཞུགས་སོ།
ངག་དབང་བློ་བཟང་ཆོས་ལྡན།
༄༅། །སྟོན་པ་བཅོམ་ལྡན་འདས་མཉམ་མེད་ཤཱཀྱའི་རྒྱལ་པོ་ལ་ཕྱག་འཚལ་ལོ། །འདིར་བདག་ཅག་གི་སྟོན་པ་ཤཱཀྱ་ཐུབ་པས་བྱིན་གྱིས་བརླབ་པའི་དུས་ཆེན་གྱི་རྣམ་གཞག་འཆད་པ་ལ། ཆོ་འཕྲུལ་གྱི་དུས་ཆེན་བཤད་པ། དུས་ཆེན་གཞན་བཤད་པ། དུས་ཆེན་དེ་དག་ལ་དགེ་བ་བྱས་པའི་ཕན་ཡོན་བཤད་པ། ཞར་བྱུང་གཞན་བཤད་པ་དང་བཞི།
དང་པོ་ལ། ཆོ་འཕྲུལ་གྱི་དུས་ཆེན་དུས་ནམ་གྱི་ཚེ་བྱུང་བ། རྐྱེན་ཇི་ལྟ་བུས་བྱུང་བ། ཚུལ་ཇི་ལྟར་བྱུང་བ་བཤད་པ་དང་གསུམ།
དང་པོ་དུས་ནམ་གྱི་ཚེ་བྱུང་བ་ནི། བདག་ཅག་གི་སྟོན་པ་ཤཱཀྱ་ཐུབ་པ་དགོང་ལོ་ང་བདུན་པ་མེ་ཕོ་འབྲུག་གི་ལོ་བྱུང་། རྐྱེན་ཇི་ལྟ་བུས་བྱུང་བ་ནི། དེའི་སྔར་ལོ་ཤིང་ཡོས་ལ་བཅོམ་ལྡན་འདས་འཁོར་དགེ་སློང་སྟོང་ཉིས་བརྒྱ་ལྔ་བཅུའི་དགེ་འདུན་དང་བཅས་པ་རྒྱལ་པོའི་ཁབ་ཀྱི་འོད་མའི་ཚལ་ན་བཞུགས་པའི་ཚེ། མུ་སྟེགས་ཀྱི་སྟོན་པ་རྫོགས་བྱེད། ཀུན་དུ་རྒྱུ་གནག་ལྷས་ཀྱི་བུ། སྨྲ་འདོད་ཀྱི་བུ་ཡང་དག་རྒྱལ་བ་ཅན། མི་ཕམ་སྐྲའི་བུ་ལ་བ་ཅན། ཀ་ཏའི་བུ་ནོག་པོ་ཅན། གཅེར་བུ་པ་གཉེན་གྱི་བུ་དང་དྲུག་ཀྱང་དེར་གནས་པ་ལས་རྒྱལ་པོ་དང་བློན་པོ་དང་། ཁྱིམ་བདག་དང་ཡུལ་མི་རྣམས་རིམ་གྱིས་སངས་རྒྱས་ལ་དད་དེ་ཞབས་ཏོག་བསྙེན་བཀུར་ཞུ་བ། ཇི་མང་དང་། མུ་སྟེགས་ཀྱི་སྟོན་པ་དྲུག་ལ་ཞབས་ཏོག་བསྙེན་བཀུར་བྱེད་པ་ཇེ་ཉུང་དུ་སོང་བས་བཅོམ་ལྡན་འདས་ལ་ཕྲག་དོག་གིས་ཡིད་སྐྱོད་དེ་ཡུལ་དེའི་རྒྱལ་པོ་གཟུགས་ཅན་སྙིང་པོའི་དྲུང་དུ་སོང་སྟེ། བདག་ཅག་སངས་རྒྱས་དང་ཆོ་འཕྲུལ་འགྲན་དུ་ཆུ་གཅིག །ཅེས་ཞུས་པར་རྒྱལ་པོས་བཟློག་ཀྱང་མཉན་པས་སངས་རྒྱས་ལ་ཞུས་པར།སངས་རྒྱས་ཀྱིས་ང་ཉིད་དུས་མཁྱེན་ནོ་ཞེས་ཞལ་གྱིས་བཞེས་ཏེ། སངས་རྒྱས་འཁོར་བཅས་ཡུལ་ཡངས་པ་ཅན། ཀོའུ་ཤམྦི། ཝར་གྱི། ཐིག་ཆ་ཤི་རི། ཝ་ར་ཎ་སི། སེར་སྐྱ་རྣམས་སུ་རིམ་པ་བཞིན་བྱོན་པའི་མཐར་མཉན་ཡོད་དུ་ཕེབ། མུ་སྟེགས་ཀྱི་སྟོན་པ་དྲུག་འཁོར་བཅས་དང་། རྒྱལ་པོ་གཟུགས་ཅན་སྙིང་པོ་འཁོར་ཁྲི་ཕྲག་དྲུག་ཅུ། ལི་ཙ་བྱི་འཁོར་ཁྲི་ཕྲག་བདུན། རྒྱལ་པོ་ཨུ་ཏྲ་ཡ་ན་འཁོར་སྟོང་ཕྲག་བརྒྱད་ཁྲི། རྒྱལ་པོ་ཤུན་ཙིད་ལ་འཁོར་ཁྲི་ཕྲག་ལྔ། རྒྱལ་པོ་ཨིནྟྲ་ཝ་རྨི་འཁོར་ཁྲི་ཕྲག་དྲུག ། རྒྱལ་པོ་ཚངས་སྦྱིན་འཁོར་ཁྲི་ཕྲག་བརྒྱད་ཅུ།ཤཱཀྱའི་འཁོར་ཁྲི་ཁྲག་དགུ་དང་བཅས་པ་རྣམས་ཀྱང་སངས་རྒྱས་ཀྱི་རྗེས་སུ་འབྲངས་ཏེ་ཤིང་ཡོས་དགུན་ཟླ་ཐ་ཆུང་ལ་མཉན་ཡོད་དུ་འཚོགས། མུ་སྟེགས་ཀྱི་སྟོན་པ་དྲུག་མཉན་ཡོད་ཀྱི་རྒྱལ་པོ་གསལ་རྒྱལ་གྱི་དྲུང་དུ་སོང་སྟེ། དགེ་སྦྱོང་ཀོའུ་ཏ་མ་དང་བདག་ཅག་ཆོ་འཕྲུལ་འགྲན་པར་དུས་བྱས་པ་ལས་དུས་ལ་བབ་པ་དང་བྱོལ་ཞིང་བྲོས་ཏེ། ད་ནི་འཁོར་མང་པོ་ཡང་རྒྱལ་པོའི་ཡུལ་དུ་འཚོགས་ཀྱི་རྒྱལ་པོ་ཆེན་པོས་བདག་ཅག་འགྲན་དུ་ཆུ་གཅིག །ཅེས་ཞུས་པ་ན་རྒྱལ་པོས་བཟློག་ཀྱང་མཉན་པས་རྒྱལ་པོ་གསལ་རྒྱལ་གྱིས་བཅོམ་ལྡན་འདས་ལ། མུ་སྟེགས་སྟོན་པ་དྲུག་གིས་ཆོ་འཕྲུལ་འགྲན་པར་ཡང་ནས་ཡང་ཏུ་བསྐུལ་བར་འདུག་པས། བཅོམ་ལྡན་འདས་ཀྱིས་འདི་དག་ཆོ་འཕྲུལ་གྱིས་ཚར་བཅད་དུ་གསོལ་ཞེས་གསོལ་བས་ང་ཉིད་དུས་མཁྱེན་ནོ། ། ཞེས་བཀའ་སྩལ་པ་དང་། གསལ་རྒྱལ་གྱིས་ས་ཕྱོགས་བྱི་བདར་བྱས་ཤིང་བརྒྱན་ཏེ་འཁོར་མང་པོ་བསྡུས་པ་ལ་བརྟེན་ནས་བྱུང་། གསུམ་པ་ཚུལ་ཇི་ལྟར་བྱུང་བ་ནི། མེ་འབྲུག་གི་ཧོར་ཟླ་དང་པོའི་ཚེས་གཅིག་ལ་ཐམས་ཅད་འཚོགས་པའི་སར་རྒྱལ་པོ་གསལ་རྒྱལ་གྱིས་སངས་རྒྱས་ལ་ཆོས་སྟོན་དྲང་བའི་ཚེ་ཚེམས་ཤིང་ས་ལ་བཙུག་མ་ཐག་ཏུ་རྩ་བ་དང་སྡོང་པོ་དང་ཡལ་ག་རྣམས་རིན་པོ་ཆེ་སྣ་བདུན་གྱི་རང་བཞིན་ཅན། དཔག་ཚད་ལྔ་བརྒྱའི་དབང་ས་དང་རྒྱ་ཁྱོན་དང་ལྡན་པ་ལོ་འདབ་དང་མེ་ཏོག་ཤིན་དུ་ཡིད་དུ་འོང་ཞིང་། འབྲས་བུ་བྲེ་ལྔ་ཤོང་བའི་བུམ་པའི་ཚད་དང་ལྡན་པ། ཁ་དོག་དང་འོད་ཟེར་གྱིས་ཉི་ཟླ་ཟིལ་གྱིས་གནོན་ཅིང་། རླུང་གིས་བསྐྱོད་པའི་དྲི་བསུང་དང་སྒྲ་ལས་ཆོས་ཀྱི་སྒྲ་འབྱུང་བ་སྤྲུལ། ཚེས་གཉིས་ལ་རྒྱལ་པོ་ཨུ་ཏྲ་ཡ་ནས་མཆོད་པའི་ཚེ་སྐུའི་གཡས་གཡོན་དུ་རིན་པོ་ཆེའི་རི་མཐོ་ཞིང་བརྗིད་ཆགས་པ། ལྗོན་ཤིང་ཡལ་ག་ལོ་འདབ་དང་མེ་ཏོག་དང་འབྲས་བུ་མཛེས་ཤིང་ཡིད་དུ་འོང་བ་ཅན་གཉིས་ལས། གཡས་ཀྱི་རི་ལ་མི་རྣམས་འབྲས་བུ་ཕུན་སུམ་ཚོགས་པ་ལ་ལོངས་སྤྱོད་པ་དང་། གཡོན་གྱི་རི་ལ་དུད་འགྲོ་རྣམས་རྩྭ་སྔོ་ལྗང་བཅུད་དང་ལྡན་པ་ལ་བདེ་བར་ལོངས་སྤྱོད་པ་སྤྲུལ། ཚེས་གསུམ་ལ་ཤུན་ཙི་རྒྱལ་པོས་མཆོད་པའི་ཚེ་ཞལ་བཤལ་བའི་ཆུས་ལ་དོར་བ་ལས། ཆུ་ཡན་ལག་བརྒྱད་ལྡན་གྱིས་གང་བའི་རྫིང་བུ་དཔག་ཚད་ཉིས་བརྒྱའི་རྒྱ་ཁྱོན་ཅན། རིན་ཆེན་སྣ་བདུན་གྱིས་བརྒྱན་ཅིང་།ཤིང་རྟའི་འཕང་ལོ་ཙམ་གྱི་པདྨ་ཁ་དོག་སྣ་ཚོགས་པ་འོད་ཟེར་གྱིས་ཕྱོགས་ཐམས་ཅད་སྣང་བར་བྱེད་པ་མང་པོས་མཛེས་པར་བྱས་བ་སྤྲུལ། ཚེས་བཞི་ལ་རྒྱལ་པོ་ཨིནྡྲ་ཝ་རྨིས་མཆོད་པའི་ཚེ་སྔར་ཉིན་སྤྲུལ་པའི་རྫིང་བུའི་ངོས་བཞིན་ཆུ་ཀླུང་ཡུར་བ་བརྒྱད་ཡོད་ལ་འབབ་པ་འཁོར་ཞིང་རྫིང་བུའི་ནང་དུ་འབབ་པའི་སྒྲ་ལས་བྱང་ཆུབ་ཡན་ལག་བདུན། འཕགས་ལམ་ཡན་ལག་བརྒྱད། རྣམ་ཐར་གསུམ། ཕར་ཕྱིན་དྲུག ། ཚད་མེད་བཞི་སོགས་ཆོས་ཀྱི་སྒྲ་སྒྲོགས་པ་སྤྲུལ། ཆོས་ལྔ་ལ་རྒྱལ་པོ་ཚངས་སྦྱིན་གྱིས་མཆོད་པའི་ཚེ་བཅོམ་ལྡན་འདས་ཀྱི་ཞལ་གྱི་འཛུམ་ལས་འོད་ཟེར་སྟོང་གསུམ་ཁྱབ་པ་འཕྲོས་པའི་འོད་ཟེར་དེས་ལུས་ལ་རེག་པའི་སྐྱེ་དགུ་རྣམས་དུག་གསུམ་དང་སྒྲིབ་པ་ལྔ་དང་བྲལ་ཏེ། ལུས་སེམས་རབ་ཏུ་བདེ་བ་ལ་བཀོད་པ་སྤྲུལ། ཚེས་དྲུག་ལ་ལི་ཙ་བྱི་རྣམས་ཀྱིས་མཆོད་པའི་ཚེ་འཁོར་འདུས་པ་ཐམས་ཅད་ཀྱིས་གཅིག་གཅིག་གིས་བསམ་པ་ཤེས་ཤིང་སོ་སོའི་དགེ་བ་དང་མི་དགེ་བའི་ལས་འབྲས་མངོན་དུ་གྱུར་ནས་ལས་འབྲས་ལ་ཡིད་ཆེས་ཀྱི་དད་པས་སྟོན་པའི་ཡོན་ཏན་བརྗོད་ཅིང་དགེ་ཚོགས་རྒྱ་ཆེན་པོ་བསྐྲུན་པ་སྤྲུལ། ཚེས་བདུན་ལ་ཤཱཀྱའི་རིགས་རྣམས་ཀྱིས་མཆོད་པའི་ཚེ། སྟོན་པའི་འཁོར་རྣམས་སོ་སོ་ནས་འཁོར་ལོས་བསྒྱུར་བའི་རྒྱལ་པོ་རྒྱལ་སྲིད་སྣ་བདུན་བུ་སྟོང་། རྒྱལ་ཕྲན་དང་བློན་པོའི་ཚོགས་མང་པོས་བསྐོར་བ་ཀུན་ལ་མངོན་དུ་གྱུར་ནས་ངོ་མཚར་དང་དད་པ་རྨད་དུ་བྱུང་བ་སྐྱེས་ཏེ་ཆོས་ལ་སྦྱར་བ་སྤྲུལ། འདི་དག་གི་ཚེ་མུ་སྟེགས་ཀྱི་སྟོན་པ་དྲུག་ཆོ་འཕྲུལ་སྟོན་པར་འདོད་ཀྱང་ཡན་ལག་རེངས་ཁ་འཐམས། སེམས་ཁུང་དུ་ཆུད་ཅུང་ཟད་ཀྱང་སྟོན་པའི་མཐུ་མེད་པར་གྱུར། ཆོས་བརྒྱད་ལ་ལྷའི་དབང་པོ་བརྒྱ་བྱིན་གྱིས་སེང་གེའི་ཁྲི་བཤམས་པ་ལ་སྤྱན་དྲངས་ནས་བཞུགས་སུ་གསོལ་ཏེ། ལྷ་ཚངས་པས་གཡས་ནས་མཆོད། བརྒྱ་བྱིན་གྱིས་གཡོན་ནས་མཆོད་པའི་ཚེ་བཅོམ་ལྡན་འདས་ཀྱི་ཕྱག་གཡས་པའི་སོར་རྩེས་ཁྲི་ལ་རེག་པས་སྒྲ་སྐད་ཤིན་ཏུ་ཆེ་བ་ཞིག་བྱུང་བ་དང་མཉམ་དུ་སྲིན་པོ་ལྔ་བྱུང་སྟོན་པ་དྲུག་གི་ཁྲི་བཤིག ། ཕྱག་ན་རྡོ་རྗེས་མེ་རབ་ཏུ་འབར་བའི་རྡོ་རྗེས་བསྐྲད། ཁ་ཅིག་སྐྱེངས་ཏེ་ཆུ་ལ་མཆོད། མུ་སྟེགས་ཀྱི་འཁོར་དགུ་ཁྲི་ཆིག་སྟོང་བཅོམ་ལྡན་འདས་ལ་སྐྱབས་སུ་སོང་ཏེ་རབ་ཏུ་བྱུང་ཞིང་བསྙེན་པར་རྫོགས།ཚེས་བསྟན་པས་དགྲ་བཅོམ་པར་གྱུར་པ་སྤྲུལ། ཚེས་དགུ་ལ་ལྷ་ཚངས་པས་མཆོད་པའི་ཚེ། བཅོམ་ལྡན་འདས་ཀྱི་སྐུ་མཉན་ཡོད་ཀྱི་ཁྲི་ལ་བཞུགས་བཞིན་པའི་དབུ་ཚངས་པའི་ཡུལ་སར་བསྙེགས་པ་གནམ་སའི་ཁྱོན་ཀུན་སྒྲིབ་པ་མེད་པར་ཀུན་གྱིས་མངོན་སུམ་དུ་གསལ་བར་མཐོང་པར་བཞུགས་ནས་ཆོས་སྟོན་པ་སྤྲུལ། ཚེས་བཅུ་ལ་རྒྱལ་ཆེན་བཞིས་མཆོད་པའི་ཚེ། སྐུ་ལུས་ཀྱིས་སྲིད་རྩེའི་བར་ཁྱབ་པ་ཀུན་གྱིས་མཐོང་ཞིང་གསུང་གིས་ཆོས་སྟོན་པ་ཀུན་གྱིས་ཐོས་པ་སྤྲུལ། ཚེས་བཅུ་གཅིག་ལ་ཁྱིམ་བདག་མགོན་མེད་ཟས་སྦྱིན་གྱིས་མཆོད་པའི་ཚེ་བཅོམ་ལྡན་འདས་སེང་གེའི་ཁྲི་ལ་བཞུགས་བཞིན་དུ་སྐུ་མི་སྣང་ཞིང་འོད་ཟེར་གྱིས་སྟོང་གསུམ་ཁྱབ་པ་དང་གསུང་གིས་ཆོས་སྟོན་པ་ཐོས་པ་སྤྲུལ།ཚེས་བཅུ་གཉིས་ལ་ཁྱིམ་བདག་ཙིད་ས་མཆོད་པའི་ཚེ་ཏིང་ངེ་འཛིན་གྱི་མཐུས་སྐུ་ལས་གསེར་གྱི་ཁ་དོག་ལྟ་བུའི་འོད་ཟེར་བཀྱེས་པ་སྟོང་གསུམ་གྱི་འཇིག་རྟེན་གྱི་ཁམས་ཀུན་སྣང་བར་བྱས་ནས་འོད་ཀྱིས་རེག་པའི་སེམས་ཅན་ཐམས་ཅད་དུག་གསུམ་གྱི་སེམས་ཞི་ནས་སེམས་ཅན་ཐམས་ཅད་གཅིག་ལ་གཅིག་ཕ་མ་འམ་ཕུ་ནུ་ལྟ་བུར་མཛའ་ཞིང་སྡུག་པའི་སེམས་དང་ལྡན་པར་གྱུར་པ་ལ་ཆོས་སྟོན་པ་སྤྲུལ། ཚེས་བཅུ་གསུམ་ལ་ཤུན་ཅི་རྒྱལ་པོས་མཆོད་པའི་ཚེ། སྐུའི་ལྟེ་བའི་དཀྱིལ་འཁོར་ལས་འོད་ཟེར་གཉིས་འཕྲོས་པ་འདོམ་བདུན་འཕགས། དེའི་སྟེང་དུ་པདྨ་ལ་སྤྲུལ་སྐུ་མཚན་དཔེའི་བརྒྱན་པ་རེ་རེ། དེ་གཉིས་ཀྱི་ལྟེ་བ་ནས་འོད་ཟེར་གཉིས་གཉིས་འཕྲོས་པ་འདོམ་བདུན་དུ་འཕགས་པའི་སྟེང་དུ་པདྨ་ལ་སྤྲུལ་སྐུ་མཚན་དཔེས་བརྒྱན་པར་རེ་རེ། དེ་ལས་ཀྱང་འོད་ཟེར་དང་པདྨ་དང་སྤྲུལ་སྐུ་སྔར་ལྟར་གཅིག་ལས་གཉིས། གཉིས་ལས་བཞི། བཞི་ལས་བརྒྱད། བརྒྱད་ལས་བཅུ་དྲུག་སོགས་གཉིས་གཉིས་འཕྲོས་པས་སྟོང་གསུམ་ཁྱབ་པ་ཀུན་ལ་མངོན་དུ་གྱུར་པ་སྤྲུལ། ཚེས་བཅུ་བཞི་ལ་རྒྱལ་པོ་ཨུ་ཏྲ་ཡ་ནས་མཆོད་པའི་ཚེ། ཨུ་ཏྲ་ཡ་ནས་སངས་རྒྱས་ཀྱི་སྐུ་ལ་མེ་ཏོག་གཏོར་བ་རིན་པོ་ཆེའི་ཤིང་རྟ་ནོར་བུས་སྤྲས་པ་མཐོ་ཁྱད་ཚངས་པའི་འཇིག་རྟེན་གྱི་བར་དུ་འཕགས་པ་བརྒྱ་ཕྲག་ཕྱེད་དང་བཅུ་གསུམ་གྱི་གྲངས་དང་ལྡན་པར་གྱུར་པའི་ཤིང་རྟ་རེ་རེའི་སྟེང་དུ་སྤྲུལ་པའི་སངས་རྒྱས་རེ་རེ་བཞུགས་པའི་འོད་ཀྱིས་སྟོང་གསུམ་ཁྱབ་པ་སྤྲུལ། ཚེས་བཅོ་ལྔ་ལ་རྒྱལ་པོ་གཟུགས་ཅན་སྙིང་པོས་མཆོད་པའི་ཚེ་ཟོས་ན་ལུས་སེམས་ལ་བདེ་བ་ཁྱད་པར་ཅན་སྐྱེད་པའི་རོ་བརྒྱ་པའི་ཟས་ཀྱིས་སྣོད་ཐམས་ཅད་གང་བར་མཛད་ཅིང་། ཕྱག་གཡས་ས་ལ་བསྣུམ་མ་ཐག་དམྱལ་ཁམས་བཅོ་བརྒྱད་ཀྱི་སེམས་ཅན་རྣམས་སྨྲེ་སྔགས་སྣ་ཚོགས་འདོན་པ་ཀུན་གྱིས་མངོན་པར་གྱུར་པ་ལ་བརྟེན་ནས་དངངས་སྐྲག་དང་སྐྱོ་བ་ཚད་མེད་པ་སྐྱེས་པ་ལ་ཆོས་བསྟན་པས་ལ་ལ་ཤི་འཕོས་ཏེ་ལྷར་སྐྱེས། ལ་ལ་བྱང་ཆུབ་ཏུ་སེམས་བསྐྱེད། ལ་ལས་རྒྱུན་ཞུགས་ནས་དགྲ་བཅོམ་པའི་བར་གྱི་འབྲས་བུ་མངོན་དུ་བྱས་པའི་སྤྲུལ་པ་སྟོན་པར་མཛད། དེ་ལྟར་ཉིན་བཅོ་ལྔ་ལ་ཆོ་འཕྲུལ་རེ་རེ་བསྟན་པས་ཉིན་རེ་བཞིན་འཁོར་གྱི་སེམས་ཅན་ལྷར་སྐྱེ། སེམས་སྐྱེད་པ་འབྲས་བུ་ཐོབ་པ་དཔག་ཏུ་མེད་པ་བྱུང་ཞིང་དེ་ཕྱིན་ཆད་དཔྱིད་ར་བའི་ཡར་ངོའི་ཚེས་བཅོ་ལྔ་པོ་དུས་ཆེན་དུ་བྱིན་གྱིས་བརླབས་པ་ཡིན།
གཉིས་པ་ཆོ་འཕྲུལ་མཆོད་པ་ཇི་ལྟར་བྱུང་བ་ནི། བཅོམ་ལྡན་འདས་ཀྱིས་ཆོ་འཕྲུལ་ཆེན་པོ་བསྟན་ཟིན་པ་དང་མཉན་ཡོད་དུ་ཚེ་འཕྲུལ་མཆོད་རྟེན་ནམ་མུ་སྟེགས་ཕམ་བྱེད་ཀྱི་མཆོད་རྟེན་བརྩིགས་ཤིང་།དེའི་ཕྱི་ལོ་ནས་ཆོ་འཕྲུལ་མཆོད་པ་ཡང་ཚུགས་ཏེ་རྒྱ་གར་གྱི་པཎ་གྲུབ་དང་རྒྱལ་པོ་དང་བློན་པོ་དང་། ཁྱིམ་བདག་དད་པ་ཅན་ལ་སོགས་པས་ཡུལ་སོ་སོར་ཆོ་འཕྲུལ་ཆེན་པོའི་དུས་ཆེན་ལ་མཆོད་པ་དང་དུས་སྟོན་བྱེད་པ་དར་བར་གྱུར། དེའི་རྒྱུན་གྱིས་བོད་དུ་ཡང་ཆོས་རྒྱལ་གོང་མ་ནས་བཟུང་སྟེ་བླ་མ་དང་སྦྱིན་བདག་དང་སྟོབས་དང་ལྡན་པ་རྣམས་ཀྱིས་རིམ་པ་ལྟར་ཆོ་འཕྲུལ་གྱི་དུས་ཆེན་ལ་མཆོད་པ་མཛད་པ་མང་དུ་བྱུང་ཞིང་། ལྷག་པར་འཇམ་དབྱངས་བླ་མ་ཙོང་ཁ་པ་ཆེན་པོས་ལྷ་ལྡན་སྤྲུལ་པའི་གཙུག་ལག་ཁང་དུ་ཇོ་བོ་ཤཱཀྱ་མུ་ནེས་གཙོ་མཛད་པའི་རྟེན་གསུམ་ཁྱད་པར་ཅན་གྱི་དྲུང་དུ། མཆོད་པ་རྒྱ་ཆེན་པོ་བཤམས་ཏེ་དགེ་འདུན་ཁྲི་ཕྲག་ལྷག་དང་བཅས་པས་ཤིང་བྱི་ཟླ་བ་བཅུ་གཉིས་པའི་གནམ་གང་ལ་སྙན་གསན་སྟ་གོན་དང་། ཤིང་གླང་ཟླ་བ་དང་པོའི་ཚེས་གཅིག་ནས་ཉའི་བར་མཆོད་པ་དངོས་གཞི་ལྷ་ས་སྨོན་ལམ་ཆེན་མོར་གྲགས་པའི་ཆོ་འཕྲུལ་མཆོད་པ་མཛད་ཅིང་། དེའི་རྒྱུན་དེང་སང་གི་བར་དུ་མ་ཆད་པར་ཡོད། རྗེ་བཙུན་བླ་མ་ཙོང་ཁ་པ་ཆེན་པོའི་མཛད་ཆེན་དེའི་རྗེས་སུ་འབྲངས་ཏེ་ཆོ་འཕྲུལ་སྨོན་ལམ་དུ་གྲགས་པ་དབུས་གཙང་། མངའ་རིས། བར་ཁམས། མདོ་སྨད། སོག་ཡུལ་རྣམས་སུ་མཛད་མཁན་མང་དུ་བྱུང་ཞིང་། མ་ཧ་ཙི་ནའི་ཡུལ་ཁམས་སུ་འཇམ་དབྱངས་གོང་མ་ཆེན་པོ་ཤིན་ཙུ་རྒྱལ་པས་ལྷ་ཁང་སེར་པོར་གྲགས་པའི་གཙུག་ལག་ཁང་གསར་དུ་བཞེངས། དེར་དགེ་འདུན་གྱི་སྡེ་བསྡུས་ཏེ། ས་བྱ་ཟླ་བ་དང་པོའི་ཚེ་བརྒྱད་ནས། ཆོ་འཕྲུལ་སྨོན་ལམ་འཛུག་པར་མཛད་པ་དེང་སང་གི་བར་དུ་ཇེ་འཕེལ་དུ་གྱུར། དེ་ཡང་སྔ་སོར་ཟླ་བ་དང་པོའི་ཚེས་བརྒྱད་ནས་བཅོ་ལྔའི་བར་ཆོ་འཕྲུལ་སྨོན་ལམ་མཛད་བཞིན་པའི་སྟེང་དུ་འཇམ་དབྱངས་གོང་མ་ཆེན་པོ་བདེ་སྐྱིད་རྒྱལ་པོས་ཙན་དན་ཇོ་བོ་བཞུགས་པའི་གཙུག་ལག་ཁང་གསར་བཞེངས་དེར་དགེ་འདུན་གྱི་སྡེ་བསྡུས་ཏེ། ས་འབྲུག་ཟླ་བ་དང་པོའི་ཚེས་གསུམ་ནས་ཚེས་བརྒྱད་ཀྱི་བར་ཆོ་འཕྲུལ་མཆོད་པ་ཞག་པོ་འཕར་མ་སྣོན་པར་མཛད། སྤྱིར་ཟླ་བ་དང་པོའི་ཚེས་གཅིག་ནས་བཅོ་ལྔའི་བར་ཆོ་འཕྲུལ་ཆེན་པོའི་དུས་ཆེན་ཡིན་ཅིང་། རྗེ་བཙུན་ཙོང་ཁ་པ་ཆེན་པོས་ཐོག་མར་ཆོ་འཕྲུལ་སྨོན་ལམ་ཟླ་བ་དང་པོའི་ཚེས་གཅིག་ནས་བཅོ་ལྔའི་བར་མཛད་ཀྱང་བྲེལ་བ་སོགས་རྐྱེན་དབང་གིས་ཕྱིས་སུ་ལྷ་ས་སྨོན་ལམ་ཡང་ཟླ་བ་དང་པོའི་ཚེས་བརྒྱད་ནས་མགོ་འཛུག་པར་གྱུར་ཅིང་། ཕྱོགས་གཞན་དུའང་ཚེས་གསུམ་ནས་མགོ་འཛུག་པ་དང་བརྒྱད་ནས་མགོ་འཛུག་པ་སོགས་ཅི་རིགས་པ་བྱུང་ །དེ་ཡང་ཟླ་བ་དང་པོའི་ཡར་ངོའི་ཞག་བཅོ་ལྔ་པོ་ཆོ་འཕྲུལ་གྱི་དུས་ཆེན་ཡིན་ཀྱང་ཚེས་བདུན་ཡན་གྱི་ཆོ་འཕྲུལ་ལ་འགྲན་ཟླ་དང་བཅས་པའི་ཆོ་འཕྲུལ་དང་། ཚེས་བརྒྱད་ཀྱི་ཉིན་མུ་སྟེགས་ཀྱི་སྟོན་པ་དྲུག་བཅོམ་ཞིང་། དེ་དག་གི་འཁོར་དགུ་ཁྲི་ཆིག་སྟོང་བཅོམ་ལྡན་འདས་ལ་སྐྱབས་སུ་སོང་སྟེ་རབ་ཏུ་བྱུང་ཞིང་བསྙེན་པར་རྫོགས་ཤིང་དགྲ་བཅོམ་པར་གྱུར་པས་དེ་ཕྱིན་གྱི་ཆོ་འཕྲུལ་ལ་འགྲན་ཟླ་མེད་པའི་ཆོ་འཕྲུལ་དུ་གྲགས་པ་དང་། རྗེ་བཙུན་ཙོང་ཁ་པ་ཆེན་པོས་ཀྱང་ཟླ་བ་དང་པོའི་ཚེས་བརྒྱད་ཀྱི་ཉིན་ཇོ་ཤཱཀྱ་སོགས་སྐུའི་རྟེན་ཐམས་ཅད་ལ་གསེར་ཆབ་སྒྲོན་པར་མཛད་པ་དུས་ཆེན་ཁྱད་པར་བ་ལ་དགོངས་པ་ཡིན་པས་ཕྱིས་སུ་ཚེས་བརྒྱད་ལ་མགོ་འཛུག་པ་དང་། ལོ་གསར་གྱི་ཆོས་གཅིག་སྲིད་གསུམ་བདག་མོ་མཆོད་པའི་དུས་ཁྱད་པར་པ་ཡིན་པས་སྲིད་གསུམ་བདག་མོ་མཆོད་པ་དང་། ཕལ་མོ་ཆེས་ལོ་གསར་གྱི་དགའ་སྟོན་བྱེད་པ་སོགས་བྲེལ་བ་ཆེ་བས་ཚེས་གཉིས་ལ་སྦྱོར་བ་བྱས་ནས། ཚེས་གསུམ་ལ་དངོས་གཞིའི་མགོ་འཛུག་པ་བྱུང་།
གསུམ་པ་དུས་ཆེན་གཞན་བཤད་པ་ནི། བདག་ཅག་གི་སྟོན་པ་དང་རྒྱུད་གཅིག་པའི་ལྷའི་བུ་དམ་པ་དོག་དཀར་པོས་དགའ་ལྡན་གྱི་ལྷ་རྣམས་ལ་ཆོས་སྟོན་ཅིང་བཞུགས་པ་ལས་འཛམ་བུ་གླིང་དུ་མཛད་པ་བཅུ་གཉིས་སྟོན་པའི་དུས་ལ་བབ་པ་ན་མི་ཕམ་པ་རང་གི་ཚབ་ཏུ་བསྐོས་ཏེ་དགའ་ལྡན་ནས་འཕོ་ཚུལ་བསྟན་ཅིང་། ས་ལུག་ཧོར་ཟླ་དྲུག་པའི་ཚེས་བཅོ་ལྔ་ལ་ཡུམ་སྒྱུ་མ་ལྷ་མཛེས་ཀྱི་ལྷུམས་སུ་ཞུགས། དེ་ནས་ཟླ་བ་བཅུ་རྫོགས་པའི་ལྕགས་སྤྲེལ་ས་ག་ཟླ་བ་བཞི་པའི་ཚེས་བདུན་ལ་ལུམྦཱིའི་ཚལ་དུ་ཡུམ་བཞེངས་ནས་པ་ལཀྵའི་ཡལ་ག་ལ་ཕྱག་གཡས་པས་བརྟེན་ནས་བཞུགས་པའི་གློ་གཡས་པ་ནས་སྐུ་བལྟམས། ས་བྱི་ཧོར་ཟླ་བཞི་པའི་ཚེས་བརྒྱད་ལ་མཆོད་རྟེན་རྣམ་དག་གི་དྲུང་དུ་ཉིད་ཀྱི་དབུ་སྐྲ་ཉིད་ཀྱིས་བསིལ། བརྒྱ་བྱིན་གྱིས་གོས་ངུར་སྨྲིག་ཕུལ་བ་བཞེས་ཏེ་རབ་ཏུ་བྱུང་། ཤིང་རྩ་ཟླ་བ་བཞི་བའི་ཚེས་བཅོ་ལྔ་ལ་མ་ག་ཏ་རྡོ་རྗེ་གདན་གྱི་བྱང་ཆུབ་ཀྱི་ཤིང་ཨ་ཤོད་ཐའི་དྲུང་དུ་རྩྭ་ཟོར་བའི་གདན་ལ་རྡོ་རྗེ་སྐྱིལ་ཀྲུང་གིས་བཞུགས་ཏེ་མངོན་པར་རྫོགས་པར་སངས་རྒྱས། ལོ་དེ་ཀའི་ཟླ་བ་དྲུག་པའི་ཚེས་བཞི་ལ་ཚངས་པ་དང་བརྒྱ་བྱིན་གཉིས་ཀྱིས་ཆོས་འཁོར་བསྐོར་བར་གསོལ་བ་བཏབ་པ་ལ་བརྟེན་ནས་ཝ་ར་ཎ་སར་འཁོར་ལྔ་སྡེ་བཟང་པོ་སོགས་ལ་བཀའ་དང་པོ་བདེན་པ་བཞིའི་ཆོས་འཁོར་བསྐོར། ལྕགས་ཕྱི་ཟླ་བ་དགུ་པའི་ཉེར་གཉིས་ལ་ཡུམ་སྒྱུ་མ་ལྷ་མཛེས་ཀྱི་སྐུའི་སྐྱེ་བ་སོགས་ལྷ་མང་པོ་བདེན་པ་མཐོང་བ་ལ་བཀོད་དེ་སུམ་བཅུ་རྩ་གསུམ་ནས་འཛམ་བུ་གླིང་དུ་བྱོན་པས་ལྷ་ལས་བབ། ལྕགས་འབྲུག་ས་ག་ཟླ་བའི་ཚེས་བཅོ་ལྔ་ལ་ཡུལ་རྩ་ཅན་དུ་ཤིང་སཱ་ལ་ཟུང་གི་བར་དུ་སྐུ་དངོས་ཀྱི་གདུལ་བྱ་རྣམས་ཀྱི་དོན་རྫོགས་པར་མཛད་དེ་རྟག་འཛིན་ཅན་ཆོས་ལ་བསྐུལ་བ་དང་མི་རྟག་པའི་ངང་ཚུལ་སྟོན་པའི་ཕྱིར་མྱ་ངན་ལས་འདས་པའི་མཛད་པ་བསྟན་པས་ཚེ་གྲངས་དེ་རྣམས་དུས་ཆེན་དུ་བྱིན་གྱིས་བརླབས་པ་ཡིན། གསུམ་པ་དུས་ཆེན་དེ་རྣམས་ལ་དགེ་བ་བྱས་པའི་ཕན་ཡོན་ནི། སྤྱིར་དུས་ཆེན་དེ་ཐམས་ཅད་ལ་དགེ་བ་གང་བྱས་ཕན་ཡོན་ཆེ་ཞིང་ཁྱད་པར་དུ། ཆོ་འཕྲུལ་ཆེན་པོ་བྱང་ཆུབ་བརྙེས་པ་ཆོས་འཁོར་བསྐོར་བ། ལྷ་ལས་བབ་པའི་དུས་ཆེན་བཞི་ལ་ཁ་དོན་དགེ་སྦྱོར་རྟེན་ལ་ཕྱག་མཆོད། དགེ་འདུན་ལ་བསྙེན་བཀུར་སོགས་དགེ་བ་གང་བྱས་བྱེ་བ་ཕྲག་བརྒྱར་འགྱུར་བར་མདོ་ལས་བཤད། དེ་ཡང་དཔེར་མཚོན་ན་ལྷག་བསམ་རྣམ་པར་དག་པས་འབྲལ་ཕུལ་གང་སྦྱིན་པར་བཏང་བའི་འབྲས་བུས་འབྲས་ཁལ་བརྒྱད་འབུམ་སུམ་ཁྲི་སུམ་སྟོང་སུམ་བརྒྱ་སུམ་ཅུ་རྩ་གསུམ་དང་བྲེ་དྲུག་ཕུལ་བཞི་འབྱང་བར་བཤད་པ་སོགས་ཀྱིས་མཚོན་ཏེ་ཤེས་པར་བྱ།
བཞི་པ་ཞར་བྱུང་གཞན་བཤད་པ་ནི། ཆོ་འཕྲུལ་སྨོན་ལམ་གྱི་སྐབས་སུ་སྐོར་ལམ་ལ་རྗེ་བཙུན་བྱམས་པའི་སྐུ་བརྙན་སྤྱན་འདྲེན་བྱེད་པ་ནི། འཛམ་བུ་གླིང་པའི་མིའི་ཚེ་ཚད་ཚེ་ལོ་བཅུ་བའི་བར་དུ་མར་འགྲིབ་ཏེ། དེ་ནས་སླར་རིམ་གྱིས་ཡར་འཕེལ་ནས་ཚེ་ལོ་བརྒྱད་ཁྲི་བར་གྱུར་བ་ན་རྒྱལ་བ་བྱམས་པ་མགོན་པོ་འཇིག་རྟེན་དུ་འབྱོན་པར་འགྱུར་བ་ཡིན་ལ་དེའི་ཚེ་འཁོར་གྱི་ཐོག་མར་སྐྱེ་བའི་རྟེན་འབྲེལ་བསྒྲིགས་པའི་ཆེད་དུ་ད་ལྟ་སྐུ་བརྙན་སྤྱན་འདྲེན་པ་དང་དེ་ལ་ཕྱག་མཆོད་སྨོན་ལམ་འདེབས་པ་སོགས་ཚུལ་བཞིན་དུ་བྱས་ན་དོན་དེ་འགྲུབ་པའི་དགོས་པ་ཡོད་པས་རྗེ་བདག་ཉིད་ཆེན་པོས་ཆོ་འཕྲུལ་མཆོད་པའི་དུས་སུ་བྱམས་པ་སྤྱན་འདྲེན་སོགས་མཛད་པ། དེའི་སྲོལ་རྒྱུན་ད་ལྟའི་བར་དུ་མཛད་པ་ཡིན། འཆམ་མཛད་པ་ནི། རྒྱལ་བའི་བསྟན་སྲུང་མཐུ་རྩལ་ཅན་རྣམས་དང་སྔགས་འཆང་རྣལ་འབྱོར་རྣམས་ཀྱིས་དགྲ་བགེགས་གདུག་པ་ཅན་རྣམས་ཚར་གཅོད་པའི་གར་འཆམ་ཇི་ལྟར་མཛད་པ་དེའི་གར་ཆས་སུ་ཞུགས་ནས་དེའི་ང་རྒྱལ་དང་ལྡན་པས་འཆམ་སྟབས་རྣམས་བྱས་ན་རང་ཉིད་ཀྱིས་ལས་བྱེད་པ་ལ་ནུས་མཐུ་ཆེ་བ་དང་ཆོས་སྐྱོང་སྔགས་འཆང་རྣམས་ཀྱི་ཐུགས་རྒྱུད་བསྐུལ་ཏེ་དེ་རྣམས་ཀྱང་འཆམ་སྟབས་དང་བཅས་ཏེ་དགྲ་བགེགས་སྒྲོལ་བ་སོགས་ཀྱི་ལས་ལ་འཇུག་པར་འགྱུར་བའི་དགོས་པ་ཆེན་པོ་ཡོད། དེ་ལྟར་ན་ཆོ་འཕྲུལ་མཆོད་པ་དང་བྱམས་པའི་སྐུ་བརྙན་སྤྱན་འདྲེན་པ་དང་། གར་འཆམས་བྱེད་པ་སོགས་ཀྱང་དགོས་པ་ཆེན་པོ་དང་བཅས་པ་ཡིན་པས་བྱེད་པ་པོ་དང་ལྟད་མོ་བ་རྣམས་ཀྱིས་རྗེས་སུ་ཡི་རང་བ་བྱ་བར་རིགས་སོ། །


mp3ནིMPEG Audio Layer 3ཡི་ལག་རྩལ་བེད་སྤྱོད་བྱས་ཤིང་། རོལ་དབྱངས1:10དང་། ཐ་ན1:12ཡི་གནོན་སྐྱུང་ཕྱོད་ཀྱིས་གནོན་སྐྱུང་བྱས་ཏེ་ཤོང་ཚད་ཅུང་ཆུང་བའི་ཡིག་ཆར་བསྒྱུར་བ་དང་། ཡང་གཅིག་བཤད་ན། སྒྲ་སྤུས་མ་ཤོར་བའི་ཆ་རྐྱེན་འོག་ཏུ་ཡིག་ཆ་གནོན་སྐྱུང་བྱས་ཏེ་ཆེས་ཆུང་བའི་ཚད་ལ་སླེབས་སུ་བཅུག་པ་མ་ཟད། ད་དུང་ཆེས་བཟང་བོའི་སྔར་གྱི་སྒྲ་སྤུས་རྒྱུན་འཁྱོངས་ཐུབ་པར་བྱེད་པ་དང་། mp3ཡི་བོངས་ཚད་ཆུང་ཞིང་སྒྲ་སྤུས་བཟང་བོའི་ཁྱད་ཆོས་གཞིར་བཟུང་ནས། mp3རྣམ་གཞག་ཅན་ཕལ་ཆེར་དྲ་སྟེང་གི་རོལ་དབྱངས་ཀྱི་ཚབ་བྱེད་མིང་ཚིག་ཏུ་གྱུར་ཡོད། སྐར་མ་རེརmp3རྣམ་གཞག་གི་ཡིག་ཆའི་ཆེ་ཆུང་ནི1MBཙམ་ཡིན། འདི་ལྟར་གླུ་དབྱངས་རེ་རེའི་ཆེ་ཆུང་ནི་ཡིག་ཚིགས་ས་ཡ3-4བར་ཙམ་ཡིན། mp3རོལ་དབྱངས་གཏོང་ཆས་སྤྱད་དེmp3ཡིག་ཆ་དུས་ལྟར་སྐྱུང་ལྷོད་བྱེད་པ་དང་། དེ་བས། སྤུས་ཚད་ལེགས་པའིmp3རོལ་དབྱངས་བཏང་བ་རེད།
1.ལེགས་ཆ།
mp3ལ་ལེགས་ཆ་མང་པོ་ལྡན་པ་དང་གཙོ་བོ་ནི། གཅིག ཡིག་ཆའི་བོངས་ཚད་གནོན་སྐྱུང་ཆེན་པོ་བྱས་ཡོད་པས། གཅིག་མཚུངས་ཀྱི་བར་སྟོང་ནང་དུ་ཆ་འཕྲིན་མང་པོ་གསོག་འཇོག་བྱེད་ཐུབ། གཉིས། འཕྲུལ་ཆས་ལྷུ་ལག་མེད་པ་དང་ཚང་མ་གློག་རྡུལ་ལྷུ་ལག་ཡིན། དེའི་ཕྱིར། འདར་ཡོམ་གནོད་རྐྱེན་མེད་པ་དང་ལྷག་པར་དུ་འགུལ་སྐྱོད་བྱེད་སྐབས་རོལ་དབྱངས་ལ་རོལ་མྱོང་བྱེད་པར་འཚམ་པོ་ཡོད། གསུམ། རང་ཉིད་དགའ་བའི་གླུ་དབྱངས་ལ་གང་འདོད་ཀྱི་རྩོམ་སྒྲིག་བྱེད་ཆོག
2.ཞན་ཆ།
mp3ལའང་ཞན་ཆ་ཡོད་དེ། mp3སྒྲ་ཟློས་གནོན་སྐྱུང་ལག་རྩལ་ནི་རྣལ་ཉམས་གནོན་སྐྱུང་ཞིག་ཡིན་པ་དང་། མིའི་རྣ་བས་ཚད་ངེས་ཅན་གྱི་ཟློས་དུམ་ནང་གི་སྒྲ་ལས་ཐོས་མི་ཐུབ་པས། གཞན་པའི་ཟློས་ཕྱོད་ཆེས་མཐོ་བ་དང་ཡང་ན་དམའ་བའི་སྒྲ་ནི་མིའི་རྣ་བར་དགོས་མཁོ་ཡོད་པ་མ་རེད། དེའི་ཕྱིར། mp3ལག་རྩལ་གྱིས་སྒྲའི་ཁག་འདི་དག་དོར་བ་དང་། དེ་ལས་ཡིག་ཆའི་བོངས་ཚད་ཆེ་བ་ཆུང་བར་བསྒྱུར་བ་རེད། སྤྱིར་བཏང་དུmp3རོལ་དབྱངས་ལ་ཉན་ཚེ་སྔར་ཡོད་ཀྱིCDསྒྲ་སྤུས་ལ་ཉེ་བོ་ཡོད་མོད། འོན་ཀྱང་། དོན་གྱིས་དེCDལས་ཅུང་ཞན་པ་རེད། དེ་མ་ཟད། ལག་རྩལ་ཅུང་རྗེས་ལུས་ཡིན་པའི་རྐྱེན་གྱིས་ཨང་ཕྱོད་གཅིག་མཚུངས་ཡིན་པའི་འོག་ཏུ་སྒྲ་སྤུས་ནིAACདངAGGལས་ཞན་པ་རེད།
mp3རྣམ་གཞག་ལ་བེད་སྤྱོད་ཆེས་ལེགས་པའི་ཨང་སྒྲིག་ཆས་ལ་གཡོལ་བ་ཙམ་ལས་མི་ཆོག་པའི་ནང་གནས་ཚོད་འཛིན་ཁ་ཤས་གནས་པ་རེད། གནོན་སྐྱུང་རྣམ་གཞག་གསར་བ་ཁ་ཤས་ཏེ། དཔེར་ན། VorbisདངAACལ་བཀག་རྒྱ་འདི་དག་ཡོད་པ་མ་རེད།
ལག་རྩལ་གྱི་བརྡ་ཆད་ལྟར་ན། mp3ལ་གཤམ་གསལ་གྱི་བཀག་རྒྱ་འདི་དག་ཡོད་དེ།
1.འགྲོས་གནས་ཆེས་ཆེ་ཤོས་ནི320 kbit/sཡིན།
2.དུས་ཚོད་འབྱེད་ཕྱོད་ནི་བལྟོས་བཅས་ཀྱིས་འགྱུར་ལྡོག་མྱུར་སྟབས་ཀྱི་བརྡ་རྟགས་ལས་ཧ་ཅང་དམའ་བ།
3.རིམ་འདས་ཀྱི15.5/15.8 kHzཡི་ཟློས་ཕྱོད་ལscale factor bandམེད།
4. Joint stereoནི་ལྡེབ་ནས་ལྡེབ་ཀྱིས་ལེགས་འགྲུབ་བྱུང་བ་ཡིན།
5.སྒྲིག་ཨང་ཆས་དང་ཨང་འགྲོལ་ཆས་ཀྱི་སྤྱིའི་དུས་འགྱངས་ལ་མཚན་ཉིད་མེད། འདི་ལསgapless playbackལ་དོན་དངོས་ཀྱི་གཏན་འཁེལ་ཞིག་མེད་པ་མཚོན།
ཡིན་ནའང་། གལ་སྲིད་ཚོད་འཛིན་དེ་དག་གནས་ཀྱང་ལེགས་སྒྲིག་བཟང་བོསMP3ཨང་སྒྲིག་ཆས་ཀྱིས་འགྲན་བརྩོན་ཧ་ཅང་ཆེ་བའི་སྒོ་ནས་ཨང་སྒྲིག་ལས་འགན་ལེགས་འགྲུབ་བྱེད་ཐུབ་པ་ཡིན།


དཔལ་ལྡན་དགའ་ལྡན་ཕོ་བྲང་དང་སེམས་དང་སྲོག་གི་ལྟེ་གནས་ཁང་གཉིས་མཉམ་འབྲེལ་གྱིས་བཞུགས་སྒར་རྡ་རམ་ས་ལར་སེམས་དང་སྲོག་གི་ཚོགས་འདུ་ཐེངས་༣༣་པ་གོ་སྒྲིག་ཞུས་ཏེ། དེ་རིང་ཕྱི་ཟླ་༣་ཚེས་༡༢་ནས་ཉིན་ལྔའི་རིང་དུ་ཚོགས་ཀྱི་ཡོད་པའི་སེམས་དང་སྲོག་གི་བགྲོ་གླེང་དེར་༧གོང་ས་སྐྱབས་མགོན་ཆེན་པོ་མཆོག་དབུ་བཞུགས་གནང་གི་ཡོད་པ་མ་ཟད། རྒྱལ་སྤྱིའི་སྙན་གྲགས་ཅན་གྱི་ཚན་རིག་པ་ཁག་ཅིག་ཀྱང་ཚོགས་འདུ་དེར་མཉམ་ཞུགས་གནང་གི་ཡོད་པའི་སྐོར།
ཡུ་རོབ་རྒྱལ་ཁབ་སུད་ཛར་ལན་ཌིའི་གྲོང་ཁྱེར་ཇི་ནི་ཝྭའི་འཛམ་གླིང་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གི་ལྟེ་གནས་སུ་བོད་པ་དང་བོད་དོན་རྒྱབ་སྐྱོར་ཚོགས་པའི་འདུ་འཛོམས་ཆེ་ཤོས་དེ་བྱས་ནས་གསུམ་བཅུའི་དུས་དྲན་ཐེངས་༥༩་དེར་སྲུང་བརྩི་བྱས་ཡོད་ཅིང་། འདུ་འཛོམས་ཆེན་པོ་དེར་ཡུ་རོབ་གྲོས་ཚོགས་ཀྱི་འཐུས་མི་ཁག་དང་རྒྱལ་ཁབ་མང་པའི་ཆབ་སྲིད་མི་སྣ་ཁག་མཉམ་ཞུགས་གནང་ནས་བོད་མི་རིགས་ཀྱི་རང་དབང་སྒེར་ལངས་ཉིན་མོར་དྲན་གསོ་གནང་བ་དང་ཆབས་ཅིག བོད་དོན་རྒྱབ་སྐྱོར་གྱི་གཏམ་ཡང་བཤད་གནང
བོད་ཀྱི་བླ་ན་མེད་པའི་དབུ་ཁྲིད་༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་དབུ་བཞུགས་ཐོག་ རྒྱ་གར་གྱི་རྒྱལ་ས་ལྡི་ལིའི་ནང་ རྒྱ་གར་གཞུང་དམངས་གཉིས་ལ་ཐུགས་རྗེ་ཆེ་ཞུའི་མཛད་རིམ་ཁག་ཅིག་སྤེལ་འཆར་ཡོད་པ་དེ་དག་ བཞུགས་སྒར་རྡ་རམ་ས་ལར་སྤོ་དགོས་བྱུང་ཡོད་པ་དེ་ རྒྱ་གར་གཞུང་ལ་རྒྱ་ནག་གི་ཕྱོགས་ནས་གནོན་ཤུགས་འཕྲད་པར་བརྟེན་ནས་ཡིན་སྲིད་པར་མི་རྣམས་ཀྱིས་ངོས་འཛིན་བྱེད་ཀྱི་ཡོད་སྟབས་
སྤྱི་ལོ་ ༡༩༥༩ ལོའི་ཟླ་ ༣ ཚེས་ ༡༠ ཉིན་བོད་ཀྱི་རྒྱལ་ས་ལྷ་སར་བོད་མི་ཚོས་རྒྱ་ནག་གཞུང་ལ་ངོ་རྒོལ་སྒེར་ལངས་ཀྱི་བྱུང་རིམ་དང་། སྐབས་དེའི་གནས་སྟངས་སྐོར་ལ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་སྤྱི་ལོ་༢༠༠༩ ལོར་དམིགས་བསལ་བཅར་འདྲི་ཞུས་པ་ཞིག་བསྐྱར་དུ་གསན་རོགས་གནང་།
ད་རིང་སྤྱི་ལོ་༢༠༡༨ལོའི་སྤྱི་ཟླ་༣ ཚེས་༡༠ ཉིན་མོ་འདི་ནི་༡༩༥༩ལོར་བོད་ཀྱི་རྒྱལ་ས་ལྷ་སར་བོད་མི་ཡོངས་ཀྱིས་རྒྱ་ནག་གི་བཙན་འཛུལ་ལ་ངོ་རྒོལ་བྱས་ནས་ལོ་༥༩འཁོར་པའི་དུས་དྲན་ཡིན་ཞིང་། གསུམ་བཅུའི་དུས་དྲན་གྱི་ཉིན་མོ་འདིར་འཛམ་གླིང་གི་ས་ཕྱོགས་གང་སར་ཡོད་པའི་བོད་པ་ཚོས་ཡིད་གདུང་དྲག་པོའི་སྒོ་ནས་དམིགས་བསལ་གྱི་ཉིན་མོ་འདིར་དྲན་གསོའི་སྲུང་བརྩི་ཞུས་ཡོད་པ་མ་ཟད།
བོད་མིའི་རང་དབང་སྒེར་ལངས་ཐེངས་༥༩་པར་སྲུང་བརྩི་ཞུ་བའི་གསུམ་བཅུའི་དུས་དྲན་གྱི་སྔ་ནུབ་ཏུ་རྒྱ་གར་གྱི་རྒྱལ་ས་ལྡི་ལི་གསར་པར་བཅའ་སྡོད་རྒྱ་ནག་གི་གཞུང་ཚབ་ཁང་གི་མདུན་དུ་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་མི་ཚོས་ངོ་རྒོལ་ལས་འགུལ་སྤེལ་བའི་སྐབས་སུ་གཞོན་ནུའི་ཚོགས་མི་༨༠་ཙམ་རྒྱ་གར་གཞུང་གི་ཉེན་རྟོག་པས་འཛིན་བཟུང་བྱས་ཡོད་པ་དང་། འཛིན་བཟུང་བྱས་པ་དེ་དག་གི་གྲས་སུ་བུ་མོ་༢༥་ཡོད་པ་སོགས་ཀྱི་སྐོར།
གསུམ་བརྒྱད་མཆོད་འབུལ་སྨོན་ལམ།
ལོ་རེའི་སྤྱི་ཟླ་༣་པའི་ཚེས་༨་ཉིན་རྒྱལ་སྤྱིའི་ཐོག་ཏུ་གསུམ་བརྒྱད་བུད་མེད་ཀྱི་དུས་ཆེན་ཉིན་མོར་སྲུང་གཙི་བྱེད་བཞིན་ཡོད་ཅིང་། དེ་རིང་ཕྱི་ཟླ་༣་ཚེས་༨་ཉིན་བཞུགས་སྒར་རྡ་རམ་ས་ལར་དབུས་བོད་ཀྱི་བུད་མེད་ལྷན་ཚོགས་ཀྱིས་སེར་སྐྱ་ཕོ་མོ་རྒན་གཞོན་ཡོངས་ལ་བུད་མེད་ཀྱི་བཀའ་དྲིན་དྲན་དགོས་པ་དང་བུད་མེད་ལ་བརྩི་མཐོང་བྱ་དགོས་པ་བཅས་ཀྱི་རྣམ་པ་མཚོན་པའི་དུས་ཆེན་སྲུང་གཙི་བྱས་ཡོད་པ་རེད།།
བོད་མདོ་སྨད་རྔ་པ་རྨེའུ་རུ་མ་ཡུལ་ཚོའི་རུ་ཆེན་བཞི་པའི་ཚེ་ཁོ་ལགས་ཀྱིས་ཁ་སང་སྤྱི་ཟླ་༣་པའི་ཚེས་༧་ཉིན་རང་ལུས་མེར་སྲེག་བཏང་སྟེ་རྒྱ་ནག་གཞུང་གིས་བོད་ལ་འཛིན་པའི་སྲིད་ཇུས་དེར་ཞི་བའི་ངོ་རྒོལ་བྱས་ཡོད་ཅིང་། གཤམ་ལ་ཚེ་ཁོ་དམ་པ་དེ་ཉིད་ཀྱིས་རང་སྲེག་ངོ་རྒོལ་བྱས་པའི་ཞིབ་ཕྲའི་གནས་ཚུལ་སྐོར་རྒྱ་གར་རྡ་རམ་ས་ལའི་ཀིརྟི་བྱེས་པ་གྲྭ་ཚང་གི་བོད་གནས་འབྲེལ་མཐུད་པ་ཀ་ཉག་ཚེ་རིང་ལགས་ལ་བཅར་འདྲི་ཞུས་ཡོད་ཞིག་གསན་རོགས་གནང་།།
སྤྱི་ལོ་༡༩༥༩་ལོ་ནས་ད་ལྟའི་བར་དུ་བོད་ཀྱི་བསྟན་པ་དང་ཆབ་སྲིད། བོད་གངས་ཅན་ལྗོངས་ཀྱི་སྣོད་བཅུད་སྲུང་སྐྱོབ་ཆེད་དུ་ཆེ་སྲོག་ཤོར་པ་དང་སྐུ་ལས་བསྐྱོན་མཁན་ཡོངས་ཀྱི་བཀའ་དྲིན་རྗེས་དྲན་མཚོན་ཐབས་སུ་དབུས་བོད་མིའི་སྒྲིག་འཛུགས་ཀྱིས་བཞུགས་སྒར་དྷ་རམ་ས་ལར་མཆོད་འབུལ་སྨོན་ལམ་རྒྱ་ཆེན་པོ་ཞིག་ཚོགས་ཡོད་པའི་སྐོར།
བོད་པའི་བུད་མེད་བྱས་རྗེས་ཅན་རྒྱས་སྟོང་ཚེ་རིང་སྒྲོལ་མ་ལགས་འདས་གྲོངས་སུ་གྱུར་པའི་ཡིད་སྐྱོའི་གནས་ཚུལ་ཐོན་ཡོད་ཅིང་། དེ་ཡང་བོད་ཀྱི་བུད་མེད་ལྷན་ཚོགས་ཀྱིས་སྤེལ་པའི་གསལ་བསྒྲགས་དང་དྲྭ་ལམ་ཁག་ཏུ་གནས་ཚུལ་སྤེལ་པར་གཞིགས་ན་ཡོངས་གྲགས་སུ་རྒྱས་སྟོང་སྙིང་ལགས་སམ། ཡང་ན་རྒྱས་སྟོང་ཨ་མ་ཚེ་རིང་སྒྲོལ་མ་ལགས་ཞེས་ཞུ་བའི་དམ་པ་དེ་ཉིད་སྤྱི་ལོ་༢༠༡༨་ལོའི་ཕྱི་ཟླ་༣་པའི་ཚེས་༥་སྟེ། རེས་གཟའ་ཟླ་བའི་ཕྱི་དྲོར་ཁེ་ན་ཌའི་སྨན་ཁང་ཞིག་ཏུ་དགུང་གྲངས་༨༩་ཐོག་ཏུ་འདས་གྲོངས་སུ་གྱུར་འདུག


Degé Kangyur volume 70, F.24.a
བལྟ་དགའ་ཞི་བྱེད་མ་ཡིན་ནོ། །བུད་མེད་དུག་གི་མེ་ཏོག་མཚུངས། །རབ་ཏུ་བརྩོན་པས་ཡོངས་སུ་སྤངས། །མི་རྣམས་བལྟ་བར་འདོད་པ་དང་། །ཡུལ་རྣམས་ལ་ཡང་ཆེད་ཆེར་འཛིན། །འཇིག་རྟེན་འདི་དང་གཞན་དུ་ཡང་། །མི་ནི་བདེ་བའི་སྐལ་ལྡན་མིན། །བདེ་ལ་ཆགས་དང་བག་མེད་གང་། །ལེ་ལོ་དང་ནི་རྩབ་ཧྲལ་གཡོ། །སྡིག་པ་སྟེན་བྱེད་ཞིམ་པོ་ཟ། །མིས་ནི་བཟང་པོ་མཐོང་བ་མིན། །སྦྱོར་ལྡན་བརྟན་པོ་བརྩོན་འགྲུས་ཅན། །ཆོས་པ་བུད་མེད་རྣམ་སྤངས་པ། །མཁས་པ་རྒྱུ་འབྲས་ལ་དད་པའི། །མིས་ནི་བཟང་པོ་འཐོབ་པ་ཡིན། །སྐྱོན་གྱི་དྲ་བ་འདི་དག་ཀུན། །བུད་མེད་སྒྱུ་ཡིས་ས་འདིར་སྤྱོད། །ཐོས་ལྡན་བུད་མེད་རྣམ་སྤངས་པ། །འཐབ་བྲལ་འཇིག་རྟེན་མངའ་བདག་ཆེ། །དེ་ལྟར་ལྷ་དེས་རྨི་ལམ་གྱི་ནང་བཞིན་དུ་གཉིད་སད་པ་ན་ཐོས་སོ། །བྱ་དེའི་སྒྲ་རྣམ་པར་སྒྲོགས་པའི་བྱ་དེ་དག་ནི་རྣམ་པ་དུ་མར་ཡོན་ཏན་ཤིན་ཏུ་ཕུན་སུམ་ཚོགས་པ་གཤོག་པ་གཉིས་ཕན་པར་འགྱུར་བའི་ལས་བྱས་པའི་བྱ་བ་དེ་དག་གིས་བསྟན་པར་གྱུར་པ་ན། ལྷ་གསར་དུ་སྐྱེས་པ་དེས་ཐོས་པར་གྱུར་ལ་ཐོས་ནས་ཀྱང་ལྷ་དེ་དག་རྣམས་ཡིད་ཆེས་པ་སྐྱེ་བའོ། །ཤེས་རབ་དེས་སྐྱེ་བ་གཞན་དུ་རྗེས་སུ་ཞུགས་པའི་ཤེས་པ་རྣམས་དྲན་པར་འགྱུར་བས་གང་ཡང་ཡོན་ཏན་གསུམ་དང་ལྡན་པའི་འདོད་པ་སྡུག་པ་ཡིད་དུ་འོང་བའི་ཚུལ་ཁྲིམས་བསྲུངས་པ་དེ་རྗེས་སུ་དྲན་ནོ། །རྗེས་སུ་དྲན་ནས་ཀྱང་ཚིགས་སུ་བཅད་པ་བརྗོད་པ། ཇི་ལྟར། གང་ཕྱིར་བུད་མེད་རྣམ་སྤངས་པ། །གཅིག་ལས་ཚུལ་ཁྲིམས་ཐམས་ཅད་ཡིན། །བུད་མེད་རྣམ་སྤངས་བློ་ལྡན་རྣམས། །མྱ་ངན་འདས་གྲོང་འགྲོ་བ་རྣམས། །མེས་མིན་མཚོན་ཆས་ཀྱང་མ་ཡིན། །སྟོབས་མིན་སྲོག་ཆགས་དག་གིས་ཀྱང་། །བུད་མེད་རྒྱུ་ཡིས་འཆིང་བ་ནི། །གཅད་པར་མི་ནུས་སྒྲུབ་དཀའ་དེ། །དེ་རྒྱུ་རྟག་ཏུ་སྤང་བ་དང་། །སྨད་པར་ཡང་ནི་བརྩོན་པར་གྱིས། །དེ་སྤངས་པས་ནི་འཐབ་བྲལ་གྱི། །བདེ་བ་བླ་ན་མེད་འདི་འཐོབ། །བདེ་བ་གཞན་ལས་ཆེས་བདེ་བ། །འགྱུར་མེད་གོ་འཕང་ང་ཡིས་ཐོབ། །དེ་ལྟར་བྱ་དེ་དག་རྣམས་ཀྱི་གཟུགས་དང་རྩེ་དགའ་བ་མངོན་པར་མཐོང་ཞིང་སྒྲ་རྣམ་པར་བརྗོད་པ་རྣམས་ཀྱང་ཐོས་ནས་རབ་ཏུ་དགའ་བའི་ཡིད་ཀྱིས་དེ་ལྷའི་འཇིག་རྟེན་རྣམས་ལ་མངོན་པར་ལྟ་བར་བྱེད་པ་ན་དེས་མཐོང་བ་ནི་བརྩེགས་པ་རྒྱུ་བའི་རི་དེ་ཀུན་ཏུ་ཁྱབ་པར་ལྗོན་ཤིང་བརྒྱ་སྟོང་ཕྲག་དུ་མ་རྣམས་འོད་ཀྱི་ཕྲེང་བ་དང་ལྡན་པ་PreviousNext


ངན་པ་དགུ་འཛོམས་དང་བཟང་པོ་བཅུ་འཛོམས་བོད་ལུགས་མ་རེད།
ངན་པ་དགུ་འཛོམས་དང་བཟང་པོ་བཅུ་འཛོམས་བོད་ཀྱི་ལུགས་སྲོལ་མ་རེད།
གངས་ཅན་བོད་ཀྱི་ལུགས་སྲོལ་འཛིན་པའི་བོད་པ་རྣམས་ལ་བཟློ་བར།
ལྷ་སའི་གྲོང་དུ་བོད་ཀྱི་ལོ་ཐོའི་ནང་དུ་ངན་པ་དགུ་འཛོམས་དང་། བཟང་པོ་བཅུ་འཛོམས་ཞེས་པ་འདི་བཀོད་སྲོལ་རྒྱ་ཆེན་པོ་ཞིག་འདུག
འདི་ནི་རྒྱ་ནག་ཞིང་རྩིས་རྙིང་པའི་ལུགས་ཡིན་པ་ལས་བོད་ལུགས་མིན། བོད་ཀྱི་གནའ་བོའི་བོན་གྱི་རིག་གནས་ལས་བྱུང་པའི་འབྱུང་རྩིས་དང་། སྤྱི་ལོ་༡༠༢༧ལོར་བོད་ཡིག་ཏུ་བསྒྱུར་བའི་《དཔལ་དུས་ཀྱི་འཁོར་ལོའི་》གཞུང་དུ་ལུགས་སྲོལ་འདི་མི་འདུག ཁོ་བོས་ན་ལོ་འཕྲིན་ཕྲན་ནང་དུ་གསལ་བཤད་ཅིག་བྲིས་ཡོད་ཀྱང་དར་ཁྱབ་ཆེས་ཆེར་མ་སོང་བར་འདྲ། སླར་ཡང་ལོ་རྗེས་མའི་ལོ་ཐོའི་ནང་དུ་འབྲི་རྒྱུ་ཡིན། ཁོ་བོ་སྤྱི་ལོ་༡༩༨༦ལོར་རྒྱ་ནག་པེ་ཅིང་དུ། ཀྲུང་དབྱང་མི་རིགས་སློབ་གྲྭ་ཆེན་མོའི་བོད་ཀྱི་སློབ་དཔྱོད་ཁང་དུ་དགེ་རྒན་བྱེད་པའི་སྐབས་དེར། དེར་བཞུགས་ཀྱི་བོད་ཀྱི་རིག་གནས་ཞིབ་འཇུག་གནང་མཁན་རྒྱ་རིགས་དགེ་རྒན་འགའ་ཞིག་གིས་ཉིན་ཞིག་གཟའ་པ་སངས་ཀྱི་ཕྱི་དྲོ་ཚོགས་འདུས་གྲོལ་རྗེས། བོད་ལུགས་ལོ་ཐོའི་ནང་དུ་ཚེས་པ་ཆད་ལྷག་ཡོད་པའི་རྒྱུ་མཚན་སྐོར་ལབ་གླེང་བྱེད་སྐབས། བོད་རིགས་ཚོས་གཟའ་སྐར་ཡག་པོའི་ཉིན་དེ་འདས་མི་འདོད་པ་གཉིས་བརྩེགས་དང་། གཟའ་སྐར་ངན་པའི་ཉིན་དེ་མི་འདོད་པ་དབྱུགས་ནས་འགྲོ་བཞིན་ཡོད་པ་ནི། ང་ཚོའི་ཞིང་རྩིས་ནང་གི་ངན་པ་དགུ་འཛོམས་དང་། དེའི་གཉེན་པོ་བཟང་པོ་བཅུ་འཛོམས་བྱ་བའི་ལུགས་སྲོལ་དེ་དང་གཅིག་པ་ཡིན་པ་འདྲ། ཞེས་ལབ་གླེང་བྱས་སོང་པས། ངས་དེ་ནས་གསལ་པོ་ཧ་གོ་བྱུང་། དེ་རྗེས་ཁོ་བོས་བོད་ཀྱི་རྩིས་ལུགས་ཡིག་རྙིང་ཁག་ལས་བཙལ་ཀྱང་ངན་པ་དགུ་འཛོམས་དང་བཟང་པོ་བཅུ་འཛོམས་ཞེས་པའི་བཤད་སྲོལ་འདི་མ་མཐོང་ལ། ངན་པ་དགུ་འཛོམས་ཞེས་པ་དེ་ཏག་ཏག་རྒྱ་རྩིས་བོད་འགྱུར་གྱི་ཡིག་ཆའི་ནང་དུ་རྙེད་བྱུང་། དེ་ནི་སྔ་ཤོས་དུས་རབས་བཅུ་བདུན་པ་དང་། བཅོ་བརྒྱད་པའི་རྒྱ་རྩིས་བོད་འགྱུར་གྱི་རྩིས་ལུགས་ནང་མཐོང་རྒྱུ་ཡོད་པ་ཞིག་རེད། དེ་ནས་བཟུང་ངས་ལུགས་སྲོལ་འདི་ལོ་ཐོ་ནང་དུ་བཀོད་རྒྱུ་མཚམས་འཇོགས་བྱས་པ་ཡིན།
ཞེས་ཤར་དཔལ་སྤུངས་པའི་རྩིས་རིག་སྨྲ་བའི་རྒྱལ་ཁམས་པ་ཐུབ་བསྟན་ཕུན་ཚོགས་དེས་རང་རིགས་གཞོན་ནུ་རྣམས་རྨོངས་དད་ཀྱི་ལོག་ལམ་ལས་འགོག་པའི་ཆེད་དུ། རྒྱ་ནག་ཁྲེན་ཏུའི་གྲོང་གི་ལྷོ་ནུབ་མི་རིགས་སློབ་གྲྭ་ཆེན་མོའི་རང་ཤག་ཏུ་སྤྱི་ལོ་༢༠༡༤ ལོའི་ཟླ་བ་༡༢ པའི་ཚེས་༢༧དང་། བོད་ལུགས་ཟླ་བ་༡༡པའི་ཚེས་༦ཉིན་ངན་པ་དགུ་འཛོམས་ཞེས་འབོད་པའི་ཉིན་དེར་བྲིས་པའོ།།


དུས་ཆེན་སྲུང་བརྩི་དང་མཉམ་བཀའ་དྲིན་རྗེས་དྲན་ཞུ་དགོས།
RFA | ཨ་རིའི་རྒྱལ་སར་༧གོང་ས་མཆོག་ལ་ཨ་རིའི་གསེར་གྱི་གཟེངས་རྟགས་འབུལ་བཞེས་མཛད་པའི་ཉིན་མོ་སྲུང་བརྩི་ཞུས་གནང་འདུག དེ་ཡང་ཨ་རིའི་རྒྱལ་སའི་མངའ་ཁུལ་གྱི་ས་གནས་བོད་མིའི་སྤྱི་མཐུན་ཚོགས་པས་གོ་བསྒྲིགས་འོག ཕྱི་ཟླ་༡༠ཚེས་༡༧ཉིན་ས་གནས་བོད་མི་རྣམས་ཀྱིས་༧གོང་ས་མཆོག་ལ་ཨ་རིའི་གསེར་གྱི་གཟེངས་རྟགས་འབུལ་བཞེས་མཛད་ནས་ལོ་༨འཁོར་བའི་དུས་ཆེན་སྲུང་བརྩི་ཞུས་གནང་ཡོད་པ་རེད།
མཛད་སྒོའི་སྐུ་མགྲོན་གཙོ་བོ་ཨ་རིའི་བོད་ཀྱི་སྐུ་ཚབ་དོན་གཅོད་དབུ་དཀར་ཚང་སྐལ་རྡོར་ལགས་ཀྱིས་དུས་དྲན་དང་འབྲེལ་བའི་གསུངས་བཤད་གནང་སྐབས། ༧གོང་ས་མཆོག་ལ་ཨ་རིའི་གསེར་གྱི་གཟེངས་རྟགས་འབུལ་བཞེས་མཛད་པའི་ཉིན་མོ་སྲུང་བརྩི་ཞུས་པ་བརྒྱུད་ནས་༧མགོན་པོ་གང་ཉིད་ཀྱི་བཀའ་དྲིན་རྗེས་དྲན་ཞུ་དགོས་སྐོར་གསུངས་བ་དང་། ད་དུང་སྐུ་ཚབ་དོན་གཅོད་མཆོག་གིས། ཕྱི་ཟླ་༡༠པའི་ནང་གི་༧གོང་ས་མཆོག་གི་མཛད་འཕྲིན་ཕྱིར་འཐེན་མཛད་དགོས་བྱུང་ཡང་སྐུ་ཁམས་གསལ་ཐང་ཡིན་སྐོར་གསུངས་གནང་ཡོད་པ་རེད།
དེ་བཞིན་འཆར་ལོའི་ཕྱི་ཟླ་དང་པོའི་ནང་སླར་ཡང་ཨ་རིར་ཆིབས་བསྒྱུར་གནང་རྒྱུའི་མཛད་འཆར་ཡོད་སྐོར་གསུངས་ཡོད་པ་དང་། གཞན་ཡང་ཉེ་ཆར་ཨ་རི་དང་རྒྱ་ནག་གི་སྲིད་འཛིན་ནས་གསར་འགོད་ལྷན་ཚོགས་གནང་སྐབས་བོད་ཀྱི་གནད་དོན་ཐོག་བཀའ་མོལ་གནང་བས་མ་ཚད། ཟུར་དུ་མཇལ་མོལ་སྐབས་སུའང་བོད་དོན་གླེང་སློང་བྱུང་ཡོད་སྐོར་གསུངས་ཡོད་པའི་སྐོར་དང། དེ་བཞིན་ཨ་རིའི་གཞུང་གིས་བོད་མིར་དཔལ་འབྱོར་གྱི་རྒྱབ་སྐྱོར་བཟང་དུ་ཕྱིན་པར་བརྟེན་མ་འོངས་པར་བོད་མིའི་གཞིས་ཆགས་ཁག་གི་ནང་ལས་འཆར་ཁག་སྤེལ་རྒྱུར་སྟབས་བདེ་པོ་ཆགས་རྒྱུ་ཡིན་སྐོར་དང་། བོད་མི་རྣམས་ནས་འོས་བསྡུའི་ལས་རིམ་སྐབས་ཆོལ་ཁ་ཆོས་ལུགས་དང་ལུང་ཚན་སོགས་ཀྱི་དབྱེ་འབྱེད་མེད་པར་ལྷག་བསམ་ཅན་གྱི་བོད་མིར་འོས་འཕེན་དགོས་པའི་ལམ་སྟོན་ཡང་གནང་ཡོད་པ་སོགས་དེ་གའི་མཛད་སྒོའི་སར་རྒྱལ་སའི་ཁུལ་གྱི་རེས་གཟའ་ཉི་མོའི་སློབ་ཕྲུག་ཁག་ཅིག་དང་ས་གནས་ཟློས་གར་རུ་ཁག་གིས་བོད་མིའི་རིག་གཞུང་གི་འཁྲབ་སྟོན་གནང་བ་དང་།
མཇུག་ཏུ་བོད་ཀྱི་གནའ་བོའི་སྒོར་གཞས་འཁྲབ་ནས་ཉིན་མོ་དེ་དགའ་དད་སྤྲོ་གསུམ་གྱི་ངང་སྲུང་བརྩི་ཞུས་ཡོད་པའི་གནས་ཚུལ་བཀོད་འདུག གསར་འགོད་པ་པ་སངས་དོན་ལྡན།


ཨ་རིའི་ཕྱི་འབྲེལ་མི་སྣ་ཟུར་བ་མཱ་ལཱོ་རེ་ཟེར་བ་ཞིག་གིས་ཨ་རིའི་གསང་བའི་ཡིག་ཆ་མང་པོ་རྒྱ་ནག་གི་གསང་བའི་ལས་ཁུངས་ལ་སྤྲད་པའི་ནག་ཉེས་འོག་འཛིན་བཟུང་བྱས་ཏེ་ད་ཆར་ཞིབ་བཤེར་བྱེད་བཞིན་ཡོད་འདུག
བྷི་བྷི་སི་གསར་ཁང་གིས་ ༢༠༡༧།༦།༢༣ ཉིན་སྤེལ།
ཨ་རིའི་ཕྱི་འབྲེལ་མི་སྣ་ཟུར་བ་མཱ་ལཱོ་རེ་ (Kevin Mallory) ཟེར་བ་ཞིག་གིས་ཨ་རིའི་གསང་བའི་ཡིག་ཆ་མང་པོ་རྒྱ་ནག་གི་གསང་བའི་ལས་ཁུངས་ལ་སྤྲད་ཡོད་པ་དང་། ཟླ་འདིའི་ཚེས་ ༢༢ ཉིན་གསང་མྱུལ་བ་དེ་ཨ་རིའི་གྲོང་ཁྱེར་ཆཱེ་ཁཱ་གྷོ་ (Chicago) གནམ་ཐང་ནས་འཛིན་བཟུང་བྱས་སྐབས། མི་དེའི་རྒྱབ་ཁུག་ནང་ཨ་སྒོར་ ༡༦༥༠༠ དང་ཡིག་ཆ་ཁག་ཅིག་བཅས་ཡོད་པ་ལག་སོན་བྱུང་ཡོད་པ་དང་། དེ་ནི་གསང་མྱུལ་བ་དེས་ཨ་རིའི་གསང་བའི་ཡིག་ཆ་མང་པོ་རྒྱ་ནག་གི་གསང་བའི་ལས་ཁུངས་ལ་སྤྲད་པའི་གླ་ཆ་བླངས་པ་ཡིན་པར་ཨ་རིའི་གཞུང་གིས་ངོས་འཛིན་བྱས་ཡོད་པ་དང་། མི་དེ་རྒྱ་ནག་གི་གསང་མྱུལ་བ་ཡིན་པའི་དཔང་རྟགས་ནི། མི་དེའི་རྒྱབ་ཁུག་ནང་ལག་སོན་བྱུང་བའི་ཡིག་ཆ་ཁག་ལས་ར་སྤྲོད་བྱུང་ཡོད་འདུག
ཨ་རིའི་ཕྱི་འབྲེལ་མི་སྣ་ཟུར་བ་མཱ་ལཱོ་རེ་ཟེར་བ་དེ་ནི་ད་ལྟ་རང་ལོ་ ༦༠ ཡིན་ཞིང་། ཁོའི་སྐྱེས་ཡུལ་ཆཱ་ཁཱ་གྷོ་གྲོང་ཁྱེར་ནས་ཡིན་པ་དང་། འདི་ལོའི་ཕྱི་ཟླ་ ༣ ནས་ ༤ བར་ཁོ་རང་རྒྱ་ནག་གྲོང་ཁྱེར་ཧྲང་ཧེ་ནང་འགྲུལ་སྐྱོད་བྱས་ཡོད་པ་དང་། ཁོ་རང་གིས་ཡིག་རྒྱ་སྐད་ཡག་པོ་ཤེས་ཀྱི་ཡོད་ཅིང་།༢༠༡༢ ལོར་མི་དེས་ཨ་རིའི་དབུས་གསང་བའི་ལས་ཁུངས་ནས་རྩ་དགོངས་ཞུས་ཏེ་སྒེར་གཉེར་སྨན་ཁང་ཞིག་གི་ནང་ལས་ཀ་བྱེད་ཀྱིན་ཡོད་འདུག
མི་དེས་རྒྱལ་ཁབ་ཀྱི་གསང་བའི་ཡིག་ཆ་མང་པོ་རྒྱ་ནག་ལ་སྤྲད་ཡོད་སྟབས། ཨ་རིའི་གསང་མྱུལ་ཉེས་ཁྲིམས་ལྟར་ན། ཁོ་ལ་ཚེ་བཙོན་གྱི་ཉེས་ཆད་གཅོད་དགོས་ཀྱི་ཡོད་འདུག ཨ་རིའི་དབུས་གསང་བའི་ལས་ཁུངས་ཀྱིས། སྐུ་ཞབས་མཱ་ལཱོ་རེ་ལགས་ཀྱིས་དེ་སྔོན་གསང་བའི་ལས་ཁུངས་སུ་ལས་ཀ་བྱེད་སྐབས། ཨ་རིའི་གཞུང་གིས་ཁོ་ལ་ཡིད་ཆེས་བྱས་ཡོད་སྐོར་བརྗོད་འདུག
མིང་བརྗོད་འདོད་མེད་པའི་ཨ་རིའི་གཞུང་གི་དཔོན་རིགས་གཉིས་ཀྱིས། འདི་ལོའི་ཕྱི་ཟླ་ ༥ ནང་ཨ་རིའི་དབུས་གསང་བའི་ལས་ཁུངས་ཀྱི་བཅར་འདྲིའི་སྐབས། སྐུ་ཞབས་མཱ་ལཱོ་རེ་ཡིས་ཁོ་རང་རྒྱ་ནག་ཧྲང་ཧེ་གྲོང་ཁྱེར་དུ་སོང་སྐབས། ཁོ་རང་རྒྱ་ནག་གི་ཆབ་སྲིད་དཔལ་འབྱོར་ཆེད་མཁས་པ་ཞིག་ལ་ཐུག་འཕྲད་བྱས་པ་དང་། སྐབས་དེར་རྒྱ་མི་དེས་ཁོང་ལ་ཧྲང་ཧེ་གྲོང་ཁྱེར་སྤྱི་ཚོགས་ཚན་རིག་ཞིབ་འཇུག་ཁང་ (SASS) དུ་ལས་ཀ་བྱེད་འདོད་ཡོད་མེད་སྐད་ཆ་དྲིས་སོང་ཞེས་བརྗོད་ཡོད་སྐོར་བཤད་འདུག
རྒྱ་ནག་ཧྲང་ཧེ་གྲོང་ཁྱེར་སྤྱི་ཚོགས་ཚན་རིག་ཞིབ་འཇུག་ཁང་བརྒྱུད་ནས་རྒྱ་ནག་གིས་གསང་མྱུལ་བ་ཚོས་ཨ་རིའི་གཞུང་ལ་གསང་མྱུལ་བྱེད་ཀྱིན་ཡོད་སྐོར་ཨ་རིའི་ཆེས་མཐོའི་ཁྲིམས་ཞིབ་ཁང་གིས་བརྗོད་འདུག གསང་མྱུལ་བ་དེའི་རྒྱབ་ཁུག་ནང་ལག་སོན་བྱུང་བའི་ཡིག་ཆ་ལྟར་ན། ཁོས་རྒྱ་ནག་གི་གསང་བའི་མི་སྣ་ཞིག་ལ་ “ཁྱོད་རང་ལ་མཁོ་བ་དེ་གསང་བའི་གནས་ཚུལ་རེད། ང་རང་ལ་མཁོ་བ་དེ་དངུལ་སྒོར་ཡིན” ཞེས་ཡིག་འབྲེལ་བྱས་ཡོད། ཁ་སང་གཟའ་ཕུར་བའི་ཉིན་ཨ་རིའི་དབུས་ཁྲིམས་ཞིབ་ཁང་གིས་གསང་མྱུལ་བ་མཱ་ལཱོ་རེ་ལ་ཁྲིམས་བཤེར་ཐེངས་དང་པོ་བྱས་ཡོད་པ་དང་། དེ་རིང་གཟའ་པ་སངས་ཉིན་ཁོ་ལ་ཁྲིམས་བཤེར་ཐེངས་གཉིས་པ་བྱེད་ཀྱིན་ཡོད་འདུག
ཨ་རིའི་དབུས་ཁྲིམས་དཔོན་ཆེན་མོའི་ལས་རོགས་བྷིན་ཊི་ (Dana J Boente) ལགས་ཀྱིས། “གསང་མྱུལ་བ་མཱ་ལཱོ་རེ་ལ་ཁྲིམས་བཤེར་བྱེད་དོན་གཙོ་བོ། རྒྱལ་ཁབ་ཀྱི་ཡིད་ཆེས་རྡོག་རོལ་བཏང་ནས་གསང་བ་ཕྱི་བསྐྱལ་ཏེ་རྒྱལ་ཡོངས་བདེ་འཇགས་ལ་ཉེན་ཁ་བཟོ་མཁན་ཚོར་ཉེན་བརྡ་བཏང་བ་ཞིག་ཡིན” ཞེས་བརྗོད་འདུག
གསར་འགོད་པ། པདྨ་རྒྱལ།


ཉམས་མྱོང་མཉམ་སྤྱོད། འཕེལ་རྒྱས་མཉམ་ཇུས།
—— ཟི་ལིང་མི་རིགས་ཚོང་ཁྲོམ་དར་སྤེལ་བཞུགས་མོལ་ཚོགས་འདུ།
ཟླ་༣པའི་ཚེས་༡༧ཉིན་མཚོ་སྔོན་ཞིང་ཆེན་ཚོང་ལས་ཡར་སྐུལ་ཚོགས་པས་ཉམས་མྱོང་མཉམ་སྤྱོད་དང་འཕེལ་རྒྱས་མཉམ་ཇུས་བརྗོད་གཞིའི་མི་རིགས་ཚོང་ཁྲོམ་དར་སྤེལ་བཞུགས་མོལ་ཚོགས་འདུ་བསྡུས། མཚོ་སྔོ་ཞིང་ཆེན་ཚོང་ལས་ཡར་སྐུལ་ཚོགས་པའི་རྒྱུན་ལས་ཚོགས་གཙོ་གཞོན་པ་དང་དྲུང་ཡིག་ཆེན་མོ་ནམ་མཁའ། ཚོགས་གཙོ་གཞོན་པ་དང་དྲུང་ཡིག་གཞོན་པ་དོན་འགྲུབ་ཚེ་བརྟན། ཚོགས་གཙོ་གཞོན་པ་ལྷ་འབྲུག་སྒྲོལ་མ་སོགས་གཙོས་མི་རིགས་ཚོང་ཁྲོམ་ཁེ་ལས་པ་དག་དང་དྲུང་ཡིག་ཁྲུའུ་གཞུང་སྒྲུང་ཁང་གི་ལས་བྱེད་མི་སྣ་ཡོངས་མཉམ་དུ་ཚོགས་འདུར་ཞུགས།
ཐེངས་འདིའི་བཞུགས་མོལ་ཚོགས་འདུའི་གླེང་གཞི་གཙོ་བོ་ནི། ཉམས་མྱོང་མཉམ་སྤྱོད་དང་འཕེལ་རྒྱས་མཉམ་ཇུས་གྱིས་མི་རིགས་ཚོང་ཁྲོམ་ལ་ཞབས་ཞུ་དང་། ཁེ་དབང་སྲུང་སྐྱོབ། བྱ་ལས་མཉམ་སྒྲུབ་སོགས་ཀྱི་ཐད་གླེང་མོལ་དང་བསམ་བློ་བརྗེ་རེས་ཀྱིས་ཕན་ཚུན་སློབ་སྦྱོང་བྱས་ཤིང་། ངེད་ཚོང་ལས་ཡར་སྐུལ་ཚོགས་པའི་རྒྱུན་ལས་ཚོགས་གཙོ་གཞོན་པ་དྲུང་ཡིག་ཆེན་མོ་ནམ་མཁའ་ཡིས་ཁེ་ལས་པ་རྣམས་ལ་མཚོ་སྔོན་ཞིང་ཆེན་ཚོང་ལས་ཡར་སྐུལ་ཚོགས་པའི་ཞབས་ཞུའི་སྤྱི་དོན་དང་། སྤྱི་ཚོགས་བྱེད་ནུས། འབུར་ཐོན་གྱི་འབྲས་བུ་བླངས་པ་བཅས་དང་འབྲེལ་ཏེ་ད་ལོའི་བྱ་བའི་འཆར་གཞི་ཞིབ་བཤད་གནང་ཞིང་། མཚོ་སྔོན་ཞིང་ཆེན་ཚོང་ལས་ཡར་སྐུལ་ཚོགས་པའི་བྱ་བའི་འོས་འགན་གལ་གནད་སྐོར་ནན་བཤད་བགྱིས།
༡ དུས་བཅད་ནང་རྩ་འཛུགས་ཀྱིས་ཏང་དང་རྒྱལ་ཁབ་ཀྱི་བྱེད་ཕྱོགས་སྲིད་ཇུས་ལ་སློབ་སྦྱོང་བྱེད་པ། ཞིང་ཆེན་དང་གྲོང་ཁྱེར་ནང་ལྟ་སྐྱོང་སྲིད་ཇུས་གསར་པ་ཁྱབ་སྒྲོག་དང་ལས་རིགས་ནང་ཁུལ་དུ་བཅའ་ཁྲིམས་དང་སྒྲིག་ཁྲིམས་གསར་པ་ཁྱབ་སྒྲོག་བྱེད་པ།
༢ གོང་རིམ་སྡེ་ཁག་ལ་དུས་ལྟར་ཚོགས་པའི་རྣམ་པ་གསར་པ་ཡར་ཞུ་བྱེད་པ་དང་། ལས་རིགས་ནང་ཁུལ་གྱི་ལས་དོན་གལ་ཆེན་རྟོག་དཔྱད་དང་ཞིབ་འཇུག་བྱས་ཏེ་ཐག་གཅོད་འཆར་འགོད་བཟོ་བ།
༣ ཚོང་གཉེར་སྐབས་དཀའ་ལས་དང་ཕྲད་པའི་ཚོགས་མིའི་དཀའ་ཁག་སེལ་ཏེ་ཞབས་ཞུ་བཟང་པོ་བསྒྲུབས་པ།
༤ ཁེ་ལས་བཅོས་བསྒྱུར་དང་རིམ་སྤར་ལ་སྣེ་ཁྲིད་དེ། འབད་པ་ཆེན་པོས་ལག་རྩལ་ཞབས་ཞུ་དང་། ལག་རྩལ་མཉམ་འབྲེལ། ལག་རྩལ་འདྲི་རྨེད་སོགས་ཀྱི་བྱ་འགུལ་སྤེལ་བ།
༥ ཁེ་ལས་རྩ་འཛུགས་ཀྱིས་སློབ་སྦྱོང་དང་རྟོག་ཞིབ། འགྲེམ་སྟོན་དང་འཆད་ཁྲིད། དཔྱད་གླེང་དང་གསབ་སྦྱོང་སོགས་ཀྱི་བྱ་འགུལ་སྤེལ་བ། ༦ ཁེ་ལས་ལ་རོགས་འདེགས་ཀྱིས་རྣམ་གྲངས་ལེགས་གྲུབ་དང་བྱ་བ་ཡིག་ཞུ་བྱེད་པ།
༧ མཚོ་སྔོན་ཞིང་ཆེན་ཚོང་ལས་ཡར་སྐུལ་ཚོགས་པའི་ཚགས་པར་དང་དྲ་ཚིགས་དང་སྨྱན་སྦྱོར་སོགས་བརྒྱུད་དེ་ཚོགས་མིར་ཁྱབ་སྒྲོག་གི་བྱ་བ་བསྒྲུབ་པ། ༨ སྣ་འཛོམས་རང་བཞིན་གྱི་མཛའ་འབྲེལ་གྱི་བྱ་འགུལ་སྤེལ་ཏེ་ཚོགས་མིའི་བར་གྱི་འབྲེལ་འདྲིས་དང་མཉམ་སྤྱོད་ཇེ་ལེགས་སུ་གཏོང་བ།
ཚོང་ལས་ཡར་སྐུལ་ཚོགས་པའི་རྒྱུན་ལས་ཚོགས་གཙོ་གཞོན་པ་དང་དྲུང་ཡིག་ཆེན་མོ་ནམ་མཁས་ཚོགས་པས་སྔར་ལས་ལྷག་པར་ཇི་ལྟར་ནུས་པ་འདོན་ཚུལ་ཐད་གཏམ་བཤད་སྤེལ་ཏེ། མི་རིགས་ཚོང་ཁྲོམ་གྱི་ཁེ་ལས་པ་རྣམས་དང་ལྷན་དུ་ལབ་གླེང་བྱས་པ།
བཞུགས་མོལ་ཚོགས་འདུ་འདི་ནི་ངེད་ཚོང་ལས་ཡར་སྐུལ་ཚོགས་པ་དང་ཁེ་ལས་པའི་དར་སྤེལ་ཉམས་མྱོང་ཐད་ཀྱི་བསམ་བློ་བརྗེ་རེས་ཀྱི་རྨང་གཞིའི་སྟེང་སྤེལ་ཅིང་། སྔར་ལས་ཀྱང་ཚོང་ལས་ཉོ་ཚོང་མཉམ་འབྲེལ་གཅིག་མཐུན་གྱི་འདུ་ཤེས་སྐྱེས། མི་རིགས་ཚོང་ཁྲོམ་ཁེ་ལས་པ་རྣམས་ཀྱིས་རྒྱབ་སྐྱོར་བླ་མེད་གནང་ཞིང་། ཚོང་ལས་ཡར་སྐུལ་ཚོགས་པར་རིན་བྲལ་གྱི་བསམ་ཚུལ་བཏོན་ཏེ། རང་འགུལ་དང་རང་མོས་ཀྱིས་ཚོགས་ཞུགས་རེ་ཞུ་བྱས་ཤིང་། ཚོགས་པར་ཞུགས་པའི་རེ་ཞུའི་ཐོ་འགོད་འབྲེལ་ཡོད་འགྲོ་ལུགས་ལེགས་པར་བསྒྲུབས།
ངེད་ཚོང་ལས་ཡར་སྐུལ་ཚོགས་པས་མི་རིགས་ཚོང་ཁྲོམ་ཁེ་ལས་པ་རྣམས་དང་མཉམ་དུ་ས་གནས་ཚོང་ལས་ཉོ་ཚོང་གི་བྱ་བར་ཤུགས་སྣོན་བྱེད་པར་འབད་བརྩོན་བགྱིས་ཏེ། མ་འོངས་བྱ་བའི་སྟེང་ཞབས་ཞུ་གང་ལེགས་ཀྱིས་ཁེ་ལས་གང་མང་ཞིག་དང་ཐོན་ཁུངས་མཉམ་འབྲེལ་བྱེད་པར་ཡིད་ཆེས་ཡོད།
འཕྲིན་གྱི་ཡོང་ཁུངས། ཚོང་ལས་ཡར་སྐུལ་ཚོགས་པའི་འཕྲིན་སྟེགས།


ཀྲུང་གོའི་མཛེས་པའི་ཡུལ་ལྗོངས་མང་བོར་རྦབ་ཆུ་ཡོད་མོད། འོན་ཏེ་ཆེས་མིང་གྲགས་ལྡན་པ་ནི༼ཀྲུང་གོའི་རྦབ་ཆུ་ཆེན་པོ༽རུ་གྲགས་པའི་ཧོང་གོ་ཧྲོ་རྦབ་ཆུ་ཡིན། དེ་ནི་འཛམ་གླིང་སྟེང་གི་ཆེས་མིང་གྲགས་ཆེ་བའི་རྦབ་ཆུའི་གྲས་ཀྱང་ཡིན།
ཧོང་གོ་ཧྲོ་རྦབ་ཆུ་ནི་ཀོས་ཀྲིག་ཞིང་ཆེན་གྱི་གྲོང་ཁྱེར་ཨེན་ཧྲོང་གི་ཁོངས་སུ་ཡོད་པ་དང་། རྦབ་ཆུའི་མཐོ་ཚད་ལ་རྨིད74 དང་། ཞེང་ལ་རྨིས81ཡོད། རྦབ་ཆུ་གཙོ་བོ་ཡི་ཉེ་འཁོར་དུ་རྦབ་ཆུ་ཆེ་ཆུང18ཡོད། རྦབ་ཆུ་དེ་དག་ལས་ཆེས་མཛེས་པ་ནི་ཡུན་ལེན་ཀྲོས་ཐེན་རྦབ་ཆུ་ཡིན་ལ། རྦབ་ཆུ་མར་འབབ་པའི་ཞེང་ཚད་ཆེས་ཆེ་བ་ནི་ཏོ་ཕོད་ཐང་རྦབ་ཆུ་ཡིན་པ་དང་། འབབ་ཐག་ཆེས་རིང་བ་ནི་ལོ་སི་ཐེན་རྦབ་ཆུ་ཡིན། ཧོང་གོ་ཧྲོ་རྦབ་ཆུ་ནི་འཛམ་གླིང་གི་ཆེས་ཆེ་བའི་རྦབ་ཆུའི་གྲས་ཀྱི་གཅིག་ཡིན་པར་མ་ཟད། སྟེང་འོག་དང་གཡས་གཡོན། མདུན་རྒྱབ་བཅས་ཕྱོགས་དྲུག་ནས་རོལ་མྱོང་བྱས་ཆོག་པའི་རྦབ་ཆུ་ཁོ་ནའང་ཡིན།
ཧོང་གོ་ཧྲོ་རྦབ་ཆུ་གཙོ་བོར་ཁ་གཏད་དུ་ཡོད་པའི་ལྡིང་ཁང་ནས་ཕར་བལྟས་ཚེ། རྦབ་ཆུ་ཡི་ཆུ་རྒྱུན་བྲག་ངོས་ནས་ཐད་ཀར་ཤིས་ཉིག་ཐེན་རྫིང་བུར་འབབ་དུས། བརྗིད་ཉམས་ཆེ་ཞིང་ཐུར་དུ་འབབ་རྒྱུན་དྲགས་པས་ཡར་འཕྱུར་བས་ཆུ་རྡུལ་ལ་ཡང་འདོམ་པ་ལྔ་དྲུག་ཙམ་ཡོད། རྦབ་ཆུའི་གཤམ་ནས་ཡར་ལ་བལྟས་ན། རྦབ་ཆུ་ནི་གཞོན་ནུ་མའི་ཕྲག་སྟེང་དུ་བཀབ་པའི་དར་དཀར་ཞིག་དང་མཚུངས་ལ། བགྲེས་པོ་ཞིག་གི་སྨ་ར་དཀར་པོ་དང་ཡང་འདྲ། རྦབ་ཆུ་གཙོ་བོ་ཡི་སྐེད་དུ་ཕུགས་ཐག་ལ་ཕལ་ཆེར་རྨིད130ཙམ་ཡོད་པའི་ཆུའི་ཡོལ་བ་ཅན་གྱི་བྲག་ཕུག་ཅིག་ཡོད། བྲག་ཕུག་ནང་དུ་བསྡད་ནས་རྦབ་ཆུ་ལ་བལྟས་ན། རྦབ་ཆུ་མགོ་ཐོག་ནས་ཤག་སྒྲ་ཆེན་པོ་དང་བཅས་འབབ་པ་དེ་ཡིས་མི་ལ་བླ་འདར་བའི་ཚོར་སྣང་སྟེར་བ་ཡིན།


ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར། སི་ཁྲོན་ཞིང་ཆེན་འགྲིམ་འགྲུལ་སྐྱེལ་འདྲེན་ཐིང་གིས་སྒྲིག་འཛུགས་བྱས་པའི་དར་མདོ་ནས་བྲག་འགོའི་བར་གྱི་མྱུར་བགྲོད་གཞུང་ལམ་གྱི་ཨར་ལས་དེ་ཆོག་འཐུས་རང་བཞིན་གྱི་ཆེད་མཁས་པས་དཔྱད་ཞིབ་བྱས་པ་དང་། ལས་གཞི་དེ་ཞིང་ཆེན་འགྲིམ་འགྲུལ་ཇུས་འགོད་ཁང་གི་སྤྱི་གཉེར་ཁང་དང་འགྲིམ་འགྲུལ་སྐྱེལ་འདྲེན་པུའུ། འཆར་འགོད་ཞིབ་འཇུག་ཁང་བཅས་ཀྱིས་མཉམ་དུ་ཨར་ལས་ཆོག་འཐུས་རང་བཞིན་གྱི་འབྲེལ་ཡོད་ཆེད་དོན་བཟོ་འགོད་ལས་འགན་འཁུར་བ་རེད།
ཚོགས་འདུའི་ཐོག་ཞིང་ཆེན་འགྲིམ་འགྲུལ་ཇུས་འགོད་ཁང་གི་སྤྱི་གཉེར་ཁང་ལས་གཞི་ཚོ་ཆུང་གིས་དུས་མཚམས་དེའི་དངོས་པོའི་རྩད་ཞིབ་ལས་དོན་གྱི་གནས་ཚུལ་དང་། ལམ་ཐིག་བར་ཁྱམས་དང་ཇུས་གཞི་གདམ་གསེས། ལག་རྩལ་ཚད་གཞི་བདམས་ཐག་གཅོད་པ་སོགས་ཀྱི་ཐད་སྙན་སེང་ཞིབ་ཕྲ་བྱས་པ་རེད། ཆེད་མཁས་ཚོ་ཆུང་དང་ཚོགས་འདུ་ནང་ཞུགས་པའི་ལས་ཁུངས་སོགས་ལས་གཞི་ཚོ་ཆུང་གི་སྙན་སེང་ལ་ཉན་རྗེས། ལས་གཞི་བཟོ་ཆོག་པའི་སྙན་ཞུའི་ནང་དོན་ཆ་ཚང་བ་དང་ས་གཤིས་རྩད་ཞིབ་ལས་དོན་གཏིང་ཟབ་པར་གཅིག་གྱུར་གཏན་འཁེལ་བྱས་ཏེ། གཤིས་ཆུ་གས་སྲུབས་ས་རྒྱུད་སྤྱིར་ན་མཐིལ་རྟོགས་ཐུབ་ཅིང་། ལམ་ཐིག་བར་ཁྱམས་དང་ཇུས་གཞི་ལུགས་མཐུན་ཡིན་པས། སྙན་ཞུའི་ནང་སྒྲིག་ཁོངས་ཀྱི་བླང་བྱ་སྐོང་བས་ཆེད་མཁས་པས་གྲོས་ཞིབ་འདིར་དཔྱད་ཞིབ་བྱས་པར་ཡིད་མཐུན་བྱུང་བ་རེད།
འཆར་གཞིའི་ལས་གཞི། ཁྲོན་བོད་ལྷོ་བྱང་མྱུར་བགྲོད་རྒྱུ་ལམ་བར་གྱི་འབྲེལ་འདྲིས་དམ་ཟབ་བྱས་པར་ཤུགས་བརྒྱབ་པ་དང་། ཁྲོན་བོད་ལྷོ་བྱང་ལམ་ཐིག་གི་དར་མདོ་ནས་བྲག་འགོའི་བར་གྱི་མྱུར་བགྲོད་གཞུང་ལམ་གྱི་འཆར་གཞི་བཀོད་སྒྲིག་བྱས་པ་རེད།
ཚོད་འཛིན་གནས་ཡུལ། ལས་གཞི་དེ་ར་རྔ་ཁ་དང་ལྷ་སྒང་རྩྭ་ཐང་། དཔལ་སྨད། རྟའུ་ནས་བྲག་འགོ་རྒྱལ་སྲུང་གཞུང་ལམ་གྱི་ལམ་ཐིག་G4217ནས་འགོ་ཚུགས་པ་དང་། ཚོད་འཛིན་བྱ་ཡུལ་གཙོ་བོ་ནི་ར་རྔ་ཁ་དང་རྟའུ། བྲག་འགོ་བཅས་ཡིན།
འཛུགས་སྐྲུན་གྱི་འཕེལ་རིམ། ཁྱོན་བསྡོམས་རིང་ཚད་སྤྱི་ལེ213ཡོད་པ་དང་། ཟམ་པ་དང་ཕུག་ལམ་གྱི་བཟུང་ཚད་བརྒྱ་ཆ51ཡོད། །
རྩོམ་སྒྲིག་པ། ཀླུ་མོ་མཚོ།


|ཀུན་བཟང་དང་ཆོས་འཛིན་གཉིས་ལྷན་དུ་སྒྲོན་པའི་པར་ཞིག|
ས་གནས་འདིར་བོད་པ་གསུམ་གཅིག་པུ་ཡོད་པ་ནི་རྡོ་རྗེ་གླིང་ནས་ཡིན་པའི་བུ་མོ་ཀུན་བཟང་དང་། བལ་ཡུལ་ནས་ཡིན་པའི་བུ་མོ་ཆོས་འཛིན་ངེད་གསུམ་ཡིན། ང་ས་གནས་འདིར་མ་འབྱོར་གོང་ནས་ཁོང་གཉིས་འདིར་ཕེབས་ནས་ཕལ་ཆེར་ལོ་གྲངས་བརྒྱད་དགུ་ཙམ་རེད་འདུག ང་ས་ཆ་འདིར་ཆོས་ཚོགས་གསར་པ་དང་མི་གསར་པའི་སྐབས་སུ་ཁོང་གཉིས་ནས་ལྷག་བསམ་རྣམ་དག་གིས་རོགས་པ་མང་པོ་བྱས་སོང་། ཁོ་རང་གཉིས་ལ་བོད་རིགས་ཀྱི་ཞེན་ཁོག་ཧ་ཅང་ཆེན་པོ་ཡོད་པ་མ་ཟད་བོད་དོན་ལ་ལས་ཀ་ཧུར་ཐག་གནང་མཁན་ཞིག་རེད་འདུག བོད་པ་ངེད་གསུམ་ལས་མེད་ཀྱང་བོད་ཆོལ་ཁ་གསུམ་གྱི་མི་ཚབ་མཚོན་པར་བྱེད་ནས་བོད་ནས་གནས་ཚུལ་གསར་པ་དང་། ༧གོང་ས་མཆོག་གི་འཁྲུངས་སྐར་སུམ་བཅུའི་དུས་དྲན་སོགས་ལ་བོད་དོན་ཆེད་ལས་ཀ་གང་ནུས་བྱེད་ཀྱི་ཡོད། ཉེ་ཆར་ངོས་རྒྱ་གར་ལ་གུང་སང་ཆེད་དུ་ཟླ་བ་གསུམ་སོང་ནས་ཁ་སང་ཚུར་འབྱོར་བ་དང་མཉམ་དུ་ངེད་གསུམ་ཁ་པར་བརྒྱུད་ནས་དེ་རིང་ཞོགས་ཟས་མཉམ་དུ་བཟའ་རྒྱུ་བྱས་པ་དེ་ཡིན་པས་ཨ་རིའི་ཟ་ཁང་ཞིག་ནང་དུ་སོང་ནས་ཞོགས་ཟས་འགྲང་ཚད་ཟོས་པས་དངུལ་ཁོ་རང་གཉིས་ནས་སྤྲད་ཚར་འདུག དེ་ནས་ངེད་གསུམ་ངོས་ཀྱི་བྱེས་སོང་གི་ལོ་རྒྱུས་འདྲི་རྨེད་བྱེད་བཞིན་ཁོ་རང་གཉིས་ལ་བརྔན་པ་སྤུས་ཤེལ་རྫུན་མའི་ཕྲེང་བ་རེ་དང་། ལག་སྐེ་ལ་འདོགས་རྒྱུའི་སྐུད་པ་ཆུ་མིག་དགུ་འགྱུར་རེ་བཅས་སྤྲད་པས་གཉིས་ཀ་དགའ་བོ་བྱུང་སོང་། ཆོས་འཛིན་ནས་ངོས་ལ་ཨ་རིའི་གསར་ཤོག་ཞིག་བསྟེན་ནས་དེའི་ནང་དུ་ས་གནས་འདིར་ཡོད་པའི་ཐང་ཀ་གཙོང་མཁན་བལ་ཡུལ་རྟ་མང་བའི་མི་ཞིག་ཡོད་པ་དེས་འདི་ལྟར་བཤད་འདུག་ཟེར། ང་བོད་པ་ཡིན་བོད་ནས་༢༠༠༨ ལོར་ཡོང་བ་ཡིན་བོད་ལ་སློབ་གྲྭ་ཞིག་ལ་རོགས་པ་བྱེད་ཀྱི་ཡོད་ཟེར་ནས་བོད་པའི་མིང་ཁུར་ནས་སློང་མོ་བྱེད་ཀྱི་འདུག ཞེས་ཆོས་འཛིན་དང་ཀུན་བཟང་གཉིས་ལས་ཧ་ལས་མདོག་བྱེད་ནས་བཤད་ཀྱི་འདུག ཁོ་རང་བོད་པ་མ་ཡིན་པ་ས་གནས་འདིར་ཡོད་པའི་བལ་པོའི་མི་རིགས་དང་ངེད་གསུམ་བཅས་ཚང་མས་ཤེས་གསལ་རེད་བསམ་བཞིན་དུ་དངུལ་གྱི་ཆེད་དུ་དེ་འདྲའི་རྫུན་བཤད་ནས་གསར་ཤོག་ཐོག་ཏུ་བཀོད་ཕོད་པ་ལ་བསམ་ནས་ང་ནི་ཧ་ལས་སོང་། ཁོ་རང་ནི་ང་ཚོ་ཚང་མས་ཤེས་ཀྱི་ཡོད་པ་མ་ཟད་སྐབས་རེ་ངོས་ཀྱི་འཚོགས་པ་ལའང་ཡོང་གི་རེད། ལྷག་པར་དུ་ངོས་ཀྱི་ཆོས་ཚོགས་ཀྱི་ཚོགས་གཙོ་ཧར་ཌེའི་དང་འབྲེལ་བ་ཆེན་པོ་རེད།
དེ་སྔོན་ནས་ཆོས་འཛིན་ནས་ཁོ་རང་གི་བུ་མོ་ལ་གདོང་པ་གཏུགས་ནས་ཁྱེད་རང་བོད་པ་ཡིན་པས་ཞེས་ཧ་གོ་མདོག་དང་མ་ཟད་ད་ཕྱིན་ཆད་བོད་པའི་མིང་ཁུར་ནས་སློང་མོ་རྒྱབ་ན་ཡག་པོ་མ་རེད་ཅེས་བཤད་པ་ཡིན་ཟེར། ལར་ནི་ང་བོད་པ་ཡིན་ཟེར་བ་ཙམ་གྱིས་ཁྱད་པར་མི་འདུག་ཀྱང་ང་བོད་ནས་ཡོང་བ་ཡིན་ཞེས་ལོ་ཚིགས་དང་བཅས་བོད་པའི་མིང་ཁུར་ནས་སློང་མོ་རྒྱགས་གི་ཡོད་དུས་ང་ཡང་ཁོ་ལ་ཁོང་ཁྲོ་ལངས་བྱུང་། དེ་ནས་ནང་དུ་འབྱོར་ནས་དེ་རིང་ཡང་སྐྱར་ངལ་གསོ་བྱས་ནས་ནང་དུ་བསྡད་པ་ཡིན། དགོང་ཟས་སུ་ཐུག་པ་ཞིག་འཐུང་ནས་ཉལ་སར་སོང་ནས་གཉིད་དུ་ཡུར།


ཤིན་ཧྭ་དྲ་བའི་འཕྲིན། ཀྲུང་དབྱང་གིས་གཅིག་གྱུར་བཀོད་སྒྲིག་གཞིར་བཟུང་ནས་ཉེ་ཆར་ཀྲུང་དབྱང་སྐོར་ཞིབ་ཚོགས་ཆུང་དགུ་པ་སི་ཁྲོན་དུ་འབྱོར་ནས་སྐོར་ཞིབ་ལས་དོན་སྤེལ། སྤྱི་ཟླ་7པའི་ཚེས་29ཉིན། ཀྲུང་དབྱང་སྐོར་ཞིབ་ཚོགས་ཆུང་དགུ་པས་སི་ཁྲོན་གྱི་ལས་དོན་ལ་སྐོར་ཞིབ་བྱེད་པའི་སྐུལ་སློང་ཚོགས་ཆེན་འཚོགས་ཏེ་སྐོར་ཞིབ་ལས་དོན་ཁག་བཀོད་སྒྲིག་གནང་།ཤེས་རྟོགས་བྱུང་བ་ལྟར་ན། ཀྲུང་དབྱང་སྐོར་ཞིབ་ཚོགས་ཆུང་གིས་སི་ཁྲོན་དུ་ཟླ་གཉིས་རིང་ལས་དོན་བསྒྲུབ་རྒྱུ་ཡིན་ཞིང་། སྐོར་ཞིབ་བྱེད་རིང་（ཟླ་7པའི་ཚེས་28ཉིན་ནས་ཟླ་9པའི་ཚེས་28ཉིན་བར།）ཆེད་དམིགས་ལས་རེས་ཁ་པར་028-87306832དང་། ཆེད་དམིགས་སྦྲག་སྲིད་ཡིག་སྒམ་སྟེ་ཁྲེན་ཏུའུ་གྲོང་ཁྱེར་ཡིག་སྒམ་ཨང་8པ། སྦྲག་ཨང་610030བཅས་བཙུགས་ཡོད། སྐོར་ཞིབ་ཚོགས་ཆུང་གིས་ཉིན་ལྟར་ཁ་པར་བདག་སྤྲོད་བྱེད་པའི་དུས་ཚོད་ནི་ཞོགས་པའི་ཆུ་ཚོད་བརྒྱད་ནས་དགོང་མོའི་ཆུ་ཚོད་བརྒྱད་པའི་བར་རེད།


ཨ་རིའི་སྲིད་འཛིན་ཌོ་ནལ་ཊོ་རུམ་ཕི་ཡིས་དེ་རིང་ཞོགས་པར་སྲིད་འཛིན་གྱི་དམིགས་བསལ་དབང་ཚད་ཚིག་ཐོ་(Presidential Memoranda)ཞེས་པའི་ཐོག་ལས་དོན་གལ་ཆེན་གསུམ་ལ་ཐག་གཅོད་མཚན་རྟགས་བརྒྱབ་ཡོད་འདུག
སྲིད་འཛིན་གྱི་དམིགས་བསལ་དབང་ཚད་ཚིག་ཐོ་བརྒྱུད་དེ་ལས་དོན་གསུམ་ཐག་གཅོད་བྱས་པ་དག་ནི།
༡ ༽ ཨ་རི་ཞི་བདེ་རྒྱ་མཚོའི་མངའ་ཁུལ་གྱི་ཚོང་འབྲེལ་མཐུན་ཚོགས་(TPP)ཚོགས་ཁོངས་ནས་ཕྱིར་འཐེན།
༢༽ དམག་ཁོངས་འཕུད་པའི་གཞུང་འབྲེལ་ལས་ཁུངས་ཁག་ཏུ་ལས་བྱེད་བསྡུ་མཚམས་འཇོག་རྒྱུ།
༣ ༽ གཞུང་འབྲེལ་མིན་པའི་ཚོགས་པ་ཁག་དང་ཕྱི་རྒྱལ་ཁག་ལ་མི་འབོར་ཉུང་འཕྲིའི་སྲིད་བྱུས་ཐོག་དངུལ་གཏོང་རྒྱུ་མཚམས་འཇོག་རྒྱུ།
འདི་ནི་སྲིད་འཛིན་ཊི་རུམ་ཕི་ཡིས་དམ་འབུལ་ཞུས་རྗེས་ཀྱི་གཞུང་འབྲེལ་ཕྱག་ལས་དངོས་སུ་མགོ་འཛུགས་གནང་བའི་ཉི་མ་དང་པོ་དེ་ཆགས་ཡོད་འདུག


མཚོ་མ་ཕམ།
མ་དྲོས་མཚོའམ་མཚོ་མ་ཕམ་དུ་གྲགས་པ་ནི། བོད་ལྗོངས་སྤུ་ཧྲེང་རྫོང་གི་བྱང་རྒྱུད་དུ་ཆགས་པའི་གངས་ཏི་སེ་དང་ཉེ་བར་ཡོད་ཅིང་།《བློན་པོ་བཀའ་ཐང་》ལས།རྡོ་རྗེ་གདན་གྱི་བྱང་ཕྱོགས་བཅལ་བ་ན། །རི་ནག་དགུ་འདས་ཕ་རོལ་གངས་ཏི་སེ། །གངས་རིའི་བྱང་ངོས་རི་བོ་སྤོས་ངད་ལྡན། །དེ་གཉིས་བར་ན་མ་དྲོས་མཚོ་ཞེས་ཡོད་ཅེས་འབྱུང་བ་ལྟར་རོ། །གནས་ཚུལ་ནི་《མཛོད་》ལས།མ་དྲོས་པའི་ཆུ་ཞེང་དུ་དཔག་ཚད་ལྔ་བཅུ་སྟེ། ངོས་ལ་རིན་ཆེན་ཕ་གུ་བརྩིགས། དེ་ལས་འབབ་པའི་ཆུ་བོ་བཞི། གངྒཱ་དང་ནི་སིནྡྷུ་དང་།སི་ཏ་དང་ནི་པཀྵུ་ཞེས་པ་སོགས་འབྱུང་ལ།མཆོག་གི་གྲུབ་པ་ཐོབ་པའི་སྐྱེས་བུ་ཡེ་ཤེས་ཀྱི་སྤྱན་ལྡན་རྣམས་ཀྱི་གཟིགས་ངོར་ཐུན་མོང་གི་སྣང་ངོ་ལས་བརྒལ་བའི་ཡོན་ཏན་མང་དུ་མཇལ་རྒྱུ་ཡོད་པར་བཤད། གཞན་ཡང་སྔོན་ཆད་རྗེ་བཙུན་མི་ལས་མཚོ་འདི་ཕྱག་སོར་གྱིས་ཡར་བཏེགས་པས་ད་ལྟའང་མཚོ་དཀྱིལ་མཐོ་ཞིང་མཐའ་དམའ་བ་ཡིན་པར་གྲགས་ལ། ཁྲུས་སྒོ་བཞི་ཡོད།
མཚོ་འདི་སངས་རྒྱས་དང་བྱང་སེམས་ཀུན་གྱིས་བྱིན་གྱིས་བརླབས་པའི་མཚོ་ཁྱད་པར་ཅན་ཡིན་ཕྱིར་འདི་ལ་ཁྲུས་དང་ཕྱག་སྐོར་བྱས་ན་ཕན་ཡོན་རྒྱ་ཆེ་བར་གྲགས་ཏེ།སྲོང་བཙན་སྒམ་པོའི་གསུང་ལས།མ་ཕམ་མཚོ་ལ་ཀླུ་རྒྱལ་བྱང་ཆུབ་སེམས། །ཆུ་བོ་ཡོན་ཏན་ཅན་ཡང་དེ་ན་ཡོད། །ཅེས་དང་། སློབ་དཔོན་པད་འབྱུང་གིས། མ་ཕམ་གཡུ་མཚོ་རྟ་ལམ་ཉིན་གཅིག་འཁོར། །དྷནཀོཥའི་མཚོ་ནི་འདི་དང་འདྲ། །ཡིད་གཞུང་དད་པས་སྐོར་བ་སུས་བསྐོར་བ། །སངས་རྒྱས་གཞན་དུ་བཙལ་དུ་མེད་དེ་ཐོབ། །འདི་བསྐོར་མཚམས་མེད་ལྔ་བྱས་བྱང་བར་འགྱུར། །གཡུ་མཚོར་བཀྲུས་འཐུང་བདེ་ཆེན་མཁའ་སྤྱོད་བགྲོད། ། ཅེས་གསུངས་པ་ལྟར་དང་།མཚོ་འདིའི་ཕྱོགས་བཞིའི་ཉེ་འཁོར་དུ་འབྲི་གུང་བཀའ་བརྒྱུད་ཀྱི་སྒྲུབ་གནས་སེ་བ་ལུང་དང་།ས་སྐྱའི་ལུགས་འཛིན་མཉེས་མགོ་དགོན། དགེ་ལུགས་པའི་ཆོས་སྡེ་ཁྲུས་སྒོ་དགོན། རྗེ་རྒོད་ཚང་བའི་སྒྲུབ་གནས་མགོ་ཚུགས་དགོན་སོགས་དགོན་པ་བརྒྱད་ཡོད་པ་དང་།དེ་རེ་རེ་ན་རྟེན་བྱིན་ཅན་མང་དུ་བཞུགས།
མཚོ་དེ་ཇི་ལྟར་བྱུང་ཚུལ་ནི། དེ་ཡང་བཤད་རྒྱུན་ལ། བསྐལ་བ་ཆགས་དུས་མཚོ་འདི་མེད་པ་ལས།རྗེས་སུ་འཁོར་བསྒྱུར་རྒྱལ་པོ་སྨྱུག་སྦམ་བྱ་བ་ཞིག་བྱུང་།དེས་གཏན་པ་མེད་པའི་སྦྱིན་གཏོང་གིས་ཚོགས་རླབས་པོ་ཆེ་བསགས་པའི་ཚེ་ས་ལ་དོང་ཆེན་པོ་བྲུས་ནས་དེར་འབྲས་བཙོས་པའི་ཁུ་བ་རྣམས་འཕོ་བ་ལས།ལོ་བཅུ་གཉིས་ལོན་པ་ན་དོང་གང་ནས་མཚོ་ཆེན་པོར་གྱུར་ཅིང་།དེ་ཡང་དང་པོར་འབྲས་ཁུ་དྲོ་མོ་བླུགས་ཀྱང་མཐར་ཤིན་ཏུ་བསིལ་བར་གྱུར་པ་ལས་མཚོ་འདིའི་མིང་ལ་མ་དྲོས་པ་ཞེས་ཐོགས་པ་དང་།འབྲས་ཁུས་མཚོ་ལུད་ནས་འབབ་ཆུ་བྱུང་བ་ལ་འབྲས་ཁུའི་ཆུའམ་ཆུ་བོ་གངྒཱ་ཞེས་པ་བྱུང་ཞེས་《འདུལ་བ་ལུང་གཞི་》ནས་གསུངས།འདི་ལ་མཚོ་མ་ཕམ་པར་འབོད་པ་ནི།མཚོ་འདི་ཉིད་ཀྱི་ཆུ་ཡན་ལག་བརྒྱད་ལྡན་ཁོ་ན་ཡིན་ཞིང་ཡོན་ཏན་གྱིས་མ་ཕམ་པས་ན་མ་ཕམ་ཞེས་འབོད་པར་གསུངས་སོ། །


རྩེ་གཞུང་རྩྭ་ཐང་གི་འགྱུར་འགྲོས།
སོག་མདའ།
རྩེ་གཞུང་རྩྭ་ཐང་ན་ཆགས་ཡོད་པའི་སྡེ་བ་འདི་ལ་དུད་ཁྱིམ་བརྒྱ་ལྷག་ཡོད་པ་དང་།མི་རབས་ནས་མི་རབས་རྟ་ནོར་ལུག་གསུམ་འཚོས་ནས་འཚོ་བ་རོལ་བཞིན་ཡོད། ལྷག་པར་སྡེ་བ་འདི་ཡི་རྟ་རྒྱུད་ནི་འབྲོག་ཡུལ་འདི་ཕྱོགས་སུ་ཧ་ཅང་སྐད་གྲགས་ཅན་ཞིག་ཡིན་ལ་སྡེ་བའི་མིང་དུའང་རྟ་རྫི་སྡེ་བ་ཞེས་ཐོགས་འདུག། དུས་རབས་ཀྱི་རླབས་དང་བསྟུན་ནས་འཕོ་འགྱུར་གང་འཚམས་འགྲོ་བཞིན་པའི་རྟ་རྫི་སྡེ་བར་རླངས་འཁོར་འགྲོ་སའི་ལམ་གང་སར་འཐེན་འདུག་ལ།ཁྱིམ་ཚང་སོ་སོའི་ཐབ་ཀ་ལས་འབར་བའི་མེ་ལྕེ་དགོང་དྲོ་མི་མཐོང་མོད། གློག་སྒྲོན་ཀྱི་འོད་ལས་སྦྲ་གུར་གསལ་ལྷང་ངེར་མཐོང་ཐུབ་པ་མ་ཟད།ལྷས་ན་བཏགས་ཡོད་པའི་རྟ་ནོར་ལུག་གསུམ་གྱི་མཐའ་ན་ཡང་།ཁྱིམ་ཚང་ལ་ལའི་གློག་སྒྲོན་ཆུང་ཆུང་རེ་བཀར་འདུག།སྔོན་མའི་མི་རྣམས་ཀྱིས་རྒྱུན་གོན་བྱེད་པའི་གོན་པ་ལུག་པགས་ཀྱིས་བཟོས་པའི་རྩག་པ་དེང་སྐབས་གོན་མཁན་ཇེ་ཉུང་དུ་སོང་ནས།འགྱིག་གིས་བཟོས་པའི་གོན་པ་སྣ་ཚོགས་གོན་གྱི་འདུག་ལ།ཁྱིམ་ཚང་རེ་རེའི་སྒོ་འགྲམ་ན་སྦག་སྦག་འཁོར་ལོ་གཉིས་གསུམ་རེ་ཕལ་ཆེར་མེད་མི་སྲིད།དེའི་སྟབས་ཀྱིས་སྔོན་མ་ཁྲི་རྟ་ཡོད་པའི་རྟ་རྫི་སྡེ་བ་འདིར་ད་ལྟ་ཕལ་ཆེར་རྟ་རྒོད་མ་བརྒྱ་ཕྲག་ཙམ་ལས་མེད་ལ། རྟ་རྒྱུགས་འགྲན་བསྡུར་གྱི་སྐབས་སུ་མ་གཏོགས་རྟ་རྣམས་བེད་སྤྱོད་མེད་པར་གྱུར་པས།ད་ནི་རྟ་རྒོད་མ་རྣམས་འབྲོག་མི་རྣམས་ལ་དེ་ཙམ་གྱིས་བེད་སྤྱོད་མེད་པའི་རྐྱེན་གྱིས།རྒྱ་དང་ཁ་ཆེ་མང་པོ་ཡོང་ནས་རླངས་འཁོར་རླངས་འཁོར་བྱས་ནས་རྟ་ཤའི་ཆེད་དུ་ཡུལ་གཞན་ཞིག་ལ་འདྲུད་ཀྱིན་འདུག། རྟ་རྫི་སྡེ་བའི་ཨ་ཁུ་མགོན་པོ་རྫོང་ཐོག་ལ་སོང་ནས།ཁོང་གི་བུ་གསུམ་ལ་ལྷམ་འདེབས་ལོག་རུལ་གྱི་བཏབ་པའི་ཕྱིང་མཐིལ་མ་ལྷམ་གསུམ་ཉོས་ཡོད་ཀྱང་།ཁོང་གི་བུ་རྣམས་ཀྱིས་ལྷམ་དེ་དག་གོན་རྒྱུ་ཕར་བཞག་མིག་གིས་ཀྱང་ལྟ་མཁན་མི་འདུག་པས།ཕ་རྒན་མགོན་པོ་དབུགས་རིང་དང་ལྷན་།རང་ཉིད་ཀྱི་ལྷམ་ལ་ལྟ་བཞིན་འདི་ནི་ངོ་མའི་ཀོ་ལྷམ་རེད།ལོ་དྲུག་གི་སྔོན་ལ་ལྷམ་འདེབས་ལོག་རིལ་གྱིས་བཏབ་པ་རེད་ཟེར། ལྷམ་འདེབས་ལོག་རུལ་ནི་ཡུལ་འདིར་སྐད་གྲགས་ཡོད་པའི་ལྷམ་འདེབས་མཁན་ཞིག་ཡིན་ལ།གཟུགས་ཧ་ཅང་ཐུང་བའི་རྐྱེན་གྱིས་མི་ཚང་མས་ཁོ་ལ་ལྷམ་འདེབས་ལོག་རུལ་ཞེས་འབོད་ཀྱི་ཡོད་འདུག།ཨ་ཁུ་མགོན་པས་ད་རུང་ཡིན་ཡང་ལོ་ལྔ་དང་དྲུག་ལ་གོན་ཐུབ་ཟེར་བཞིན།རྒན་མོ་དབང་མོ་ལ་ང་ལ་ཞག་ཅིག་ཕྱིན་ཟེར་པས། རྒན་མོས་ཀྱང་མར་རྒྱུད་ཀྱི་ཐགས་ཆའི་འོག་ནས།ཞག་ཧ་ཅང་རྙིང་བ་མདོག་ཕལ་ཆེར་ལྗང་ཁུ་ལོག་ཡོད་པ་ཞིག་ཁོང་ལ་སྤྲད་པས་ཞག་དེ་ལག་པར་ཅུང་བྱུགས་ནས་མེ་འོད་ལ་བསྲོས་ཏེ་ལྷམ་གྱི་སྟེང་ལ་བསྐུ་བཞིན་འདུག་ལ་ཁོང་ནི་རྩྭ་ཐང་གི་འབྲོག་མྱི་རྣལ་མ་ཞིག་ཡིན་པའང་ངང་གིས་ཤེས་ཐུབ།ལྷག་པར་ན་ནིང་ནས་བཟུང་འབྲོག་པ་གྲོང་བརྡལ་ཅན་ལ་བསྒྱུར་རྒྱུའི་སྲིད་ཇུས་ཏེ་མགོ་བརྩམས་པ་ནས་བཟུང་།རྟ་རྫི་སྡེ་བའི་ཁྱིམ་ཚང་ཁ་ཤས་ཀྱིས་ཕྱུགས་རིགས་རྟ་ནོར་ལུག་གསུམ་ཡོད་ཚད་རྒྱ་ཁ་ཆེ་སོགས་ལ་བཙོང་ནས།འབྲོག་པའི་སྦྲ་གུར་སོགས་བསྡུ་གསོག་བརྒྱབ་ཅིང་། རྒྱལ་ཁབ་ཀྱིས་སྤྲད་པའི་སྒོར་ཕྱེད་དང་རང་གིས་ཕྱེད་ཀ་ཕྱིན་ནས་ཉོས་པའི་རྫོང་ཐོག་ཏུ་ཡོད་པའི་ཁང་པའི་ནང་དུ་གནས་སྤོས་བྱས་འདུག ཡིན་ན་ཡང་རྒྱལ་ཁབ་ཀྱིས་བཟོས་པའི་ཁང་པ་དེ་དག་ཟླ་འགའ་ལས་འགོར་མེད་ཀྱང་ཆར་ཞོད་ཆེན་པོའི་སྐབས་སུ་ཁང་པ་དེ་དག་ལས་ཐིགས་ཆུ་ཕྱོགས་ཡར་མར་ནས་ཟགས་ཤིང་། ཁང་པ་བཟོ་བྱེད་ཀྱི་རྒྱུ་ཆ་ཧ་ཅང་ཞན་པས་འབྲོག་མི་རྣམས་ཀྱིས་སྲིད་གཞུང་ལ་ཐེངས་ཁ་ཤས་སྙན་ཞུ་ཕུལ་ནས།ཁང་པ་དག་བཟོས་བཅོས་རྒྱག་དགོས་པའི་སྙན་ཞུ་ཐེངས་ཁ་ཤས་བཏང་ཡང་ཡ་ལན་ཙམ་ཡང་མ་བྱས་པས།།འབྲོག་པ་རྣམས་ཀྱིས་རོགས་སྐྱོར་ཞེས་པ་ཁ་ཙམ་ལས་དོན་ལ་གང་ཡང་མེད་པའི་ངེས་ཤེས་སྐྱེས་འདུག་ལ། གསར་འགྱུར་གསར་བ་གཞན་ཞིག་ཡོད་པ་ནི་རྫོང་སྤོས་བསྟན་འཛིན་ཚང་གི་བུ་བློ་བཟང་དོན་འགྲུབ་ཀྱིས་གཡུ་ཉིན་སྡེ་བ་ནས་ཁྱིམ་ཚང་ཞིག་གི་འབྲི་གཡག་སྲོག་བླུ་ཁ་མཐོ་གཉིས་ཡོད་པ་བརྐུས་ནས་བཤུས་པ་དང་།དེ་མིན་གཡས་གཡོན་གྱི་ཁྱིམ་མཚེས་དང་། དེ་མིན་འབྲོག་ཁུལ་གྱི་ཁྱིམ་ཚང་ཚོས་དགུན་སའི་ཤུལ་དུ་བཞག་ཡོད་པའི་ཅ་ལག་གང་མང་རྐུན་ལ་ཤོར་བ་དེའང་ཁོ་ཡིན་པ་ཤེས་ནས།ད་ལྟ་རྫོང་མི་དམངས་ཁྲིམས་ཁང་དུ་ལོ་གསུམ་གྱི་ཁྲིམས་ཐག་བཅད་འདུག། དེ་མིན་ད་ལྟ་སྡེ་བ་འདིའི་གཞོན་སྐྱེས་རྣམས་ལས་མེད་དུ་ཆགས་ནས་རྐུ་འཕྲོག་བཅོམ་གསུམ་དང།རྒྱལ་འགུག་མ་ཅང་སོགས་ལ་མགོ་འཁོར་ནས་།རྒྱག་རས་དང་རྡུང་རས་བྱས་ནས་མི་གསོད་འཕྲོག་སྦྱོར་གྱི་དོན་རྐྱེན་མང་པོ་འབུད་ཀྱིན་ཡོད་པ་མ་ཟད།གསར་བུ་རྐྱལ་སྟོང་འགའ་རེ་རྒྱ་ནག་གི་གྲོང་ཁྱེར་འདྲ་མིན་ནང་སོང་ནས།གཞང་བཙོང་ཁང་གི་བུ་མོ་འདྲ་མིན་ལ་འགྲོགས་ནས་དྲག་རྒྱུ་མེད་པའི་ན་ཚ་དེ་འདྲ་བྱུང་སྟེ། ཉིན་གཉིས་ཀྱི་སྔོན་ལ་ནོར་དགའ་སང་གི་བུ་ཚེ་རིང་དང་དཔེ་ལེགས་ཚང་གི་བུ་ལོ་བཀྲ་གཉིས་སྨན་ཁང་གིས་ཀྱང་ཐབས་ཤེས་མ་རྙེད་པར་འདས་གྲོངས་སུ་གྱུར་པའི་གསར་འགྱུར་ཡང་ཁྱབ་བཞིན་འདུག ཉིན་འགའི་སྔོན་ལ་རྟ་རྫི་སྡེ་བའི་རྫོང་སྤོས་ཁྱིམ་ཚང་གི་རྒན་པོ་དག་མཉམ་གཅིག་ཏུ་འཚོགས་ནས།ཡང་བསྐྱར་རྫོང་མི་དམངས་སྲིད་གཞུང་ལ་སྙན་ཞུ་ཕུལ་ནས་ཁང་བ་ཞིག་གསོ་དང་རོགས་དངུལ་དུས་ལྟར་སྤྲད་དགོས་པའི་རེ་འདུན་ཞུས་ཀྱང་།རྫོང་སྲིད་གཞུང་ནས་དེ་ལ་ཡ་ལན་ཙམ་ཡང་བྱས་མེད་ལ།ད་དུང་དེ་ལས་ལྡོག་སྟེ་ཆབ་སྲིད་ཀྱི་གནད་འགག་ཡོད་ཚུལ་བརྗོད་སྟབས། རྟ་རྫི་སྡེ་བའི་རྫོང་སྤོས་ཁྱིམ་ཚང་རྣམས་རྫོང་ཐོག་ཏུ་གནས་སྡོད་མ་བྱས་པར་ཁྱིམ་ཚང་རེ་རེ་བྱས་ནས་ཕྱིར་རྩྭ་ཐང་གི་འབྲོག་ཡུལ་ལ་པྱིར་སྤོ་བཞིན་འདུག


ཐོབ་ཤོར་གྱི་སྣང་བ་ཟ་ཟི།
རྨ་ཟླ་གཞོན།
ཉི་མ་ནུབ་རིར་བཞུད་པའི་དགོང་དྲོ་ལ།།
ཟླ་བ་གསལ་དང་མི་གསལ་ཤར་ནས་འོང་།།
ཉི་ཟླ་ལྷན་འཛོམས་མེད་པའི་ཁོར་ཡུག་ནས།།
ཞལ་ནས་མུ་ཏིག་གཏོར་བ་སེམས་ལ་ལྷུང་།།
གྱེས་ཚིག་ཡིག་གེར་ཕབ་པའི་མཚན་མོ་ལ།།
སྔོན་གྱི་འཚོ་བའི་ཁ་དོག་དཀར་ཚུལ་བྲིས།།
བྲིས་ཀྱང་འཐོབ་བྱ་མེད་པའི་ཡིག་འབྲུ་ལ།།
བསམ་གཞིག་བཏང་ན་སྙིང་བོ་མ་མཆིས་སོ།།
ཕྱི་དྲན་མང་ཙམ་མི་བྱེད་སྐྱོ་སྤྱད་རེད།།
སྐྱོ་བའི་གླིང་ག་འགྲིམ་ཡང་ཅི་ཞིག་ཐོབ།།
ཐོབ་ཤོར་འདྲེས་མའི་མི་ཚེ་སུན་སྤྱད་རེད།།
ལས་འཕྲོའི་རི་མོ་ཟེར་ཡ་དེ་འདྲ་རེད།།
བགྲོད་སའི་ལམ་ཁ་དེ་ཉིད་མུན་ནག་རེད།།
མུན་ནག་ཁྲོད་ཀྱི་འཚོ་བ་སྐྱུར་མོ་རེད།།
སྐྱུར་མོའི་འཚོ་གནས་འདི་ཡང་ཐབས་སྡུག་རེད།།
ཐབས་སྡུག་བྱ་ལས་འདི་དག་སྟོང་བ་རེད།།
བྲིས་པའི་ཡིག་འབྲུ་དེ་དག་བག་ཆགས་རེད།།
བག་ཆགས་ཙམ་གྱི་སྣང་བ་མག་མོག་རེད།།
མག་མོག་ཁྲོད་ཀྱི་སྣང་བ་རང་ཡན་རེད།།
རང་ཡན་ཚུལ་འདི་ཚོར་བ་འཁྱུག་ཙམ་ཡིན།།